
A valláslélektan tudományának nehézségei
Maga a vallás kifejezés nem egyértelmű. Sok-sok felekezetet, elgondolást, gyakorlatot foglal magába.
A lélektan sem egyértelmű tudományos terület, rendkívül sok különböző ága van.
A valláslélektannak van bizonyos története, sajátos megközelítése, amely igazolja létét. Ennek is több ága van. Nem beszélhetünk egy és csakis egy valláslélektanról.
 
A vallás
Elkerülhetetlen, hogy a vallás definícióját ne adjuk meg. 
1. A vallás sajátos kulturális tevékenység:
Olyan nyelvhasználatnak, érzéseknek, viselkedésnek és jeleknek az összessége, melyek természetfeletti lényekkel állnak kapcsolatban. (A természetfeletti azt jelenti, hogy nem természetes erőforrásokból táplálkozik; transzcendentálja, meghaladja azokat.)
a.) Vannak megfogalmazások, miszerint a vallás a világegyetem szakrális megfogalmazása, mely által az ember felülemelkedik a káoszon. (Mindez lehet egy tanulmány végkövetkeztetése, de kiindulópontja nem.)
Nem könnyű megegyezésre jutni abban, mit is nevezhetünk vallásnak: Isten, Lélek, imádság, áldozat - nyelvi szempontból eligazítást adhatnak ugyan, bár különböző vallásokban ezeknek a tartalma is más és más.
b.) Vannak, akik nem tartják szükségesnek az Istenre vonatkozó referenciát:
PARSON szerint a vallás általános és rendezett elképzelés a természetről, a világról, az ember helyéről, arról, hogy mi a kívánatos és mi a kerülendő.
E. FROMM azt állítja, hogy a vallás egy csoport által vallott elképzelés és cselekvés, amely az egyénnek irányultságot ad. Következtetése: minden ember vallásos, hiszen a pénz, a szex imádata, a higiénia szeretete is lehet VALLÁS!
LUCKMANN a vallásról úgy beszél, mint amely a szekularizáció folytán majd eltűnik. Maradnak azok az örök emberi értékek, amelyek a vallásból nőttek ki. Úgy nevezi: „láthatatlan vallás”.
BELLAH szerint a vallás a közös etikum, mely az emberek együttélését szabályozza. „Civil vallás"-nak nevezi.
SCHILLEBEECK a végtelennek a végesben való felfogásáról beszél, egységesítő elvről, végső célról. Ilyen tág megközelítésben félő, hogy vallás lehet a teizmus, az ateizmus, az erkölcs, a bölcsesség, a megtérés és az eltávolodás. Vallás lehet akár Freud, akár Marx tanítása, akik pedig alapvetően kritizálják és visszautasítják a vallást.
Számunkra a vallás olyan nyelvhasználatnak, érzéseknek, viselkedéseknek, jeleknek az összessége, amelyek természetfeletti lényekkel állnak kapcsolatban.
A vallásnak ilyen pozitív, kultúraépítő meghatározása után bátran merhetünk párbeszédet kezdeményezni azokkal a jelenségekkel, melyek a vallásossággal rokon vonásokat tartalmaznak:
• 
- a tömegek zarándoklata Lenin testéhez,
• 
- a tudomány tisztelete a természet megoldatlan rejtélyei előtt,
•
- nacionalista lelkesedés a hazáért,
•
- lelkesedés a szépért, a művészetekért.
Bátran párhuzamot vonhatunk bizonyos vallási nyelvezet és gyakorlat, valamint egyes csoportok viselkedése között, hogy azok elégtelenségét, túlzásait megvilágítsák (A rockzene főpapjai - a pénz templomai - Freud és a pszichoanalízis egyházai, a TV napi információi, mint napi punkta.)
A valóságban létező vallásnak természetesen mindig van egy sajátos önazonossága, melyet történelme meghatároz. Mi vizsgálódásainkban elsősorban a kereszténység felé fordulunk, nyitottan a többi vallás sajátosságai felé is.
2. A vallás: szimbólumrendszer társadalmi intézmény és az egyén kapcsolata.
A vallások természetfeletti eredetből származtatják magukat: isten vagy az ősök mitikus alakjai kinyilatkoztatták az embereknek az igazságokat, a törvényeket, bizonyos kedvező gyakorlatokat. Ilyen értelemben minden vallás kinyilatkoztatáson alapul. A zsidókeresztény vallásban a Biblia kinyilatkoztatása azzal a sajátossággal rendelkezik, hogy ez a kinyilatkoztatás egy nép történelmi idejében történik.
Az isteni átlépi a távolságot, ami az emberitől, a végestől elválasztja és kinyilatkoztatja magát. Ez mindig, csakis ebben az irányban jöhet létre. Amennyiben a vallás emberi termék lenne, nem tudná érvényesíteni ezt a tulajdonságát, hogy képes az emberen túlival kapcsolatba lépni.
Márpedig a vallástudományok célja jobbára pont az volt, hogy mint emberi terméket magyarázzák meg a vallást. Alapfeltételezésük volt, hogy a vallás emberi találmány.
A szociológia és a pszichológia a XIX. századtól, a felvilágosodás korától ezzel a tudományos feltételezéssel közelített a vallás jelenségéhez. Keresték, miként határozhatják meg azokat a természetes adottságokat, melyek születésének előidézői voltak.
A szociológus DURKHEIM szerint például a vallás eredetében társadalomlélektani jelenség. - A közösségben élő egyének egészen sajátos élet létrehozására képesek.
- Az egyéin olyan lelki erőforrásokat keres, mely az ő képességeit meghaladja és a közösség többi tagja felé is képviselheti azt.
A vallás alapja a közösségi tudat - tovább adódik a totemben - az istenség erejének látható formája.
„Az istenek a szimbolikusan gondolt népek", mondja Durkheim. Egyedül a szociológia képes arra, hogy a vallási jelenségeket a maguk teljességében vizsgálja. A vallás az, amely megalapozza a társadalmat és mint szerkezetet strukturálja. Ugyanakkor ugyanez a kritika a vallást mint társadalmi terméket próbálja feltüntetni.
A PSYCHOLÓGIA is megpróbálta megmagyarázni a vallást, mint emberi terméket. W. JAMES: A vallás a szubjektív tudat terméke. A vallás lényege és forrása egy felfokozott élmény. Az intézmények, a tanítások csak másodlagos kísérő jelenségei a vallásnak. W. Jamesnek el kell ismernie azonban, hogy a felfokozott élmény igazságát a vallásos magatartás minősége hitelesíti (p. megbocsátás, szeretet gyakorlása, stb.).
FREUD : A vallás megjelenésének forrását az APAképében látja. Isten mint apa-kép.
EVANS-PRITCHARD megjegyzi, hogy mindezek a szociológiai és pszichológiai megközelítések a vallások eredetéről nem hoznak semmi megoldást. Az ismert vallásokból indulnak ki, hogy az ismert vallásokat magyarázzák. A vallásokat arra használják, hogy általuk saját előfeltételezéseiket hitelesítsék:
Mindezek a kritikák a szociológia és a pszichológia tudományának státuszát is érintik. Feladatuk nem az, hogy a kezdetekre adjanak választ, hanem hogy a viszonyokat, kapcsolatokat feltárják. A szociológia pszichológia szereptévesztésben él, amikor a vallás eredetének kérdését vizsgálja. Kutatási területük a más meglévő jelenségekre vonatkozik. Az eredetekkel a végső dolgokkal a filozófia, az antológia, a teológia foglalkozik.
Az előfeltételezés már magában hordozza azt, amit bizonyítani akar. Szent Kristóf viszi a kis Jézust... a kis Jézus tartja a földet... végül is ki tartja Szent Kristófot?
A vallás az emberrel együtt jelenik meg, de lehetetlen bebizonyítani, hogy az ember hozta létre, amint a beszéd is az emberrel jelenik meg, de a tudomány képtelen újrateremteni a beszédet. (A farkas-gyermek példája...)
Az a vallásos környezet, amellyel a valláslélektannak „dolga van" az mindig olyan embereknek a vallásossága, illetve vallásnélkülisége, akik előzetesen meglevő vallási keretek referenciái között váltak ilyenné vagy olyanná.
A. VERGOTE a vallási meggyőződések skáláján a következő lépcsőfokokat állítja fel:
1) teljes meggyőződéssel hiszek Isten létezésében;
2) Erősen hajlok a hit felé, de vannak kérdéseim; 
3) Kételkedem Isten létezésében;
4) Inkább arra hajlok, hogy ne higgyek Istenben; 
5) Egyáltalán nem hiszek.
Valláslélektan
Klasszikus megfogalmazás. A vallásos viselkedések tanulmányozása. Mivel a vallás az emberrel jelenik meg, a vallásból minden lehet a lélektan tárgya; a vallás azonban, mint szimbólumrendszer, nem lehet tárgya. (Amint a beszédlélektan sem foglalkozik azokkal a törvényekkel, amelyeket a nyelvészet felfedez.)
Így például a valláslélektan vizsgálja a személyi adottságokat, szükségleteket, motivációkat, érzéseket, a nem-vallásos megnyilvánulásokat és hogy milyen különböző mértékben vallásosak az emberek.
A valláslélektan vizsgálódásának célja, hogy napvilágra hozza a rejtett jelenségeket, másrészt megmutassa, hogy mindezek a jelenségek hogyan strukturálják a vallásosságot. 
Mindezek figyelembe vételével a valláslélektan vizsgálódásainak célja:
1. Napvilágra hozni az ember vallásos viselkedéseiben a sokszor tudat alatt működő mechanismusokat. (Az ember nem csak tudatos lény.)
2. Az ember és a vallás találkozásának eredménye, hogy a vallási szimbólumok rányomják bélyegüket az ember pszichikumára. Mindez pedig a vallással való későbbi találkozásra is kihat. (Pl. amikor egy szakma választásakor figyelembe vesszük a lélektani tényezőket, azok harmonikus megélése segíti az egyént a foglalkozásában, életében.)
 
Néhány szó a SEMLEGESSÉGRŐL
A valláslélektan a megfigyelhető jelenségeket vizsgálja. A jelenségeket nem állítja az ontológia fényébe, nem értékeli azokat a teológia alapelvei szerint.
Nem kompetens tehát abban, hogy ítéletet mondjon azokról a természetfölötti valóságokról, amelyekkel a vallás foglalkozik.
HUSSERL és FLOURNOY úgy nevezik ezt, mint „a transzcendens módszeres kizárása!"
1. a) A valláslélektan nem hivatott olyan igazságok bizonyítására vagy cáfolására, hogy „Isten létezik", „Krisztus feltámadt".
b) De arra sem hivatott, hogy azt állítsa, „Isten csak az ember projekciója!"
2. A valláslélektan módszere számára az is megengedhetetlen, hogy magyarázatként olyan transcendens erők bevezetésével operáljon, mint pl. : Isten Lelke megvilágosítja az értelmet, hogy megkülönböztesse az igazi és a hamis misztikát, igazi vagy hamis ördögtől való megszállottságot... Pl. Szent Ferenc, Szent Teréz beteg, hisztérikus emberek voltak, misztikájuk csak ámítás.
3. A semlegesség tárgyalásánál beszélni kell a pszichológus személyéről, környezetéről is. A környezet előfeltételezése.
A személyes érdekek könnyen keverednek a módszerekkel, pl. W. James és S. Freud esetében.
W. Jamesnél az amerikai liberális protestantizmus befolyása háttérbe szorítja a keresztény egyháztant. Szívünkbe írt fényességről, vallásos érzésről beszél. Ez az intenzív szubjektív tudat befolyása. Ugyanakkor a kor amerikai társadalma nagy jelentőséget tulajdonít a vallás etikai hatásának. A születő pszichológiától azt várják, hogy garantálja az ember etikus beállítottságát, vegyítve ezzel a vallásossággal.
S. Freud ezzel szemben nem bízik a szubjektív tudatban. Meggyőződéses ateista, aki a vallást a kultúra archaikus elemének tartja. Több tanulmányának célja, hogy megmutassa, mennyire káros a vallás az emberre.
A vallástalan ember feltételezéseiben talán figyelmetlenebb, mint a vallásos. Számára a vallás idegen közeg. A hivő viszont talán kevésbé veszi észre azokat a csapdákat, amelyek bizonyos vallási magatartások mögött rejlenek.
Semlegességet követelni a pszichológustól legalább olyan különös lenne, mintha egy nyelvet kellene tanulmányoznunk anélkül, hogy gyakorolnánk azt.
A valláslélektan legyen dinamikus lélektan
Napjainkban a vallás egyre inkább élet, meggyőződés, döntés, nem pedig örökölt szokások katalógusa. Élő kapcsolat Istennel, természetfölötti valósággal, közösségben!
A vallás nem múzeum.
A valláslélektan vizsgálódásai segíthetnek megtisztítani a gyakorlatot mindattól, ami a vallást bemerevíti, és rámutat azokra a pontokra, amelyek új dinamizmust adhatnak.
A valláslélektan egyszerre vizsgálja a vallásos és a vallástalan magatartást. Vizsgálódásaink kiindulópontja a hivő ember odafordulása Istenhez és mindazok a távlatok, melyeket ez megnyit előtte. Mindez szükségessé teszi, hogy megvizsgáljuk a hitetlenség jellegét is. Nem érthetjük meg az egyiket a másik nélkül.
A valláslélektan elnevezés is megtévesztő lehet. Azt sugallja, mintha a vallásosság egy olyan sajátos területet képezne, amely egészen más pszichológiai magyarázatra szorul, mint a vallástalanság. (Nem beszélünk például a hitetlenség lélektanáról.)
a.) Ennek egyik negatív következménye az, hogy a valláslélektant a parapszichológiai jelenségekhez soroljuk, mintha a vallás is egy paranormális élmény lenne.
b.) A másik negatívum az, amikor az általános lélektan szemszögéből közelítünk hozzá. Olyan általános emberi jelenségekből próbáljuk levezetni, amelyek bizonyos pszichikai hangolódásban vallásos döntésként jelentkeznének. (Pl. szerzetesnői hivatás egy csalódásélmény kapcsán.)
- Fel kell hagyni végre azzal az elgondolással, mintha a hitetlenség, a vallástalanság lenne a bázis, az alapszemélyiség, amelyre a vallásosság ki tudja milyen lélektani csavarral ráépülne.
- A hitetlenség is megadja a maga (negatív) válaszát azokra a kérdésekre, melyeket a vallás minden ember számára feltesz.
- Másrészt a vallásosság és a hitetlenség kérdése nem egyszer és mindenkorra lezárt tény az ember életében. Életszakaszok, választások elvezethetnek a hitetlenséghez és a hithez egyaránt.
- A kettőt tehát együtt, összefüggésében kell nézni.
l. A valláspszichológia kifejlődése és helyzete
„Istent és a lelket vágyom megismerni" - kiált fel Szent Ágoston (354-430) és „Vallomások" című munkájában leírja istenkeresésének útjait, lelki élményeit. Misztikus szentek megélték az Istennel való találkozás bensőséges élményét., sőt ezeket sok esetben leírták.
A hivőnek vagy a hívők közösségnek is számos elmélyült vallási élménye van. Ezek a vallási élmények mindegyikünk életében előfordulnak.
Kivel találkoztunk? Istennel vagy önmagunkkal? Milyen az az Isten, akiről élményünk van? A tudományos valláspszichológia ilyen és ehhez hasonló kérdéseket tesz fel és igyekszik megválaszolni.
Bár a vallásos élmények végigkísérik az emberiség életét, a tudományos valláspszichológia kezdetét azonban csak a múlt század végére, századunk elejére tehetjük. Maga a lélektan mint önálló tudomány a múlt században nyer létjogosultságot. Ne csodálkozzunk tehát, hogy egyik szakterülete, a valláslélektan ilyen fiatal. Szórványos, spontán lélektani elemzések azelőtt is léteztek, a tudományos kutatás és az eredmények rendszerbe foglalása azonban csak a századfordulón indul el.
Ezzel egyidőben fejlődnek ki a vallástudományok, amelyek (sok szempontból) meggyorsítják majd a valláslélektan önálló területének kialakulását.
A vallástudományok között megemlíthetjük a vallástörténetet, az összehasonlító vallástudományt, a vallásbölcseletet, amelyek mind a múlt században indultak virágzásnak. A profán tudományos módszereivel keresték a választ arra a kérdésre, hogy honnan ered a vallás, milyen nyomokat találunk erre az etnológiában, melyik az emberiség legősibb vallásformája: az egyistenhit vagy az animizmus és melyik a legfejlettebb vallás? E problémák megválaszolási kísérletei jelentik a valláslélektan kialakulásának kezdetét, önállósulását.
A lélektan önállóságát Wilhelm Wundt személyének köszönheti, aki ráadásul nem is a lélektan, hanem a filozófia professzora volt. Mivel a természettudományok kísérleti úton nyerték el nagykorúságukat, úgy gondolta, hogy a pszichikai folyamatok mibenlétét és működését is leginkább kísérletek útján lehet megállapítani. A világon elsőként lélektani laboratóriumot állított fel (Lipcse, 1879).
De lehet-e az önmagukban láthatatlan lelki folyamatokat kísérletnek alávetni? Lehet - mondja Wundt -, mert fiziológiai reakciókat váltanak ki; ezek pedig mérhetők és ellenőrizhetők. Wundt teljesen elhárítja magától a filozófiai - vagy ahogyan ő nevezi, a metafizikai lélektant - és ezzel, legalább névleg megtörtént a lélektannak és a filozófiának a teljes kettéválása.
A lélektan most már empirikus (tapasztalati) tudományként lép fel és mint kísérleti pszichológia a természettudományokkal mutat nagyobb rokonságot.
Wundt hozzátette azonban, hogy az úgynevezett felsőbbrendű lelki folyamatokat, mint az értelmi és akarati tevékenység, nem lehet kísérleti úton tanulmányozni, mivel nincs meghatározott fiziológiai kisérőjük. A közösségre vonatkozó pszichológiai jelenségeknél sem beszélhetünk fiziológiai reakciókról (Pl. a hangok együtthangzása több, mint az egyes hangok puszta összege. Különösen érvényes ez a gondolkodásra és a művészetekre. Ezért analizáló kísérleti módszerérnek ellensúlyozására megalkotja a teremtő szintézis elvét).
Ezeken a területeken az összehasonlító módszert kell igénybe venni. Így lehet lélektanilag értelmezni a nyelvet, a mítoszokat és a szokásokat. Wundt szerint a vallás a mítoszok körébe tartozik: nem az egyén, hanem a közösség pszichológiáját tükrözi. Mágikus cselekedetek, szimbólumok a közösségben születnek, akárcsak a nyelv vagy a szokások. Majd miután létrejöttek, beépülnek az értelembe, az érzelembe, az akaratba és külső szimbólumok, külső kultusz nélkül is fenn tudnak maradni.
Bár a valláskutatás terén kevesen követték, Wundt befolyása maradandónak bizonyult. A valláslélektan fejlődésének következő állomása Williams James nevéhez fűződik (1842-1910).
Ő a misztikusok, a nagy lelki írók vagy más vallásos személyek közléseiből, imádságaiból, a keleti és nyugati szent könyvekből indul ki. (Fő műve a Vallási tapasztalatok sokfélesége, Varieties of Religious Experiences.) „Érzeteink arra szolgálnak, hogy bennünket valamihez vonzzanak vagy valamitől taszítsanak; emlékezéseink, hogy figyelmeztessenek vagy bátorítsanak; érzelmeink, hogy cselekvésünknek határt szabjanak." A vallásosság legfontosabb mozzanatának a megtérést tartja, amikor az ember érzi, hogy rosszul cselekedett, ugyanakkor észreveszi, hogy felsőbb énjében valami több is működik. James szerint ez a több nem más, mint az, aki rajta kívül is tevékeny a mindenségben és akivel az ember kapcsolatba léphet. A pszichológus ennek a viszonynak az emberi oldalát kutatja, főként pedig azt, hogyan nyilvánul ez meg az egyénnél, az egyes csoportoknál, betegeknél és normálisoknál vagy a különféle vallásokban.
Szerinte a vallásos élmény nem egyetlen lelki tényezőből ered, hanem minden lelki képesség részt vesz benne, legfőképp az érzelmek, amelyeken keresztül a tudatalattiból tör felszínre az, amit vallásos élménynek nevezünk. James világosan látja azt is, hogy nem lehet ezeket a lelki folyamatokat elkülönítve vizsgálni. A herakleitoszi örök változás érvényes rájuk. A tudat erősen válogat a lelki tényezők között: egyszer ezt, máskor egy másikat léptet előtérbe. Így tehát a vallásos élmény - bár irracionálisnak tűnő elemek jellemzik - nem patologikus tünet. Normális és pozitív szerepet tölt be az ember életében. James eredeti szellem, aki korának lélektani elképzeléseit nagyfokú józansággal vizsgálja és az élethez közelebb hozza. Befolyása, főleg az amerikai valláspszichológusoknál, ma is fellelhető.
Újabb lépést jelentenek a würzburgi iskola kutatásai. O. Külpe (1862-1915) körül kialakult egy kutatókból álló csoport: Watt, N. Ach, Messer, Bühler, A. Michotta. Nem fogadták el Wundt tételét, miszerint a felsőbbrendű lelki folyamatokat nem lehet tudományos kísérleti módszerekkel vizsgálni. A kísérleti személyek bonyolult feladatok megoldására kaptak felszólítást (pl. szorzás vagy választás több feladat között...). Mielőtt azonban a végrehajtásra került volna a sor, újabb felszólítást kaptak, írják le, mi ment végbe bennük. N. Ach a módszert szisztematikus kísérleti önmegfigyelésnek, más szóval introspekciós lélektannak nevezte el.
A hangsúly tehát áttolódott a készülékekkel mérhető számadatokról a kísérleti személyek beszámolójára, az élmények feltárására. Ach azt is kimutatja, hogy a feladat meghatározza, determinálja annak megoldását és a kísérleti személy gondolkodásának alapvető irányultságot, tendenciát ad (determinációs tendencia). A Würzburgi iskola módszerét kezdték vallásos tárgyakra alkalmazni és ezzel új lehet0151ségek nyíltak meg a valláspszichológia előtt.
A Würzburgi iskola módszeréből nőtt ki a, „dorpati iskola melynek kiemelkedő alakja K. Girgensohn (1875-1925) evangélikus teológus. (Fő műve: Der seelische Aufbau des religiösen Erlebens - A vallásos élmény lelki felépítése.}
Girgensohn módszere abban állt, hogy a kísérleti személyekkel vallásos verseket olvastatott fel: ezekhez fűzték aztán élményeik leírását. Ezt megelőzően más jellegű anyagokon gyakoroltatta be velük belső életük megfigyelésének szabatos kifejezését. Egyesek kritikaként említik a Borpáti iskolával kapcsolatban annak kizárólagosságát és azt állítják, hogy mindenféle előzetes megfigyelés az eredmények meghamisításához vezet. Mindenesetre a valláslélektan vizsgálódásainak középpontjába az egyént állítják. A külső, közösségi vallásos megnyilvánulások csak következmények: gyökerük az egyén vallásos élményében van.
Amint az eddigiekben láttuk, W. Wundt, a Würzburgi, valamint a dorpati iskola kutatói végső soron a tudatos lélektani folyamatokat kutatják mind az egyénben, mind pedig a közösségben, noha különböző, néha ellentétes módszerekkel dolgoznak. W. James az, aki már rámutat a tudattalan szerepére. „A személyiség vertikális tagozódottsága, mélységszerkezete is vizsgálatra szorul." Sigmund Freud (1856-1939) a tudattalant helyezi vizsgálódása középpontjába. Ebből próbálja megmagyarázni a vallásos magatartási formákat és a vallás eredetét. Freud szerint a vallásban az ember kivetíti, projiciálja belső félelmeit, vágyait. A vallás illúzió, amelyből ki kell gyógyítani az emberiséget. Módszere a pszichoanalízis, amely megszabadít a vallástól, mint hamis illúziótól és távlatot nyit az ember nagykorú fejlődése előtt. A pszichoanalízis tehát mint valláskritika jelentkezik. Nyitott kérdés azonban, mi köze egymáshoz annak a vallásosságnak, amelytől Freud mint hamis illúziótól óv és az evangéliumok alapján álló vallásosságnak?
C. G. Jung (1875-1961), Freud egykori munkatársa ellentétes következtetésekre jut. Szerinte a vallás, a vallásos tapasztalat a lelki fejlettség, úgy is mondhatnánk a lelki egészség fő kritériuma. Kérdés azonban, hogy mi köze van Jung ősenergia-elképzelésének a személyes Istenhez?
A múlt század második felében a lélektan tehát kivívta önálló tudomány rangját. Fejlődésének kamaszkori kríziseként értékelhető a XX. század elején azoknak az irányzatoknak (introszekcianizmus, behaviorizmus) a megjelenése, melyek önállóan, egyedüli útként értékelték magukat, vagy határaikat föl nem, ismerve még bölcseleti, teológiai kérdésekre is megoldást próbáltak nyújtani.
A második világháború traumája jelentős változást eredményezett. Az események konkrét problémákat vetettek fel és a különböző iskolák szakemberei gyakran együtt keresték a megoldást. A válaszfalak ledőltek és ma már a legtöbb pszichológus igyekszik hasznosítani a különböző iskolák eredményeit.
Egy másik fontos kérdés, melynek válasza napjainkra érett be, úgy hangzik, hogy lehet-e az Istenhez fűződő legszentebb, legszemélyesebb kapcsolatunkat, a vallásos élményeket tudományos kutatásnak alávetni? Nem tartozik-e Isten a tudomány határain túl eső valósághoz"? Napjainkban a valláslélektan eme kutatói alapelvét illetően a következő vélemény kezd kialakulni: Helytelen következtetést von le tudományos eredményeiből az a valláspszichológus, aki ezekből akar válaszolni Isten létének vagy nemlétének kérdésére. Az a filozófia és a teológia feladata. Amikor tehát a kutató tudományos eszközökkel közeledik vizsgálata tárgyához, föl kell függesztenie a vallás ontológiai tartalmára vonatkozó ítéleteit.
Másrészt világosan kell látnia, hogy a vallásos élmény nem semleges. Van benne valami, amit úgy fejeznek ki, hogy „a transcendens világra irányuló koefficiens".
Arra a kérdésre tehát, hogy „lehet-e Istennel való legszentebb, legszemélyesebb kapcsolatunkat, a vallásos élményeket tudományos kutatásoknak alávetni?" az a válasz, hogy minden vallásos tapasztalás az emberben megy végbe és ezért egyúttal emberi tapasztalás, élmény, cselekvés, mint ilyen pedig lehet tudományos vizsgálat tárgya, bármilyen bensőségesek legyenek ezek az élmények.
Mit értünk ma valláspszichológián?
A lélektannak azt az ágát, amelyik a vallásos tapasztalatokat, magatartásokat és kifejezésformákat lélektani szempontból vizsgálja.
A vallás, a hit a természetfelettivel köt össze, a láthatatlan valóság világába vezet. Amikor azonban az emberben megszületik, evilágian valóságos kapcsolatot létesít benne és kivetül magatartásában. A valláspszichológia feladata ennek az emberi oldalnak a vizsgálata.
Némelyek (pl. W. Kellbach) felvetették a kérdést, hogy a valláslélektan a vallástudományok vagy a lélektan tárgykörébe tartozik-e, mivel tárgya a vallás. Miután kutatási módszereit tekintve a pszichológiához kötődik, helyesebb a pszichológia körébe sorolni.
A valláslélektan tehát belső vallási élményeket és külső vallásos megnyilatkozásokat vizsgál. E két részből tevődik össze, amelyek azonban a különböző vallásoknál más- és másként domborodnak ki. Ezért napjaink valláspszichológusai kutatásuk tárgyát így határozzák meg: „Az ember élménye a félelmetes (trememdum) és az elbűvölő (fascinans) előtt, mely az istenire - túlvilágira irányul". Ily módon a valláslélektan vallásnak tekinti azokat a rendszereket is, ahol panteista vagy határozatlan istenfogalmat találunk. Hangsúlyozandó, hogy akkor jogos vallásról beszélni, amikor az ember vagy embercsoport a természeten, a látható világon túli valósággal kíván kapcsolatba lépni.
A valláspszichológia módszereivel kapcsolatban megállapítható, hogy az iskolák kezdeti harcain túl a kutató ma igyekszik felhasználni mindazokat a módszereket, amelyek a lélektan egyéb területein gyümölcsözőnek bizonyultak. Joggal teszi ezt, hiszen a vallás az egész embert érintő valóság; áthatja az ember legkülönbözőbb élményszintjeit és a legkülönbözőbb módon juthat kifejeződésre. (Gondoljunk pl. egy afrikai törzs, illetve egy európai gyülekezet liturgikus részvételére.) A valláslélektan módszertani problémái közé tartozik a pszichológus beállítottságának kérdése is, az, hogy ki tárgyilagosabb a valláslélektani vizsgálatoknál: a vallásos vagy a vallástalan pszichológus?
II. A pszichológia mint valláskritika: Freud pszichoanalízise
A modern pszichológia első képviselői között többen voltak olyanok (Wundt, Janet, Leuba), akik szerirat a vallás beteg, patologikus tünet az embernél vagy pusztán primitív, irracionális elemek szülötte. Műveik azonban nemigen élték túl alkotóikat. Kivétel ebben S. Freud. A pszichoanalizis korunknak még mindig egyik jelentős pszichológiai rendszere, és Freud nemcsak a vallásosság kifejezési formáit, hanem eredetét is meg akarja magyarázni. Élete jól szemlélteti, hogyan jut el egy tudós a vallás tanulmányozásához. Ennek ismerete a teológus számára sem érdektelen. Freud maga is hangsúlyozza, hogy akkor értjük meg a másik gondolatvilágát, ha lelki fejlődését is ismerjük. Ezért fejezetünk első részében Freud elgondolásának ismertetésére szorítkozunk, rendszerének kritikai kiértékelését a másik részben végezzük.
S. Freud valláspszichológiája
1. Freud vallásos környezete
Freud zsidó családból született Freibergben, a mai Csehszlovákia területén. Otthon a Tórát olvasták. Apja erre emlékeztette, amikor 39. születésnapjára Bibliával ajándékozta meg. Dajkája katolikus volt. Sokszor elvitte magával a helyi templomba. Hazatérve a kis Sigmund elismételte a prédikációt. Kettősség jellemezte gyermekkori vallásos képeit. Négyéves korában szülei Bécsbe költöztek. A város, az állam hivatalosan katolikus; a zsidók hátrányt szenvedtek. Egyetemista korában először a Schelling-féle misztikus monizmus hatása alá kerül, de hamar átcsap az ellenkező végletbe. Tanára, Brücke radikálisan materialista (fizikai-fiziológiai) világképe hódítja meg. A zsidó vallást elvetette. Házasságkötésekor csak menyasszonya unszolására tűri el a zsidó szertartást. A katolicizmust nem tudta elfogadni, ellenségnek tartotta.
A vallás mindezek ellenére erősen foglalkoztatta. A túlvilági örök élet valóságát elfogadná - írta egyszer -, ha valaki visszatérve a földre tanúskodna neki erről. Egy időben okkultista, innen vár választ. Sokat olvasott az ókor és a primitív népek vallásosságáról. Ezzel magyarázható, hogy élete második felében számos tanulmánya a vallásról szólt, mint pl. utolsó műve: Mózes és a monoteizmus.
Freud tehát nem volt ateista, inkább „szakadár, mint magáról állította, illetve pszichoanalitikus felfogásban „ambivalens", megosztott a vallással szemben. Külsőleg elvetette, ám továbbra is kereste, mintha kívánta volna.
2. A pszichoanalizis: a tudattalan pszichológiája
Freud orvos. Egyetemi hallgatóként beáll Brücke fiziológiai professzor laboratóriumába a tudományos módszer alaposabb elsajátítására. Az ott uralkodó felfogás szerint az igazi tudományok a fizika és a kémia. Úgy vélték, hogy bár ma még nem tudunk minden életjelenséget fizikai és kémiai alapon megmagyarázni, hamar felvirrad az a nap is. A tények alapozzák meg és igazolják a tudományt, átfogó elmélet segítségével. Ezekhez az elvekhez Freud egész életén át hű maradt.
Tanulmányai befejeztével (1871) folytatja a kutatómunkát, de mivel az nem biztosítja a megélhetést, ideggyógyász praxist kezd. Tanulmányokat készít a hallóidegről és a gyermekbénulásról.
Neurológiai ismeretei nem elegendők betegei kezelésére, így Párizsba utazik Charcot-hoz. A párizsi professzor szerirat a hisztéria ideggyengeségre vezethető vissza, de létrejöttében a lélektani tényezők is közrejátszanak. Ezt a hipnózis igazolja. Ennek segítségével ugyanis elő lehet idézni és el is lehet tüntetni a tüneteket. Így megnyílik az út a lelki betegségek lélektarai értelmezése és gyógyítása felé. Ezek az elvek annál is inkább mélyebb hatást gyakorolnak Freudra, mivel maga is ismert ilyem eseteket. PI. Anna 0.-t, aki hisztérikus tüneteket mutatott: látási és hallási zavarok, végtagbénulás, kínzó szomjúság kínozta, mégis képtelen volt vizet inni. A hipnózis alatt visszaemlékezik azokra a körülményekre, amelyek között ezek a tünetek megszülettek: nevelőnőjének kutyája ivott az ő poharából s undorának nem tudott kifejezést adni. Nem maradt más hátra, mint „lenyelni öklendezését". A hipnózis során nyert felismerése révéin le tudta vezetni a felhalmozott feszültséget: katarzis állt be.
Bécsbe visszatérve Freud alkalmazza a hipnózist, de kiderül, hogy nem minden beteget lehet hipnotizálni. A javulás sem mindig maradandó. Ismét Franciaországba utazik, ezúttal Bernheimhez Nancyba. Itt két újabb tapasztalatot szerzett későbbi elméletéhez. Nevezetesen: a hipnózis alatt kapott parancsot a beteg később, tudatos állapotban végrehajtja. Ha azt is megparancsolják neki, hogy „felejtse el" a parancsot, nem tudja megokolni tettét, bármennyire sürgetik később. Freud arra a következtetésre jut, hogy a lélektani erők nemcsak tudattalanul hatnak, hanem konfliktusban is állhatnak egymással, tudattalanná tehetik a másikat. Felteszi magának a kérdést, hogy nem értelmezhetők-e a lelki betegségek is hasonló módon? A válasz igen és most már feladatának tekinti a tudattalanul ható erők feltárását, illetve a tudattalan működésének jobb megismerését.
a) Ösztönélet
Amikor idegbetegségről, lelkibetegségről hallunk, az idegrendszer sérülésére, a szellemi képességek fogyatékosságára gondolunk. A baj oka sokszor valóban itt keresendő. Vannak azonban esetek, amikor nem lehet rendellenességet megállapítani. Freud szerint a neurózis és sok esetben a pszichózis oka az ösztönök konfliktusában rejlik. Ezek „a pszichológiai kutatás legfontosabb, egyszersmind leghomályosabb elemei. A test belsejéből eredő és lelki szerkezetre átvitt erőhatások."
Az ösztön gyökere, akárcsak az állatoknál, biológiai síkon található, az embernél azonban más formát ölt. A német nyelv e különbség kidomborítására két szót használ : az állatnál az Instinkt, az embernél a Trieb szóval él. Sajnos a magyarban nincs két kifejezésünk rá. Az emberi ösztön tehát egyrészt elemi erő, másrészt pszichológiai síkon tudatosulhat vágy, törekvés formájában s mint ilyen, irányítható. Amikor Freud az ösztön működését képszerűen igyekszik kifejteni, vízierőműhöz hasonlítja. Külső vagy belső ingerek hatására az ösztönenergia a szervezetben felgyülemlik, bizonyos küszöb elérése után ez a feszültség kellemetlenné válik és a szervezet szabadulni szeretne tőle. Az ösztönenergia levezetése kielégülést hoz magával. A természetben tehát az élvezet, a gyönyör elve (Lustprinzip) uralkodik. A gyönyör túlhajtása azonban tönkreteheti az embert és környezetét. Egy másik elv is működésbe lép: a valóság elve (Realitätsprinzip). Ez más rendbe tartozik, mint ösztönök, feladata pedig az, hogy az ösztönök elfogadható kielégülését, levezetését szolgálja. Az, hogy itt tulajdonképpen az értelem szerepéről van szó, Freudot nem foglalkoztatja; ő mindent az ösztön síkján akar értelmezni.
A mindennapi szóhasználatban különféle ösztönökről beszélünk: nemi ösztön, önfenntartó ösztön, agresszív ösztön, játékösztön, társulási ösztön stb. A konfliktusok megmagyarázásához Freud két alapösztönt tételez fel. Amennyiben esetleg egy harmadikról is szó esik, az csak mint valamelyik alapösztön összetevője szerepelhet nála.
Művei időrendi sorrendjét tekintve Freud többféle felfogást dolgozott ki a két alapösztönnel kapcsolatban. Az első két alapösztön: a nemi ösztön (a szexualitás) és az önfenntartás ösztöne (más néven ÉN-ösztön). A szexualitás kielégületlensége neurózist vagy pszichózist okoz. Meglehetősen sok kritikára adott alkalmat, hogy Freud a nemi ösztönnek ilyen központi szerepet szánt; számára azonban a szexualitás nem szükségképpen a szorosan vett nemi tevékenységet jelenti. Inkább érzékiséget „pszichoszexualitást" fejez ki, vagyis mindazt, ami érzéki kielégülést ad az embernek. Mégis szexualitásnak nevezi, mert kifejlődését és perverzióit szerinte így lehet megmagyarázni. Nem a semmiből születik ez a serdülőkorban, hanem megfigyelhető a gyermeknél is. Egyesek pedig a szadizmusban vagy mazochizmusban találnak érzéki kielégülést. Freud elgondolásában a nemiség korlátlan kiélése nem szükségképpen egészséges megnyilvánulás. Így ír erről:
„Régóta tudjuk, hogy lelki zavarok ott is felléphetnek, ahol nem hiányzik a normális nemi élet... a nemi aktus gyakran csak igen kis mértékben vezeti le a kielégületlen szexuális ösztönből eredő neurotikus kísérleteket."
Orvosi megfigyelés, hogy a szexualitás az illető saját személyiségére is irányulhat (narcisszizmus). A nemi és én-ösztön az „életösztönnek lesznek fő összetevői; vele áll ellentétben a „halálösztön”. Az első megnyilvánulása a „libidó”, a másodiké a „destruktivitás”, agresszivitás.
Az ösztönök a természetből mentik erejüket, s ezt a világot Freud időnként „ősvalaminek” („Es” –nek) nevezi. A külső világ és önmagunk felismerését az „én" („Ich") végzi. Freud csak élete vége felé tulajdonít az „én"-nek nagyobb fontosságot. Egyébként legtöbb írásából az a benyomásunk támad, mintha Freudot csak az ösztönélet érdekelné, hiszen ennek fejlődését behatóan tárgyalja. Főbb tételei ezzel kapcsolatban: A gyermek először anyjánál, annak emlőjén találja meg ösztönei kielégülését. Ezt nevezi orális „szájszakasz"-nak, a bekebelezés fázisának. A második szakasz az, amikor a szülők a gyermeket a belei működésefölötti uralomra nevelik. Itt az anális zónára terelődik a hangsúly, az adás és visszatartás alakul ki benne. Három-ötéves korban a gyermek a fallikus fázisba érkezik. Itt érezhetők már a gyermeknél a szorosabb értelemben szexualitásnak nevezhető megnyilvánulások, rendszerint játékos formában. Kifejlődik a nemének megfelelő magatartás kezdeti stádiuma. A fiúgyermek vágyaiban anyjához vonzódik, a kislány pedig apjához. De a fiúnak meg kell tanulnia, hogy apja ne riválisa legyen, hanem példaképe a nőkkel való viszonyban. Az anya és leány kapcsolatban is hasonló a helyzet. Az ösztönök feladataikat az egyes életkorokban általában harmonikusan oldják meg, és ebben nagy szerepe van az egyén biológiai adottságának és környezete magatartásának. A harmadik szakaszt Freud a görög tragédiából Ödipusz-komplexusnak nevezi: tudatalatti nemi vonzalom a másik nembeli szülő iránt. Freud szerint minél kevésbé sikeres ennek a fejlődési szakasznak a természetes kiélése, annál inkább vetíti ki az illető a felhalmozódott energiát más síkra, többek között az Isten utáni vágyra, művészi hajlamokra, betegségekre.
 
b) A tudattalan
Az ember érzékszervei csak kis részben reagálnak a külső világ ingereire, dolgozzák fel azokat, és azt sem mindig tudatosan. Jó példa erre a kerék zúgása mellett is alvó molnár esete, aki akkor ébred fel, ha leáll vagy hirtelen nekilódul a malomkerék. Néha emlékszünk arra, hogy történt valami, de részleteiben csak akkor tudjuk felidézni, ha tudatos munkával apránként felgöngyölítjük az eseményeket. A tudatelőtti az, amikor lassan vissza tudjuk idézni az eseményeket. Van azonban arra is eset, hogy bármenynyire erőlködünk, nem vagyunk képesek tudatunkban föleleveníteni a történteket. Valami elfojtva tartja, s bár lappang bennünk, nem tud tudatosulni.
Egy példa a tudatalatti vagy tudattalanra. Egyik hallgató közbeszólásával állandóan zavarja az előadást. Rá sem hederít a tanár figyelmeztetéseire. Megoldás, hogy tegyék ki a teremből. Ezzel azonban legtöbbször nincs elintézve az ügy, mert a békétlenkedő az ajtót veri, dörömböl, erőszakoskodása nem szűnik meg.
Az ösztön-én, az Ős-valami törekvéseit az ember néha sem kielégíteni, sem megszüntetni nem tudja. Ha kielégíti, nagyobb kárt szenved környezete ellenállása miatt. Megszüntetni viszont a benne feltörő biológiai szükségletek miatt nem képes. A megoldás a bennünk levő más erők mozgósítása elnyomásukra. Az „Én" feladata, hogy a külvilág igényeit a belső törekvésekkel összeegyeztesse, bár Freud szerint az „én" gyökere is az Ős-valamiben található, mégis föléje emelkedik.
A társadalom a szokások, nevelés révén ügyel arra, hogy ösztönvilágunkat kordában tartsa. Freud ezt „felettes én”-nek (Über Ich) nevezi. A felettes én még inkább az ösztön-én felett áll, mint az „én” maga, mert környezetünk már a gyermekkortól belénk vési, alakítja. Freud szerint az ember lelkiismerete a felettes én.
A klasszikus lélektanban a tudatos énnek és megkülönböztető képességeinek: az értelemnek és az akaratnak juttatunk szerepet, Freud ezzel szemben ezeket nem tanulmányozza. Szerinte az a fontos, hogy a tudattalan zavaró hatásaiból felismerjük, mit is fojtottunk el. Ezután teszi fel a kérdést, hogyan kell a problémát megoldani. A tudattalan dörömböléseit legjobban az álomban lehet megfigyelni. Ilyenkor a tudat minimálisra csökken, rendtartó ereje megfogyatkozik. Az álomképekben az elfojtott ösztönök jelentkeznek. A lelki betegségek és a normális emberek úgynevezett elszólásai, elvétései mögött is az elfojtott - tehát az egyébként ki nem mondott - ösztönök húzódnak meg.
c) Lelki konfliktusok és gyógyításuk
A pszichoanalízis szerint az ösztön mennyisége és feldolgozásának módja szabja meg, hogy valaki lélektanilag normálisnak tekinthető-e vagy sem. A kiegyensúlyozott egyén ösztöneit a társadalom által elfogadott formákban elégíti ki. A beteg erre nem képes. Ezt támasztja alá, világítja meg a következő állítás: a gyermek orális igényeinek kielégületlensége alkoholizmushoz vezethet, az anális korban helytelenül végzett szoktatás pedig fösvénnyé, illetve pazarlóvá teszi később a személyt.
A pszichoahalitikus elmélet szerint a normális ember és a neurotikus, pszichotikus között csak fokozati, nem pedig minőségi a különbség. Senkinek sem sikerül mindig „normálisan" feldolgoznia ösztönigényeit. Mindenkinél találhatók elfojtott ösztöntörekvésekre utaló magatartások - hirdeti Freud. A normális embernél ezek „furcsaság” vagy „jellemző tulajdonság" formájában nyilvánulnak meg. Nem terhes sem az egyénnek, sem másoknak. Ezenfelül a Normális ember a felesleges ösztönenergiáit társadalmilag elfogadható formákba illeszti be: szocializálja. Például aki agresszív igényeit boxolóként éli ki, vagyis pályaválasztásra használja. Vagy az ösztönkielégülés még magasabb, szublimáltabb formájának megszemélyesítői a művészek, költők.
A felgyülemlett energia levezetése Nem megy mindig simák. Megoldásként az elfojtás kívánkozik, az energia visszajuttatása a tudattalanba. Például miért fog el valakit indokolatlanul a csuklás bizonyos körülmények között? Az orvos semmi szervi elváltozást nem talál. A pszichoanalitikus megállapíthatja, hogy a tünet akkor jelentkezett először az illetőnél, amikor egy ellenszenves egyén felbosszantotta, de a vendégek előtt nem akart kitörni ellene, nehogy nevetségessé váljék. Mélyebben megvizsgálva az esetet eljuthatunk odáig, hogy a beteg már gyermekkorában lázadt apja ellen, de nem tudta érzelmeit sem feldolgozni, sem kitombolni, mindig csak „nyelnie" kellett. Lenyelte haragját, és az „megfeküdte a gyomrát”. Az esemény újbóli átélése Nagyon igénybe venné, ezért ezt a jelenetet elsüllyesztette a tudatalattiba, „elfelejtette". Az „én" győzött, de megalázó béke árán. Az összefüggésekre sem emlékezhet, mert így visszaidézné az egész komplexust. A csuklás, mint bója a víz felszínén, jelzi az elsüllyesztett roncsot. - A Neurotikus megtartja az általános emberi kapcsolatot a külvilággal. A benne lévő fonákságtól leginkább saját maga szenved, mégsem képes a helyes kiutat megtalálni.
A pszichotikusnál az „én" az ösztön és a külvilág közti csatát olyannyira elvesztette, hogy teljesen az elsőnek marad a rabja. A valóságoz való viszony teljesen felborult. A külső világhoz való alkalmazkodás helyett úgy védekezik, mintha ő lenne mindennek feltétlen ura. Saját képére elképzelése szerint akarja alakítani a világot, s nem veszi észre, hogy a világgal szembeni tehetetlenségét ezzel a viselkedéssel árulja el. Ha egy kisbaba meg akarja fogni a holdat, nem csodálkozunk el rajta, hiszek távolságérzéke, valóságismerete fejletlen, ám egy felnőttnél ez már súlyos baj jele.
Freud fő célja a lelkibetegségek gyógyítása volt, erre akart terapeutikus eljárást találni. Gyógyítási módja függött a betegségtől és az egész emberről alkotott felfogásától. Elméleti rendszerének fejlődésével gyakorlati módszeréi is változtak. Működése kezdetén a megrázkódtatást okozó élmények befolyását tartotta fő oknak. Úgy gondolta, hogy a lelki zavart traumatikus gyermekkori élmények elfojtása robbantja ki. Megoldásként azt javasolta, hogy a beteget jóindulatú, megértő környezetbe kell helyezni, ahol felengedhet védekező magatartása, s ezzel tudatosíthatja a traumatikus élményt és körülményeit. Ha ez Nem vezetett eredményre, a hipnózishoz fordult s így próbált gyógyítani. A görög drámairodalomból vett „katarzis" szó jellemzi annak a mélyreható, érzelmeket felkavaró folyamatnak a telítettségét, ami a feszültség újraélését s levezetését kíséri.
Hamar észreveszi azonban, hogy páciensei maguk kovácsolnak gyermekkori „eseteket". Mintha csak az orvosnak akartak volna kedvében járui. Megfigyelte, hogy a beteg az orvossal szemben azt a magatartást tanúsítja, amit gyermekkorában élt át szüleivel szemben. A rendelőben tanúsított ösztöntörekvések alkalmat adhatnak az eredeti neurotikus magatartások magyarázatára. A beteg az orvosra viszi át beteges mechanizmusait. Freud hosszasan tárgyalja, milyen módszerek segítségével közelíthetjük meg az álomképek eltorzulását, bujkálását, a látszólag érthetetlen álmok kibogozását. Mindebben az orvos segít a betegnek, de méginkább abban, hogy maga jöjjön rá, hogyan viselkedik az orvossal és a külvilággal szemben. Ezután következik a beteges, gyerekes utak felszámolása és új magatartás kiépítése. Freud deterministának vallja magát: az ösztöntörekvések, biológiai adottságok kivetítődései szükségszerűen törnek fel pszichológiai síkra. Feladatunk megtalálni, hogyan tudjuk jobban kormányozni őket is. Ezzel azonban út nyílhat a személyes felelősség, a szabadság számára, vagyis Freud mégiscsak ezt kívánj a fejleszteni.
3. A pszichoanalízis valláspszichológiája
a.) Freud felfogása fordulatot jelentett a lelki betegségek gyógyításában. Biológiai okokkal ugyanis nem volt magyarázható, miért tartja magát egy beteg pl. Napóleonnak vagy „az öreg ládafiá"-nak. Az értelem és akarat vizsgálata sem adott erre feleletet, a pszichoanalízis viszont sokszor összefüggő képet tudott ilyen esetekben adni. Sok beteg javulást tapasztalt magán a Freud által ajánlott módszer alkalmazása után.
Elmélete kidolgozásánál Freud nem csak betegeket tanulmányozott. A gyermekek fantáziavilága döntő volt felfogásának kialakításához, módszere pedig hozzájárult a gyermeklélektan kifejlődéséhez. Gyermekkorban nem lehet elvárni, hogy a gyermek maga tudja kifejteni, megmagyarázni ösztönös magatartását, képzelettől fűtött élményeit. Mit fejeznek ki álmai, rajzai, játékai, ha nem tudattalan vagy félig tudatos törekvéseit? Nem lehetne-e alkalmazni ezt a vizsgálati módszert a mitológiákban, népmesékben felhalmozott tapasztalatokra? Nem segíthetne-e ez a módszer ott, ahol vágyakkal, érzelmekkel átszőtt magatartások értelmezéséről van szó? - Így kerül szembe Freud élete egyik fő kérdésével, a vallással.
Már 1904-ben azt írja, hogy a pszichoanalízis segíthet talán „a paradicsom és az ember bukása és az Isten mítoszainak" megoldásában, a metafizikát metapszichológiává alakítva. Első kifejezetten valláslélektani műve 1907-ben jelent meg az akkor alapított Zeitschrift für Religionspszichologie című folyóiratban „Kényszercselekedetek és vallásos gyakorlatok" címen. Alapgondolata: Olyan mély analógia található a kényszercselekedetek és a vallásos szertartások között, hogy „megkockáztathatjuk, hogy a kényszerneurózist a vallásosság beteges kísérőjének, a neurózist mintegy magánvallásosságnak, a vallást pedig mintegy általános kényszerneurózisnak tartsuk". Freud tisztában volt azzal, hogy az analógia = hasonlat. Első pillantásra a kettő közötti különbségek tűnnek ki: a beteg nem tudja, miért hajtja végre kényszercselekedeteit, pl. miért rakja össze lefekvés előtt ruháját minden nap vagy mossa vég nélkül a kezét stb. A hívő viszont azt állítja, cselekedeteinek értelme van: Istent tiszteli. De az analógia közös elemet is tartalmaz. Ezt véli fölfedezni Freud, szerinte ez ad értelmet mindkettőnek. A kényszercselekedetnél a rituális ismétlések csak látszólag lógnak a levegőben: valójában a keletkezésükkor fellépett érzelmi konfliktus elfojtására, ugyanakkor megörökítésére szolgálnak. Azaz: az ösztönös törekvés egy ideig megnyilvánulhatott, de utána el kellett fojtani. Mivel az elfojtás nem tökéletes, az ösztön átszűrődik és fenyeget, így a szervezet kénytelen őrködni vele szemben. „Az elfojtott ösztön mint kísértés nyilvánul meg, és az elfojtás folyamán megszületik a szorongás, amely szorongó résenállásként uralma alá hajtja a jövőt... s így az egész művelet egyre jobban csődöt mond." Az ismétlés kényszere érthetővé válik. A részben elnyomott ösztön áttörési kísérleteit a személy el akarj a fojtani, de ebbe a műveletbe mindinkább belegabalyodik; lassan azt sem tudja, mi ellen küzd, még kevésbé azt, hogyan tudna tőle megszabadulni. - Freud fölveti a kérdést, hogy a vallás nem szertartásokból áll-e elsősorban? Ezeket aprólékosan el kell végezni, mert csak így tudjuk megnyugtatni bensőnket. A vallásos ember is sokszor úgy jár el, mint a neurotikus: vallásos cselekedeteivel épp azt idézi elő, amit el akar kerülni - lásd a szeretet vallása nevében elkövetett üldözéseket, háborúkat, igazságtalanságokat. Freud szerint a különbség a vallásos és a kényszerceremóniák között abban áll, hogy a vallásos mozgatója az én-ösztön, a kényszerceremóniáké a nemi ösztön.
Egyes esetekből nem következtethetünk az egészre érvényes megállapításokra és beteges tünetekből sem következtethetünk a vallás helyes formáira. Freud tételei igazolását a primitív népek vallásosságának tanulmányozásában és elméleti, filozófiai megállapításokban keresi.
b.) Tehát a primitív népek vallásosságát vizsgálja. A primitív törzs tagja normális, felnőtt ember, feltételezhetően inkább még ösztöne és nem az ész uralma alatt áll. Benne találhatjuk meg a vallásosság ősformáit, kezdetleges megnyilvánulásait. Több nép magatartását tanulmányozva nemcsak egyes személyekről, hanem az emberi közösségről is ítéletet mondhatunk. Erre épül Freud 1917-ben megjelent munkája, a Totem és tabu. Megírásában Wundt, Frazer, Taylor műveire támaszkodott. Alapgondolata az, hogy a vallás kollektív és általános neurózis, mert a primitív népek vallásának eredeténél ugyanazokat a tényezőket találjuk, mint a beteg embernél. A primitív ember mentalitása hasonló a gyermekéhez. A neurózis pedig a gyermeknek szüleihez, apjához való viszonyából fejlődik ki.
Freud az ausztráliai bennszülötteket tartotta a föld legprimitívebb lakóinak. Szerinte kétes, hogy ezek az őslakók imádnak-e valami felsőbbrendű lényt, van-e valami vallásuk. Vannak viszont totemeik. A törzs tagjai egy állatot, növényt vagy természeti jelenséget tisztelnek, a totemet. Ezt sem meg nem eszik, sem meg nem ölik, legföljebb rendkívüli körülmények között, totemlakomán. A totem képviseli a törzs ősét és egyben védőszelleme is. A totemista törzseknél az exogámia érvényes, vagyis hogy a törzs tagjai csak nemzetségükön kívüli személyekkel köthetnek házasságot. Ennek a különös törvénynek létrejöttét a pszichoanalízis következőképpen próbálja magyarázni: Eredetileg a nemi érintkezésnek semmi határa nem volt. Ez azonban veszélyt jelenthetett arra nézve, akinek már volt párja. Szabályozni kellett tehát. Primitív emberekről lévén szó, náluk nincs tudatos és szándékos törvényhozás, cselekedeteik rugói a tudatalattiban rejlenek. A tudatos törvényhozás helyett tehát életbe lép a „tabu”. Freud ezt az első pillantásra érthetetlen tilalmat is a pszichoanalízis tételeivel próbálja magyarázni. A kutatók megfigyelték ugyanis, hogy a tabut megérintett személyek megosztott (ambivalens) magatartást váltanak ki a törzs tagjaiban. Egyszerre vonzanak és taszítanak, megfélemlítenek. Ugyanaz a megosztottság nyilvánul meg, mint a kényszercselekedeteknél: a lefojtott ösztön megosztottságra vezet, s tárgya egyszerre kívánatos és tilos. A tabu olyan ősi tilalom, amelyet az izgatóan vonzó tárgyaktól való távoltartás miatt erőszakoltak a tagokra.
Freud tovább megy fejtegetéseiben. Milyen kezdeti esemény váltotta ki a tabut? Lehet-e közte és a totemizmus között összefüggést találni? Igen - feleli. Az exogámia mutatja, hogy a nemi ösztön törekvéseinek megfékezésére jött létre. Még pontosabban: a leszármazottak nem akarták eltűrni, hogy egyedül az ősapa férhessen hozzá a nőkhöz, ezért megölték és tetemét fölfalták. Tettük azonban félelmet is ébresztett bennük, s el akarták kerülni, hogy velük is így bánjanak majd utódaik. A félelem szorongó résen állássá vált. Ezzel megszületett az emberben a bűntudat. Életbe lép az apagyilkosság tilalma s egyúttal a nemi érintkezés szabályozása, az exogámia. A totemáldozat szertartása mindezt összefogja s ünneppé emeli. Freud szerint ezekből az elemekből fejlődik ki később a vallás és az erkölcsi élet.
A pszichoanalízis mesterének ez a könyve nagy megrökönyödést, kritikát, vitát váltott ki. Mielőtt ezt tárgyalnánk, tekintsük át Freud másik elméleti, filozófiai megközelítését, amellyel a vallásról való elgondolását kívánta bizonyítani.
c.) Bár Freud több ízben kijelentette, hogy nem akar filozofálni, 1927-ben megjelent művében a Zukunft einer Illusion (Egy illúzió jövője) mégis ezt az utat választotta. Egyrészt meg akarja vizsgálni a vallás bizonyítékait. A bonckése alá vett anyagot négy részre bonthatjuk: a vallást el kell fogadni, mert dogmákról van szó; mert elődeink ránk hagyták; mert legalábbis egyes tételei bizonyítottak, mint pl. a lélek élete a halál után; s végül, mert vallás nélkül nincs erkölcsi élet. Ezeket a bizonyítékokat Freud nem tartja kielégítőnek.
Hol keressük akkor a vallás eredetét? - szól másik vizsgálati feltevése - mert a vallás létezik, ez tény. Ha tehát külső ok alapján nem igazolható, az emberben kell keresni az okát. Vagyis: az ember teremti meg a vallást, ő teremti meg az Istent. Miért teszi ezt? - Az embernek összhangba kell hoznia ösztöneinek kielégülését a külvilággal. Így jön létre a kultúra, a természet megművelése. Ez persze nem azt jelenti, hogy minden emberben sikerült az ösztönöket megfékezni. Sokakban kitörésre vár. A nagy tömegek számára korlátokat kell emelni, nehogy zabolátlan ösztöneik lerombolják, amit eddig a társadalom felépített. Hogyan lehet elviselhetővé tenni számukra is a kultúráért folytatott harcot? Egyrészt azáltal, hogy a nép elé hősöket állítunk, követendő példaképet. Ezekkel azonosul s ezáltal erőt nyer ösztönei elnyomására. A művészet is az ösztönök lecsillapításának egyik módja. Tehát a művészetet is hozzáférhetővé kell tenni a nép számára: De mivel mindez nem elég, kárpótlásul kielégítetlen ösztöneiért az ember kitalálta a vallást. Ez is eszköz tehát a kultúra útján, mégis különbözik az előző kettőtől: azok eredménye ugyanis közvetlenül tapasztalható, elérhető, így megfelelnek az ember racionális természetének; a vallás azonban tiszta illúzió, mert csak az ösztönigény csillapításából táplálkozik s ezt szolgálja. „Az illúzió nem szükségképpen tévedés, de nem is egyenlő vele.” „A hiedelmet akkor hívjuk illúziónak, amikor egy ösztön kielégülésének vágya hozza létre, függetlenül a valósághoz való kapcsolatától; így az illúzió elvonatkoztat minden reális biztosítéktól."
Az ember ösztönösen fél a természet erőitől, főleg a haláltól, úgy érzi magát velük szemben, mint a kisgyermek apja előtt. A gyermek lassan észreveszi, hogy apjától védelmet is kap. Az ember is látja, hogy a természet erői védhetik, ezért szellemekkel népesíti be a világot. Később pedig a legerősebb szellem elképzelése tölti be gondolatait. Freud szerint így születik meg a primitív emberben az Isten gondolata, a vallás: kivetítetté, projicitálta belső félelmeit, vágyait.
Freud továbbmegy és kimondja, hogy a vallást meg, kell szüntetni, mert nincs jövője. De hiszen eddig volt szerepe! Pontosan ezért - feleli Freud -, mert ez az emberiség gyermekkorához tartozott. Akkor szükséges volt. De amint a gyermek csak akkor tud fejlődni, ha túljut az apjától való függésén, úgy kell az emberiségnek is levetkőznie a természettel szembeni megosztott, ambivalens magatartását. Felnőtt módon kell ösztönein uralkodnia és a külvilággal szembenéznie, s ebben új eszköz áll rendelkezésére, a Logosz, az Értelem. Ez természetesen kiábrándulást hoz számára, nem tudja azonnal ki küszöbölni a természettől való félelmét, főleg a halált nem tudja legyűrni, de ez az emberi sors. A gyermeknek el kell hagynia a családi fészket, ki kell lépnie a zord életbe. Az elején elhagyatottnak érzi magát a világ kegyetlen valóságában, de ez az ára a nem létező apa - Isten - alóli felszabadulásának. Amikor az ember „visszaveszi a túlvilágba vetett reménységét, és az ezáltal felszabadult képességeit a földre irányítja, valószínűleg eléri, hogy az élet elviselhetőbbé legyen mindenki számára, és hogy a civilizáció senkit se nyomjon el. Akkor sajnálkozás nélkül mondhatjuk el vallástalan barátunkkal: hagyjuk az eget az angyaloknak és a madaraknak."

Ez a tudománytól irányított, vallás nélküli jövő azonban nem létezik. Lehet, hogy ez is csak illúzió? Nem a vágyak világa vezeti Freudot is ehhez a gondolatmenethez? A kérdést ő maga veti fel s elismeri, hogy ez az állapot megmaradhat illúzióvak. A vallás illúziója és a tudomány illúziója azonban különbözik - vallja. - A tudománynál el lehet vetni egy hamisnak bizonyult részt, ezzel az egész még nem dől össze. A tudományra épített felfogás természetéből adódóan mindig változik, míg a vallás öröknek vallja magát. A tudománynál mindig nélkülözhetetlen a tapasztalati igazolás, ennélfogva nem ölthet delíriumos jelleget - teszi hozzá -, ami a vallás esetében előfordulhat. Végül, ha valaki nem fogad el egy tudományos tételt, még nem kap érte büntetést; míg ez gyakran megtörténik, ha valaki nem követ egy meghatározott vallást.
d.) Der Unbehagen in der Kultur - Kényelmetlen érzés a kultúrában című tanulmányában ismét visszatér a vallással kapcsolatos fejtegetésére. Romain Rolland Nobel-díjas francia írónak a Zukunft einer Illusion-hoz írt hozzászólására felel. Rolland szerint Freud nem vette figyelembe az emberek vallásos érzését, amit ő óceánikus érzésnek nevez. Ez minden vallásosság végső forrása. „Lényegében szubjektív élményről, nem pedig hittételekről van szó... ezt aknázzák ki a különféle egyházak és vallásos rendszerek... csak ennek az óceánikus érzésnek birtokában nevezheti magát valaki vallásosnak, jóllehet elvet minden hitrendszert és illúziót.” Freud elismeri, hogy tanulmányában az átlagember vallásosságát vette alapul. „Az átlagember csak egy felmagasztalt apa képében tudja a gondviselést elképzelni... annyira gyerekes ez a felfogás.” Szemügyre veszi tehát a Rolland által említett vallásos érzés kérdését. Mindenekelőtt kijelenti, neki soha nem volt része ilyen érzésben. Mélyebben vizsgálva pedig arra a következtetésre jut, hogy ez is gyerekes érzés. A kisgyermekben az „én” még nem határolódott el a „nem én”-től. Ilyen élmény fennmaradhat vagy visszatérhet a felnőttkorban is, s a gyermekkor képei soha nem tűnnek el egészen nyomtalanul. „Készek vagyunk tehát elfogadni, hogy sokakban létezhet ilyen óceánikus érzelem; arra hajlunk azonban, hogy ezt az „én” kezdeti stádiumára vezessük vissza.” De hogy ez vallásos érzelem lenne, azt Freud nem fogadja el. Szerinte a nem én-hez való általános viszony kifejezője. Miért tekintenénk a vallásosság forrásának? „Részemről nem látok semmi alapot erre a jogcímre. Egy érzelem csak akkor lehet energia forrása, ha a maga részéről parancsoló szükség, kifejezője. A vallási szükségletet azonban megcáfolhatatlanul a gyermeki elhagyatottság függvényének és az apa utáni nosztalgiának tartom.”
Összefoglalva Freud szerint az úgynevezett vallásos érzelem tartalma meghatározhatatlan. Hogy valóban vallásos érzelemről van szó, azt bizonyítani nem pedig föltételezni kell. Ami pedig a vallásos szükségletet illeti ezt ő csak mint a gyermekkori ösztönös, az apára vonatkozó magatartás kivetítését, másformában való megnyilvánulását tudja elfogadni.

Das Unbehagen in der Kultur című munkájában Freud két, a vallásos élettel összefüggő élményt vizsgál: a boldogság utáni vágyat és a bűntudatot. Az elsőről lehangoló véleménye van. Már a boldogság feltételezése is illuzórikus - mondja -, mert az ember nincs boldogságra teremtve. Az élet keménysége elől egyesek a vallás, mások a kábítószerek illúziójába menekülnek. Létezik ugyan az emberben az erosz, a szeretet ösztöntörekvése, de a thanatosz is bennünk gyökerezik, a pusztulást is magunkban hordozzuk. Ezért nincs teljes boldogság az ember számára. A „szeresd felebarátodat", s még inkább a „szeresd ellenségedet" evangéliumi törvénye nem alapélménye. Jobban áll az emberre a latin mondás: homo homini lupus - ember embernek farkasa. Szerinte ez felel meg az ember alapélményének. Ebből származik a bűntudat is. Még mielőtt az ember tudatosan, erkölcsi lelkiismeretében megtapasztalná a jó és rossz élményét, tudat alatt már hatnak rá vele született ösztöntörekvései. Mivel kettős ösztöntörekvésünk van: erosz és thanatosz, az ember megosztottan, ambivalensen közelit más személyekhez, a külvilághoz. A bűntudat az erosz és thanatosz közötti örök küzdelem kivetítése.
e.) Freud utolsó műve a Der Mann Moses und die monotheistische Religion, azaz Mózes és az egyistenhit. Ebben az előző műveiben alkalmazott elveit saját eredeti vallásközösségére, a zsidóságra vetíti. Bár nem tartotta magát vallásosnak, vállalta zsidó voltát, különösen akkor, amikor a zsidóság ezrei váltak a nácizmus áldozataivá. Az üldözések újból fölébresztették benne a kérdést a zsidó nép rejtélyes sorsára vonatkozóan. Freud jártas volt kora biblikus irodalmában. Tudta, hogy a bibliakutatók szerint a mózesi könyvekben különféle forrásokat lehet megkülönböztetni: jahvista, elohista stb. Erre támaszkodva próbálja meg Mózes és rajta keresztül a monoteizmus pszichoanalitikus értelmezését adni.
Szerinte a bibliai könyvek két Mózesről írnak: az egyiptomiról és a médiániról, a csodatevőről; az erőszakosról, az üldözött nép fiáról és a fáraó neveltjéről. Valójában tehát két személyről van szó, akiket a későbbi irodalom egybekovácsolt, egy hőssé alakított. Ha feltételezzük, hogy az adott két személy életét 200 év választotta el, mégis eggyé forrott, ebben pszichológiai bizonyítékot találunk a tudatalatti előretörésére egy vallásos nép életében. Nem egy egyén; hanem egy nép tudatalattijáról, egy közösségről van szó, s Freud szerint ez történt a zsidó népnél Mózessel. Az elsőt, az egyiptomi Mózest maguk tették el láb alól, bár vezérük volt. Ez az „elfojtott apagyilkosság” tudatot ébresztett bennük. Később fellép egy új Mózes, a médiáni, s ennek halála után a kettő egy lett, a későbbire mintegy átszálltak az egyiptomi Mózes eszményített tulajdonságai: egy új jellem alakul ki. Az első képe tulajdonképpen tiltott lett a nép és lelkiismerete számára, hiszen megölték. Mivel a tudatot nem lehetett teljesen elfojtani, a bűntudat működik a nép lelkében. Amikor az új Mózes megjelenik, felszabadítja az elfojtott elemeket s az új személybe ötvözi. Ezzel együtt feléled Egyiptomban a Mózes korában virágzó egyistenhit is. Ez eredetileg Eknaton egyiptomi fáraó törekvése lett volna, de a nép képzeletében Mózessel kapcsolódott össze. Tehát a tudatalatti ösztönzésére az egyiptomi hit éledt újjá a zsidó hitté formálódva. Freud szerint ez a folyamat nem állt meg a zsidóságnál, hanem folytatódott a kereszténységben. Szentháromság-tanúkkal a szenték tisztéletével a keresztények a tudatalattiba próbálják fojtani az egyistenhitet. A folyamat elején itt is megtalálni a gyilkosságot: megölték a názáreti Jézust. Ennek tudatát elfojtják és másokra, a zsidókra hárítják.
Mózesről írt munkájáról Freud maga is fenntartással nyilatkozott. Alátámasztásul egy idézet: „Nem mintha hiányoznék belőlem a meggyőződés tételeim igazságát illetően 25 évvel ezelőtt alapoztam meg őket, amikor a Totem és Tabu című munkámat megirtani. Azóta sem kételkedem, hogy a vallásos megnyilvánulások, a neurotikus személyek megértésére alkalmazott szabályok a pszichoanalízis alapján értelmezhetők. Ezek az emberiség történelem előtti, rég elfelejtett s mégis átható eseményeinek a felidézései. Kétségem csak az egyistenhitre kiválasztott példa helyességére vonatkozik. Ez a munka Mózes tanulmányozásával indult el és a lábujjhegyen táncoló táncosnő táncaként legbensőbb érzelmeimet fejezi ki.
lll. A pszichoanalitikus valláskritika kritikája
Freud rendszere sokakban megbotránkozást keltett. Az ellene felhozott fő vádak az erkölcstelenség, a pánszexualizmus és a tudattalannak tulajdonított szerep. Itt volna az ember legszentebbnek tartott cselekedeteinek a gyökere? A tudattalan az egész emberi életre kiterjed, ahogy azt Freud tanulmányaiban hangsúlyozza? Az értelem és akarat, az ember eddig dicsőített kiváltságai gúzsba kötve szunnyadnának?
A továbbiakban megvitatunk néhány Freud által fölvetett problémát a teljesség igénye nélkül. Röviden beszélünk a pszichoanalízis helyzetéről a mai pszichológiában, mely segítségünkre lesz a pszichoanalitikus valláskritika értékelésénél, a negatív és pozitív elemek szétválasztásánál.
 
1. A pszichoanalízis helye a mai pszichológiában
Freud sokszor panaszkodott, hogy az idegorvosok és pszichológusok nagy része tudománytalannak minősítette a pszichoanalízist. Más részük, saját hűséges követői, azt a látszatot keltették, mintha Freuddal együtt találták fel ezt az ember pszichológiai problémáinak megismeréséhez addig nélkülözött, egyedül érvényes rendszert. Jó pár évtizedbe telt, amíg az álláspontok közeledtek egymáshoz, képviselőik szóba álltak egymással s együtt kutatták a pszichoanalízis módszerének jó oldalait és tévedéseit.
A pszichoanalizissel folyó dialógus egyik fő nehézsége az, hogy sokszor általános antropológiaként, bölcseleti rendszerként, de legalábbis egyedülálló tudományos pszichológiai rendszerként lépett fel. Bár Freud többször kijelentette, hogy nem akar általános rendszert alkotni, a valóságban mégis úgy tűnt, mintha ez lenne a célja. Maga jegyezte meg, mennyire fél az értelem és az akarat fontosságáról írni, mert attól tart, ezzel esetleg idő előtt lemondunk a tudattalan vizsgálatáról, megnyugszunk a tudatos élet síkján, mert ott nagyobb biztonságban érezzük magunkat. Tulajdonképpen ő maga is a tudat és a szabadság győzelmét akarta, de ehhez ki kellett kutatni a tudattalan mélységeit.
Egyes pszichoanalitikusok, az úgynevezett ortodoxok még ma is szinte a fanatikus vallásos hit erejével ismétlik Freud szavait, semmit nem változtatva, semmit meg nem haladva. Az ilyen felfogással szemben nehéz nem agresszíven reagálni, nehéz a dialógus hangját megtalálni.
Nagyobb azonban azoknak a pszichoanalitikusoknak a száma, akik Freud egyoldalú meglátásait ki akarják küszöbölni, és új szempontok figyelembe vételét hangsúlyozzák. Egyesek hiányolják, hogy nem vette eléggé figyelembe a közösség hatását a személyiség kialakulására. Ezt látjuk pl. E. Fromm, K. Horney, H. S. Sullivan esetében. Mások rámutattak arra, hogy Freud nagyobb teret akart ugyan adni az énnek és ezzel a tudatos életnek, de nem volt már rá ideje, hogy kutatásait erre is kiterjessze. Ilyen nézeteket vall N. Hartmann és E. H. Erikson.
Vannak, akik az egzisztenciális életigények elismerését emelik ki, melyek az ösztönvilágon túl az egész emberi lét alapját alkotják, így pl. L. Binswanger, V. Weizsäcker. Ők egyrészt elismerik Freud fontosságát, ugyanakkor arra hívják fel a figyelmünket, hogy több ponton nem találta meg a helyes utat.
- Megegyeznek abban, hogy a tudattalannak fontos, irányító - bár nem kizárólagos - szerepet tulajdonítanak a pszichikai életben. Ellenhatás nyilvánul itt meg a múlt század túlzott racionalista felfogásával szemben. Azon a címen, hogy képességeinken belül hierarchiának kell uralkodnia, az „állatias", az „ösztönös" szinte azonnal háttérbe szorult, amikor az emberről beszéltünk.
- Megegyeznek abban, hogy ennek a tudattalannak az útja, hatása igen kusza, szinte felderíthetetlen, csak a jelek, álmok, betegség, képzeletvilág lassú vizsgálatával fedezhetők fel a nyomai. S főleg hangsúlyozzák, hogy cselekedeteink ritkán születnek egyetlen indítóokból: tetteink szupermotiváltak, felülmotiváltak. Vagyis sokszor a tudattalan motívumok is hatnak és irányítanak anélkül, hogy észrevennénk.
- Egyetértenek abban is, hogy a személyiség alakulása jóval a tudatos képességek
- az értelem, az akarat - valóságos részvétele előtt elkezdődik, vagyis a gyermeknek a szülőkhöz való viszonya hat jellemére.
Korunk legtöbb pszichológusa azonban még a pszichoanalitikus iskolák újabb változásait sem fogadja el teljesen, bár elismerik Freud elméletének fontosságát a lélektan számára. Főként a személyiségkutatás terén, a motivációs elméletekben, a fejlődéslélektanban és a mentálhigiéniában alkotott maradandót. Erős befolyást gyakorolt az etnológiára és a csoportdinamikára is. A pszichoanalízis módszerét újabban a hermeneutikában használják fel (Ricoeur). Ennek ellenére Allport, Nuttin, Rogers - hogy csak három ismert nevet említsünk, olyan elméletet dolgozott ki, melyekben látható ugyan egyik-másik ponton Freud hatása, alapjában véve azonban nem rá építik rendszerüket.
Allport rámutat például arra, hogy motívumaink tudatosulásánál nem beszélhetünk egyenes vonalú fejlődésről. A „felsőbb" motívumokat nem lehet egyszerűen az alsókból, az ösztönökből levezetni. Ezek tovább hatnak az emberben, de újak is működésbe lépnek.
Nuttin személyiségelmélete a bensőségességet, intimitást hangsúlyozza. Ebben a belső dinamikában, amely szintén a gyermekkortól kezd fejlődni a személyes döntések, élmények kimeríthetetlen világát látja (de nem csupán az ős-valamire épített világot).
Rogers pedig a konfliktusok gyógyításánál kimutatta, hogy nem kell mindent a gyermekkori nehézségekre visszavezetni. Elég azt elfogadni, hogy az emberben nem minden képesség fejlődött ki harmonikusan. Más szóval: a konfliktusok nem szükségképpen tudattalan gyermekkori élmények újraátélései. Rogers ezzel kapcsolatban egy terápiás módszert is kidolgozott: a kliensre összpontosított terápiát. A freudi értelemben vett tudattalan számára fölösleges és a terápiát hátráltathatja, ha valaki mindenképpen a tudattalan áttételeződéseit akarja elemezni.
Nem beszélhetünk tehát ma a pszichológiában „egyetlen” rendszerről. Ezért is nehéz Freud elgondolását csupán pszichológiai szempontból megítélni. A pszichoanalízis segítségével történt gyógyulások sem elegendő bizonyítékok. A pszichoanalízis, a kliensre összpontosított terápia és a reflexológiára felépített rendszerek sem százszázalékosak, 50-60%-os eredményt tudnak felmutatni.
2. Freud valláskritikájának főbb illúziói
Aki nem fogadj a el Freud pszichológiai rendszerét, következetesen elveti valláskritikai fejtegetéseit is: alap nélkül összedől az épület. Lehetséges-e, hogy valaki megtartsa a pszichoanalízis főbb pontjait, felhasználja őket saját rendszerében, mégis elvesse Freud valláskritikáját? Freudnak is lettek volna illúziói, sőt tévedései? Az „ortodox" pszichoanalitikusokat kivéve ma már nemigen kételkedik ebben senki. A következőkben röviden ezekre a pontokra szeretnénk rámutatni.
Freud tehát két irányból sorakoztat fel bizonyítékokat tételéhez, mely szerint a vallás esetében kényszerképzetekhez hasonló betegségről van szó. Egyrészt a primitív népekkel kapcsolatos felfogása, másrészt a tudattalan kivetítésének feltételezése, miután objektív okokat nem talált a vallás mellett.
a.) Freud primitív vallásosságra vonatkozó tételét egyetlen számításba vehető etnológus sem tartja komolynak. Mindenekelőtt azért, mert maga a „primitív vallás” fogalma változott meg, amint a „primitív népek”-ről alkotott nézeteink is mások ma mint ötven, száz ével ezelőtt. „Nemcsak azt akartuk megmutatni, hogy egy ausztráliai vagy afrikai nem valami félvad-állat, aki képtelen ötig számolni, ahogy ezt alig egy évszázada magyarázták. Többre akartunk rámutatni: a világra vonatkozó elképzelésük logikájára és nagyságára, vagyis magatartásukra, szimbólumrendszerükre és vallásrendszerükre." (M. Eliade-nak a Das Heilige und das Profane francia kiadásához írt bevezető sorai ezek. Paris, 1967.) Az úgynevezett primitíveknek nincs akkora technikai fejlettségük, mint nekünk, de van kultúrájuk, emberi életük, méghozzá sokszor igen gazdag kultúrájuk. Sokan ezért nem is primitíveknek nevezik őket, hanem természeti népeknek. Johanssen így ír: „A mi nyugati kultúránk a matematikai modellre, s ezzel valami holtra épül; a természeti népeké pedig az élőre”. (J. P. Asmussen - J. Laisse: Handbuch der Religionsgeschichte.) A technikai fejlődés alapján beszélhetünk egyszerűbb vagy fejlettebb kultúrájú természeti népekről. Valószínűleg Freud is ezt akarta mondani, amikor Ausztrália őslakóit tartotta a legprimitívebb törzseknek. Ma már tudjuk, hogy az afrikai pigmeusok jóval egyszerűbbek, mint az ausztráliai őslakók. A pigmeusok pedig nem totemisták, hanem egyistenhivők. Amikor W. Schmidt és munkatársai rámutattak erre, akik misszionáriusként éltek a természeti népek között, Freud megállapításukat feleletre sem méltatta.
Ma már általánosan elfogadott tény, hogy a különböző egyszerű kultúrájú természeti népeknél különféle vallási formákat találunk. Egyiknél egyistenhitet, másiknál animizmust, azaz a szellemekben való hitet, a harmadiknál külső, kultikus cselekedetekre épülő magatartást.
Joggal mondhatja tehát az elmondottak alapján Johanssen: „A primitív vallás kifejezés ma a természeti népek vallását jelenti, de ezek annyira különböznek egymástól, hogy a „primitív vallás” fogalomnak szinte nincs jelentősége".
b.) Ugyancsak tévesen értelmezte Freud a totemizmust. Későbbi kutatások megállapították, hogy több totemista törzsre nem érvényes az exogámia. Másutt nem is törzseknek, hanem személyeknek van totemjük. Egyes tudósok szerint a totemizmus fogalmát nem érdemes vizsgálni, annyira különböző jegyekkel rendelkezik. Dhavamony pl. pusztán szociális jelenségnek tartja, minden vallásos jelleg nélkül. (Phenomenology of Religion, Roma, 1973) Lévi-Strauss, a strukturalizmus kidolgozója pedig azt bizonyítja, hogy a totemizmus nem ösztönös félelemből ered, hiszen az egész emberiségre jellemző, nem csak egyes népekre, és a cserére épített logikus gondolkodás egyik formája.
Az antropológusok egyetlen törzsnél sem tudtak olyan magatartást fölfedezni, mint amit Freud tétele az őshordáról, az apagyilkosságról és következményeiről feltételez. M. Mead és B. Malinowski, két neves antropológus még az Ödipusz-komplexus nyomait sem találta meg több törzsnél, A pszichoanalízis mestere, Freud akkor ad a legkevésbé megnyugtató választ, amikor azt akarja megmagyarázni, hogyan született az apagyilkosság egyetlen cselekedetéből a lelkiismeret és kultúra. Azok az ősemberek, helyesebben ősállatok vagy rendelkeztek már valami erkölcsi mércével s ezért érezhették, hogy rosszat követtek el - de ezzel már föltételezzük azt, amit meg kellene magyarázni -, vagy nem létezett még számukra ez a mérce, norma és akkor érthetetlen, miért érezték rossznak cselekedetüket.
Az is érthetetlen, hogyan hozhatott létre ez a cselekedet akkora megrázkódtatást az egész rendszerben, aminek élményét a következő nemzedékek örökölték. Freud akkor sem vonta vissza állítását, amikor barátai figyelmeztették, hogy ezzel a felfogással már nem is Darwint, de a szerinte is túlhaladott Lamarckot követi. Freud közeli munkatársa és legelfogadottabb életrajzírója Jones azzal érvel, hogy Freud elengedhetetlennek tartotta az őshordát rendszerébe beépíteni. Enélkül nem tudta megmagyarázni, hogyan hatnak az elfojtott ösztöntörekvések tovább nemcsak az egyes személyekben, hanem az egész emberiségben. Ez a láncszem nélkülözhetetlen volt számára a vallás eredetének magyarázatához.
c.) Freud a Zukunft einer Illusion-ban elméleti úton próbája levezetni, hogy a kulturálatlan egyén egy képzelt apától - Istenitől - várja ki nem elégült ösztönigényének, félelmeinek lecsendesítését. Előtte azonban megvizsgálja azokat az érveket, amelyeket - szerinte - a vallás igazolására felhoznak. Mondhatnánk, az idegorvos szerepét játssza. Megemlít ugyan néhány érvet a vallás igazának alátámasztására, de komoly teológusok, filozófusok tételeivel nem foglalkozik. Követhette volna W. James példáját, aki elismert misztikusok tapasztalatát és személyi, lelki egészségét is vizsgálta. Hasonló módon járt el Bergson is. Freud már előre tudja a feleletet: nincs vallás a felnőtt ember számára, mert az gyerekes, beteges dolog.
Egyesek azzal mentegetik Freudot, hogy betegei, akiknek lelkületét közelebbről megismerhette, nem voltak vallásosak. A vallást legföljebb mint szokást vagy csillapítószert használták. Ez lehetséges. Ez esetben azonban Freudnak - tapasztalatai alapján - csak a vallásos magatartás téves formáiról lett volna joga nyilatkozni.
Nelson és Godin az úgynevezett félprojektív módszer segítségével vizsgálta, mennyire esik egybe az embernek Istenről alkotott képe apjáról alkotott képével. Megállapították, hogy a szülőkről és az Istenről alkotott pszichikai kép között jelentős összefüggés van, éspedig a férfiaknál az Isten inkább az anyáról alkotott képnek felel meg, a nőknél pedig inkább az apa jellegzetességeivel esik egybe. (Images Parentales et paternité divine. Lumen Vitae 1964.) Eredményük tehát nem igazolja Freudot, aki szerint az apa képe felel meg Istennek. Godin óv azonban attól, hogy ilyen részeredményeket a pszichoanalízis ellen vagy mellett használjunk fel, egyrészt, mert nem biztos, hogy elég mélyre tudtak hatolni a lelki struktúrák vizsgálatában, jóllehet félig projektív eljárásokat alkalmaztak, másrészt egy általános teória megdöntésére egy másik, jobb elmélet kidolgozása szükséges. Az előbb tárgyalt részeredmények legfeljebb gyanút kelthetnek az eredeti teóriát illetően és új kutatásokra serkenthetnek.
d.) Egyesek Freud szemére vetik, hogy vallásellenes munkáiban túllépi szakterülete határát. Úgy tárgyal az emberi lét értelméről, a vallás mibenlétéről, a kultúra értékéről és az emberi boldogságról, mintha szaktudománya erre képesítette volna. Martin Buber, a jeles zsidó tudós és bölcselő írja: „Elgondolkodtató és sajnálatos, hogy a saját területén oly jelentős tudós, mint Freud, ilyen teljesen tudománytalan és megalapozatlan hipotézisei miatt tarthatatlan könyv kiadására tudta magát elhatározni, mint a „Mózes és az egyistenhit”.
Legtöbb szaktudós nem érzi jól magát, ha szorosan vett kutatási területén kívül eső problémákról kell tudósként nyilatkoznia. Más tudósok érdeklődése viszont a lét és megismerés problémáira is kiterjed. Szent-Györgyi Albert érdekesen foglalja össze erre vonatkozó véleményét: „Ha „élet”-ről beszélünk, meg kell mondani, hogy mit is értünk rajta, mert mást ért „élet”-en a természettudós, a filozófus és a költő. Ez az emberi gondolkodás három fő típusa és ugyanazt a dolgot mindegyik másképp látja és másképp közelíti meg. A természettudomány és a természettudós... nem veszi figyelembe, ami grammal, méterrel vagy másodperccel nem mérhető… Egyformán jogosult mind a három nézőpont, vagy módszer... de a határok nem élesek, mert minden természettudósba szorult egy kis filozófia, meg egy kis költészet és fordítva” (Egy biológus gondolatai. Gondolat kiadásában Bp. 1970). Hozzátehetjük: és egy kis teológus is, mert minden ember gondolkodik Istenről és az üdvösségről is.
Freud tévedése nem az volt, hogy a vallás mibenlétének vizsgálatába kezdett, hanem hogy elhitte, csakis a tudományos módszer - az ő esetében a pszichoanalízis alkalmas ennek a kérdésnek a megoldására. Nem vette észre, hogy bölcselkedik anélkül, hogy ebben jól, bölcsen járt volna el, hogy amikor a Logoszt tette meg a vallás helyett a jövő reménységének, már messze túllépett a tudományos módszerek határán. Nem a tudattalant vizsgálta már, hanem öntudatlanul is a tudatos élet, az egész emberi élet értékét, megváltóját kereste. Ezért állapította meg Th. Reik, bécsi pszichoanalitikus 1927-ben, hogy Freudnak a tudományra, a Logoszra vonatkozó álláspontját „die Illusion einer Zukunft"-nak, a jövő illúziójának lehet nevezni, hisz a Logosz végleges uralma még nem érkezett el. Ha viszont ez illúzió, akkor Freud vonatkozó fejtegetése illúzión alapulhat, mivel végeredményben elveti azt a lehetőséget, amire pedig építeni akar: hogy az emberi ész megismerheti az igazságot. Ha viszont az igazság megismerhető, akkor az ember képes az Istent, a vallást is megismerni.
e.) Freud álláspontját a vallással szemben ma legtöbben az ő egyéni tévedésének tartják, nem magából a pszichoanalizisből következik. Freud hibájába esnénk, ha hitetlenségét pusztán tudatlan elemekkel akarnánk magyarázni. Vallásosnak lenni vagy hitetlennek vallani magát tudatos döntést jelent - legalábbis azon a szinten, amelyen Freud élte életét -. A tudattalan elemeknek azonban fontos szerep jutott Freud döntésében, s ha valakitől, akkor a pszichoanalízis atyjától elvárhatnánk, hogy ezeket a saját esetében jobban analizálja.
Említettük már Freud fiatalkori traumatikus élményeit a vallással kapcsolatban. Mikor W. Schmidt közölte a természetes népeknél végzett, Freuddal ellentétes eredményre vezető kutatásait, Freud személye ellen irányuló ellenségeskedésnek fogta fel. Az volt a véleménye, hogy „a katolikus egyház a gondolatszabadság legkiengesztelhetetlenebb ellensége”, amelynél csak a nemzeti szocializmus rosszabb. Mindez nem szakkutatásainak volt az eredménye. Róma iránt érzett érzelmei tükrözik legjobban a vallással szembeni megosztottságát, ambivalenciáját. Az antik világ igen érdekelte, vonzotta s ezért nagyon vágyott Rómát felkeresni, de Rómában van a pápa is, ami viszont taszította. Sokáig nem tudta rászánni magát az utazásra. Amikor végre sikerült legyőznie önmagát, útközben olyan beteges félelem fogta el, hogy félútról vissza kellett fordulnia (Jones életrajza Freudról). Csak évek múlva tudta legyőzni iszonyát. Freud vallásellenes magatartását tehát nem a pszichoanalízisből merítette, már előbb élt benne. Tudományát legfeljebb vallástalanságának igazolására akarta felhasználni.
Plé így ír erről: „Tagadhatatlan, hogy Freudnak a vallással (és az okkultizmussal) szemben elfoglalt álláspontja nemcsak hogy nem a pszichoanalízis következménye hiszen ezt megelőzően megvolt már benne és általában a vallástudományról vallott felfogásával kapcsolódik össze -, hanem az ezekkel a kérdésekkel szemben tanúsított marcangoló nyugtalansága, a változás elutasítása, ugyanakkor hezitálása, azaz kettősége (ambivalenciája) egy elégtelenül leküzdött szorongás tünetei. Ezt nem vetjük Freud szemére, de számolni kell vele, amikor meg akarjuk érteni, mit mond a vallásról."
3. A pszichoanalizis megkeresztelése
A mai álláspont szerint tehát szét kell választani Freud személyes illúzióit, tévedéseit (azaz bölcseleti felfogását főleg a vallás tekintetében) és rendszerét, a pszichoanalízist. Ennek ellenére van, aki vallási okokból még mindig összeegyeztethetetlennek tarja Freudot és a katolicizmust. A szaktudósok körében azonban az utóbbi években változás állt be: ha egy hívő pszichológus nem fogadja el a pszichoanalízist, akkor ezt azért teszi, mert más pszichológiai rendszert tart helyesebbnek.
Freud maga lehetőséget látott arra, hogy hívők is használhassák a pszichoanalízist. Vallásellenes kijelentései mellett nem hiányoznak olyanok sem, amelyekkel mintha a kettő összeegyeztethetőségét vallaná: „Nem hiszem, hogy a pszichoanalízis kiküszöböli a művészetet, a filozófiát és a vallást, hanem hozzásegít megtisztulásukhoz”. „A pszichoanalízis nélkülözhetetlenné válhat mindes tudomány számára, amely az emberi kultúra eredetével foglalkozik és főbb rendszereivel... a vallással... „Jóllehet azt várta, hogy a felnőtt (azaz a pszichoanalízis kritikáját átélt) ember levetkőzi a vallást, a pszichoanalízis első követői közé fogadta és végig megtartotta Pfister svájci protestáns papot és nevelőt. Több mint harminc éven át élénk levelezést folytattak. Igaz, Freud válaszaiban nem tért ki érdemlegesen azokra a pontokra, ahol Pfister saját vallásos tapasztalatairól számolt be, de nem is törekedett őt a vallástól eltéríteni.
Elsőként Dabiez mutat rá 1936-ban, hogy szét lehet választani a filozófiai és vallási feltevéseket és a pszichoanalízis tudományos és terapeutikus módszerét. Odier 1946-ban a felettes én és a lelkiismeret különbségét emeli ki a pszichoanalízis szemszögéből. Hasonló tanulmányok és a nem ortodox pszichoanalitikus iskolák kifejlődése megnyitotta mind elméleti, mind gyakorlati síkon annak a lehetőségét, hogy a pszichoanalízist hívő orvosok és pszichológusok is használhassák.
Ma több központ működik, ahol az orvosok és lelkipásztorok továbbképzésénél egyik fontos eszközként a pszichoanalízist is igénybe veszik. Ilyen például a Menninger Clinic (USA, Topeka), az A.M.A.R. (Association Médico-pszichulogique d’Aide aux Religieux, Párizs) és az 1972-ben megalakult ökomenikus vezetés alatt álló Deutsche Gesellschaft für Pastoralpszichologie. Céljuk elsősorban gyakorlati: segíteni akarnak a lelkipásztornak saját beteges és gyerekes vonásai felismerésében és kiküszöbölésében, ami a hitbeli való növekedés feltétele is. Remélik, hogy a lelkipásztoruk tudattalan vágyaik felismerése révén megtisztulnak, tevékenységük, híveikhez való viszonyuk és a közösségben elfoglalt szerepük természetfelettibbé válik.
A fundamentális teológiának is számolnia kell a pszichoanalízis problematikájával. A tudattalan, félig tudatos kihat összes tevékenységünkre, a vallás megélésére is. Nem maga a vallás, hanem a vallásos magatartás és ennek igazolása számíthat tehát a pszichoanalízis tisztító jellegű kritikájára.
Az ember számtalan úton juthat el Istenhez, de ugyanezen az úton ellenkező irányba is haladhat. Az Énekek Éneke példa rá, hogy a szexualitás fennkölt, lendítőerő lehet Isten felé. Ellentétes irány a Dionüszosz-kultusz, mely a vallás érve alatt az ösztönök zsákutcájába vezethet. A félelem leküzdése, a kiteljesedés vágya, az erkölcsös élet megalapozásának szüksége szintén szerepel az Istent bizonyító indítékok között. A freudi kritika után elengedhetetlen, hogy ezeknél és hasonló érveknél felülemelkedjünk a gyermekes és tudattalan kivetítéseken. Csak akkor tudunk valóban eljutni a másikhoz, ha kiszakadtunk az önzés varázsköréből, vagy ahogy Freud mondja: túljutunk az Ödipusz-komplexuson.
A vágyak világa hozzátartozik életünkhöz. Nem lehet minden gyerekes bennünk, s nem is lehet egyszerűen kikapcsolni az ember életéből azt. Abból, hogy a gyermek vágyódik anyja után, nem következik, hogy az anya csak vágyainak kivetítése. Igaz azonban az, hogy vannak üres vágyak is. Isten utáni vágyunk sem jelenti tehát azt, hogy őt vágyaink hozták létre. Nem lehet azonban pusztán vágyakra hivatkozni; a freudi kritika felhívás a vallás „objektív'', ösztöntörekvésektől független úton való igazolására. Nem eshetünk a múlt századbeli egyoldalú racionalizmusba sem. Freudnál is ott lappang ez a veszély: Logosza úgy jelentkezik, mint ennek a racionalizmusnak a csökevénye, kinövése. A mai ember teljességre törekszik, súlyt helyez a megélésre, az intuitív igazságra. Ebbe beletartozik az érzelmi világ is. A racionális alapvetés, kiértékelés nélkülözhetetlen, különösen a projekció, a kivetítés sodrába kerülünk. Ne essünk a másik végletbe se, megfeledkezve arról, hogy az ember több, mint ráció, értelem. Freud kérdésfelvetése maradandó, persze, a megoldás nem problémamentes.
IV. A vallás központi helyet kap a pszichológiában
A vallás végigkísérte Freud életét, de inkább mint negatív tényező. Egyénileg nem tartotta magát vallásosnak, írásaiban a vallás megszüntetéséért harcolt. Egykori követői között nem egyet találunk, aki ellentétes álláspontra jutott a vallással kapcsolatban. Az ő életüket is végigkísérte a vallás, de pozitív tényezőként. Két nevet említsünk: Jungét és Frommét, külön- külön foglalkozunk velük, mivel felfogásuk több pontban különbözik.
Carl Gustav Jung szintén ideggyógyász volt. Egy ideig együtt dolgozott Freuddal, később szakít vele s kidolgozza saját rendszerét, amelyben a vallás központi helyet foglal el. Mi jellemzi rendszerét? Mi a jelentősége a valláspszichológiában?
1. Jung analitikus pszichológiája
a.) Jung svájci protestáns környezetben nőtt fel. Apja és több rokona kálvinista lelkész volt. Gyermekkori képzeletvilágában egymás mellett foglalnak helyet a népies imádságok, a jezsuitáktól való félelem és a családi problémák emlékei. Anyja sokszor beteg volt, apjához nem tudott lelkileg közel kerületi. Bensőleg igen érdekelték a hit kérdései, a hit-titkok, ám apja katekizmusmagyarázatai csalódást okoztak számára. Hideg zuhanyként érte, amikor apja a konfirmációra való felkészítés során kijelentette: „Most érnénk el a Szentháromsághoz, de lapozzunk tovább, mert én ebből tulajdonképpen semmit sem értek”. Amikor kérdéseire apjától próbál feleletet kapni, a válasz csupán annyi: itt nem gondolkodni kell, hanem hinni. Amikor azonban kérte, adja neki ezt a hitet, vállrándítás volt a válasz.
Lassan elidegenedik vallásától, bevallása szerint egy egyházhoz sem tartozik, ám önvallomásaiban protestánsnak tekinti magát. 19 éves, amikor megragadja Erasmus mondása: „Isten jelen van, akár híva, akár hívatlanul: Vocatus atque non vocatus Deus aderit”. Ezt választja könyvei jelmondatául, ezt írja háza bejárata fölé, mondhatni, ez jellemzi életét.
Már fiatal korában figyeli belső világát: érzelmeit, betegségeit, álmait. Rajong a természet közelségéért, mintegy misztikus egységben érzi magát vele. Kezdő orvos korában több tanulmánya jelenik meg ideggyógyászati kérdésekről. Feltűnést kelt a szabad szó asszociációról írt munkája. Megfigyeli, nem minden szóra felelünk ugyanolyan gyorsan: némelyiknél gátlás áll be. Máskor szinte értelmetlen az asszociáció. Megállapítja, hogy tudattalan folyamatok vezetik a spontán szótársítást. Ezen az úton kerül érintkezésbe Freuddal. Látja, hogy sok pontban egyezik felfogásuk, csatlakozik a pszichoanalízishez. Ő lesz az akkor megalakult nemzetközi pszichoanalitikus társaság első elnöke. Egyesek szerint az is közrejátszott ebben, hogy Jung volt az egyetlen nem zsidó származású orvos köztük, akinek ráadásul már jó híre is volt idegorvosi szakkörökben. Előtte főorvosként működött, és 8 éven át magántanár is volt. Svájc és kora egyik legnevesebb pszichiátere.
Hat évig tartott Freud és Jung kapcsolata. Ebben az időben úgy tűnt, teljesen elfogadja Freud álláspontját, még a vallásra vonatkozóan is. Szakításuknak egyik fő oka azonban éppen a vallással kapcsolatos nézeteik különbözősége volt. Lehet, hogy mindehhez egy adag vetélkedés is társult. A feszültséget az okkultizmusról alkotott vitájuk robbantotta ki. Mind Freud, mind Jung egy időben érdeklődött az okkult jelenségek iránt. Később Freud nem akarta elfogadni, hogy léteznek parapszichológikus jelenségek, Jung viszont médiumi képességeinek bemutatásával próbálta meggyőzni.
Jung később úgy nyilatkozott Freuddal kapcsolatban, hogy már kezdettől fogva tudatában volt Freud egyoldalúságának; de remélte, hogy ellensúlyozni tudja szélsőségeit. Akkor szakított csak vele, amikor látta, hogy nem képes más útra téríteni. Mindig elismerte azonban, hogy igen sokat tanult Freudtól a pszichoanalízis megismerése kapcsán, de azt is állítja, hogy sok szempontból függetlenül fedezte fel a tudatalatti valóságát, annak működését. Rendszerét is megkülönböztetetten „analitikus pszichológiának” nevezi.
Lemond egyetemi előadásairól, szanatóriumi beosztásáról is, hogy minél jobban kutatásainak szentelhesse magát. A természeti népek vallásosságát Afrika és Amerika ősi törzseinél tanulmányozza. Később visszatér a zürichi egyetemre, ahol külön tanszéket állítanak fel neki, majd Baselben is tanít.
b.) Jung szerint a tudatos élet igen szűkre szabott az emberben. A tudatalatti a fontosabb, de ennek gyökerét és kifejezésformáit Freudtól eltérően értelmezi.
Jung szerint helytelen mindent a szexuális ösztönre levezetni. Az is jelentős, főleg fiatal korban. Az ember különféle szükségleteit azonban egy sokkal tágabb ösztönkomplexus, energiaforrás tudja megmagyarázni: a libidó, amit pszichikus energiának is hív. Tevékenységét nem szabad azonban csak mechanikusan értelmezve, amint azt a klasszikus természettudományos modellek szemléltetik. A libidónál célra irányított törekvés észlelhető nemcsak visszafelé, hanem előremutatóan is. Vagyis az embernél az energia más szintet ér el, mint az anyagi világban. Nem beszélhetünk itt tehát egyszerűen szublimációról vagy szocializációról, mint Freud teszi. Az energia minőségi változásokon megy keresztül. Jung példaként említi, hogy a kölni dómot nem sorolhatjuk egyszerűen az ásványtanba, mert kőből épült. A lelki betegségek oka sem az, hogy valaki nem tudta szexualitását kielégíteni, kiélni, hanem az, hogy a felgyülemlett energiát nem tudta megfelelő módon kifejezésre juttatni, s így alacsonyabb szintre esett vissza. Mivel az energia keresi a kiutat, olyan képekben nyilvánul meg, amelyek felsőbb szinten vannak, de az alacsonyabbat tükrözik vissza. Ebben rejlik a szimbólumok sajátossága.
Freud felfogásában a tudatalatti a gyermekkorban felgyülemlett ösztönkielégülési kísérletek kikristályosodása. Jung szerint az egyén életében felhalmozódott tudatalatti csak vékony réteghez hasonlítható. Az igazi a „kollektív tudatalatti”, amely évezredek folyamán ülepedett le, ez tör fel az archetípusok, ősminták irányításával, főként a szimbólumokban és mítoszokban.
Normális és beteg emberek álomképeit vizsgálva Jung olyan elemeket is talált, amelyeket az egyénre vonatkoztatva nem tudott megmagyarázni. Pl. amikor az egyén olyanról álmodik, amit életében sem nem látott, sem nem hallott róla. Az ilyen elemeket személyen kívüli forrásból kell levezetni. Ennek megfejtésére vonja be Jung a kollektív tudatalattit elméletébe.
Ez a kollektív tudatalatti nem nyomtalan. Meghatározott népcsoportoknál hasonló pszichikus képek lépnek fel, s az ember lelki fejlődésében is lehet bizonyos általános törvényszerűségeket találni megjelenési formájukra. Közösségeknél a régi mondák, mítoszok lehetnek megfejtésüknél segítségünkre. Ha például valakinek az álomképeiben egy ideig csak kövek, gépek, alkatrészek merülnek fel és csak lassan jelennek meg növények, állatok és végül emberek is, az azt jelentheti, hogy a benne szunnyadó erők először csak nagyon mechanikusan jutottak napvilágra és időbe került, míg a minden ember mélyén rejtőző élet kifejező szimbólumai előtérbe kerültek.
A szimbólum az archetípus egyedi megvalósulásának tekinthető. Egyedi elsősorban abban az értelemben, hogy meghatározott - kimeríthetetlen - valóságot tár föl előttünk. A víz vagy a gyűrű mint szimbólum nem csak az iható folyadékot, illetve a kör alakú fémszalagot jelenti. Kifejezi a megtisztulást, a felüdülést, a szívek összekapcsolását s mindazt, amit ez magába foglal: Éppen ezért használunk szimbólumokat, mert a valóság kimeríthetetlen, de mégis közölni akarjuk valamiképpen.
A szimbólum nélkülözhetetlen eleme a külső dolog: a természetben létező víz vagy a gyűrű, de a belső energia nélkül a külső jel sohasem válik szimbólummá. Amikor például azt mondjuk, hogy a lélek úgy eped Isten után, mint a szarvas a vízforrás után, vagy amikor Krisztus azt állítja magáról, hogy Ő az élő víz forrása, olyan igazságról, valóságról beszélünk, amely több mint amit a „víz” szó önmagában jelenthet. A szimbólum tartalma gazdagabb, mint a puszta jelé, szóé.
A szimbólumok használata azt is igazolja, hogy az ember több, mint az elvont értelem, bár anélkül nem teljes ember.
A szimbólumok különös erővel törnek fel az álom idején, művészi alakításokban, normális és beteges fantáziaképekben. Mivel a kollektív tudattalant is kifejezik, jellegüknél fogva soha nem tudjuk őket teljes egészében „feldolgozni”, értelmezni. Meg kell tanulni élni velük, nem pedig mindenáron racionalizálni őket. Ha ezt elfogadjuk, akkor eljutunk a pszichikai egészséghez.
A tudatos én sokszor fényt deríthet az álomképek értelmére, de még fontosabb, hogy elfogadjuk létezésüket, és hogy rajtuk keresztül nagymértékben a kollektív tudattalan működik bennünk: ez is hozzátartozik önmagunkhoz, a Selbst-hez. A tudatos én, a személyes tudatalatti és a bennünk megnyilvánuló kollektív tudatalatti együtt alkotja magát a Selbstet. Saját magunk építése, az „individuáció” éppen abban áll, hogy az összes bennünk rejlő képességet és erőt kifejlesszük és harmonikusan kifejezésre juttassuk, „integráljuk”. Maga az integrálódás is szimbólumokban történik, amelyekben az egész „Selbst” vagy legalábbis annak integrálódási foka kifejeződik. Az előbb említett példában (kövek, gépek, alkatrészek stb.) az élettelen tárgyak jelenléte még nagyon fejletlen individuációs folyamatot jelez. A jól integrálódott Selbst szimbóluma a „mandala", a teljességet kifejező kör négy gerezdjével, amelyek: az értelmet, érzelmet, érzékelést és intuíciót képviselik.
A mandala az indiai vallásokban a vallásos tapasztalatot fejez ki. Jung hasonló rajzokat talált pácienseinél. Minél közelebb álltak a gyógyuláshoz, önmaguk megtalálásához, annál fejlettebb, teljesebb mandalákat rajzoltak. Így a mandala egyéni szimbólum, de a kollektív tudatalattiból születik, ezért lelhető fel a különféle népeknél. 
A mítoszok nagy szerepet játszanak a kollektív tudatalatti kifejezésében a közösség életében. A mítoszok elbeszélések, amelyekben a közösség eredetét, a világhoz való viszonyát, a természetet meghaladó erők működését, rendkívüli események, illetve személyek történetét állítja elénk. Tele vannak szimbólummal és utalásokkal; titkokat akarnak közölni anélkül, hogy fölfedték azokat a csak logikusai, okozati oksággal gondolkodók előtt.

Az archetípusok tehát nem tartalmi egységet jelentenek, inkább képzetkészségnek kell felfogni őket. Az archetípusokhoz kapcsolódtak az egyért és közösségi tapasztalatok: a mítoszok közös váza a legmélyebb ősminták befolyását viseli magán. A törzsi tapasztalat leszűrődése jut szóhoz a mítosz sajátos, más törzsektől elütő mozzanataiban.
Az ősminták feltételezése lehetőséget adott Jungnak, hogy másképp értelmezze a gyermeknek szüleihez való viszonyát, mint Freud. Mindenekelőtt nagyobb szerepet tulajdonít az anyaképnek. Ezenfelül kiemeli az archetípus fontosságát a szülők - anya és apa - lelki képének kialakításában. Freud szerint a gyermeknek apjához való viszonyát - apakép - megmagyarázhatjuk a tényleges apának tudatalattinkra tett hatásából és az apának a gyermek tudatos életére való befolyásából. Jung nem tagadja a tényleges szülők befolyását, az apa- illetve atyakép kialakulására, de szerinte a legfőbb tényezőt mélyebbet kell keresni. A gyermek azért képes magárak apaképet, atyaképet alkotni, mert a kollektív tudatalattiból feltörő ősminta erre készteti. Ez a meggondolás vezeti arra, hogy lélektati szempontból nem szükséges az Isten-képet projekciónak, kivetítésnek felfogni. Az Isten-kép bennünk archetípus, ősminta.
c.) Jung hangoztatja, hogy a pszichológusok tévednek, amikor a tudatosból akarják levezetni a tudattalant. Fordítva kell eljárni: „A régi pszichológiát éppen ez az utóbbi felfogás jellemezte. Előre látva a rejtett és okkult tapasztalatok végtelen kincseinek az egyéni és tünékeny tudatküszöbre való hatását, az egyedi lelket csak egy kozmikus rendszer függvényében szemlélték. Ebben a felfogásban nem puszta hipotézis, hanem nyilvánvaló bizonyosság volt, hogy a rendszer egy értelemmel és tudattal ellátott létezőt képvisel, egy olyan lényt, akit Istenek nevezett és aki az egész valóság összefoglalása. Isten volt a leglétezőbb lény, az első ok és csak ennek segítségével lehet a lelket igazán megmagyarázni. Hogy Isten energia-e, vagy az energia az Isten, azzal nem törődöm; tudatában vagyok ugyanis annak, hogy a kérdés kimeríthetetlen.”
Ez az idézet kiemeli Jung valláspszichológiájának alappilléreit. Számára Isten „empirikusan” létezik az emberben, amennyiben van Istenélménye, áthatja az elbűvölő, fascirars, a félelmetes, tremendum. Amikor valami általáros és tartós pszichikai megnyilvánulással találkozunk, lélektanilag objektív valósággal állunk szemben. Ami hat, az létezik - mondja. Amit betegei vizsgálata is megerősített: „Betegeim között, akik 35. életévükön túljutottak, egyet sem találtam, akinél a fő probléma ne a vallásos magatartás lett volna. Végső fokon mind azért lettek betegek, mert elvesztették azt, amit az élő vallások minden időben megadtak a hivőknek. Egy sem gyógyult meg igazán, amíg újra rá nem talált a vallásra...”
Jung nem akarta eldönteni: „ külső” valóság-e Isten vagy sem. A pszichiater számára - mondja - a pszichikum közvetlenül megtapasztalt valóság. Ennek a síkján lélekfarilag - létezik Isten. A lélek létezik, bár racionálisan nem tudjuk teljesen megmagyarázni, mert az ilyen irányú vizsgálat magát a lelket is bevonja a cselekvésbe. Ennél fogva Istent sem tudjuk „megmagyarázni" és ezért tart minden vitát feleslegesnek, mely arra irányul, hogy Isten energia-e, vagy az energia Isten. 1937-ben a Psychologie und Religion című művében így ír: „...elvonatkoztatok minden filozófiai megfontolástól. Nem tagadom, hogy van, aki ezt figyelembe veszi, de nem állítom, hogy ez a helyes álláspont”. „Sajnálatos tévedés lenne megfigyeléseimet Isten létének bizonyítékaiként tekinteni. Csak azt mutatják, hogy van bennünk az istenségnek egy archetipikus képe. Psychológiailag véleményem szerint csak ennyit mondhatunk Istenről. De mivel nagy jelentőségű és erős hatású archetípusról van szó, úgy látszik, hogy gyakori megjelenése értékes valóság bármelyik teológia naturális számára.”
Jung szerint az ember nem csupán racionális képességét akarja az Isten-élmény felépítésére felhasználni, hanem a harmonikus lelki működéshez szükséges másik három képességet is. A modern tudományt az a veszély fenyegeti, hogy csak racionális eseményt állít az emberek elé. Fontos az is, hogy ne „mást istenítsen, azaz ne „valamit". Jung szerint Freud a szexualitást, tehát egy bálványt tett meg az ember középpontjának. - Ha az ember megtalálta a helyes utat, akkor Istent juttatja kifejezésre mandalájában és Selbst-jében kiteljesedik.
Felfogásában a kiteljesedést elősegítik a nagyobb világvallások. Mintegy támpontul szolgálnak, hogyan és hol lehet a noumenonnal úgy találkozva, hogy az el ne pusztítsa az embert, mert a noumenon mindenkiben feltör és aki ezt Istenre vonatkoztatva éli meg, vallásos lesz. Aki pedig önmagára vagy más bálványképre vonatkoztatja, annak az a más, pl. a has lesz az istene. „Az embernek szabadságában áll eldönteni, hogy az Isten Lélek vagy természetes lény, vagy a kábítószeres szenvedély, ezzel az is eldől, hogy jótékony vagy eltipró hatalmat jelent-e." Tehát a végső erők feltörése végzetessé válhat. A vallások lehetővé teszik a kirobbanás mérséklését. Jung alkalmas eszköznek tartja erre a dogmákat. Szerinte ebben rejlik annak a magyarázata, hogy a katolikusoknak kevés szüksége van a pszichológus és pszichiáter segítségére. A szentségek „megéletik” velük a dogmákat, vagyis érzelmileg és intuitíven kiteljesítik az értelmi hittartalmat. Ezzel elegendő „cura animarum"-ot, lelki, pszichikai gondozást biztosítanak. Ugyanakkor szerinte a katolikus vallás abszolutizmusa könnyebben vezethet a teljes szakításhoz, az ateizmushoz olyannál, akinek a hittel kapcsolatban nehézségei vannak. A protestánsoknál ezzel szemben nincsenek dogmák, lélektanilag hiányzik a védő, kikristályosodott segítség; a biblia értelmezése viszont a szabadságot hangsúlyozza. Szerinte ezért kevesebb a protestáns, aki teljesen szakít egyházával: legfeljebb valamelyik szektához csatlakozik.
2. Jung a kritika fényében
Jungot sokan a vallást védelmező pszichológusként állítják be Freuddal szemben. Valóban, kifejezetten pozitíven értékeli a vallást. A szexualitás nála nem a pszichikai élet egyetlen forrása, csak egyik energiaforma. A négyes funkció - értelem, érzelem, érzékelés és intuíció - kiemeli az emberi képességek sokrétűsége harmonikus együttélésének fontosságát. Mivel magyarázható, hogy befolyása nem éri el Freudét? Miért van, hogy még hivő pszichológusok is inkább Freud rendszerét dolgozzák át vagy használják fel, mint Jungét?
a.) Freud elgondolása kidolgozottabb és átfogóbb. Kiterjed a pszichológia minden fontosabb területére a felejtéstől kezdve a kultúra kifejlődéséig, a jellem tulajdonságainak kifejlődésétől a gyász megértéséig stb. Főként fejlődéslélektani értelmezései teszik lehetővé az egész ember lelki dinamikájának megértését. Jung ezzel szemben mintha nem törekedett volna ilyen általános rendszer kidolgozására.
Freud állásfoglalásai határozottabbak. Könnyebben felhasználhatók más pszichológusok számára. Nagyobb biztonságot nyújtanak a pszichoterápiában. - Jung nagy súlyt helyezett az ellentétek figyelembe vételére és ezek beépítésére rendszerébe. Sokszor úgy tűnik, mintha nem is akarna állást foglalni.
b.) A vallásos élet kifejezésére szimbólumokat használ. Mivel Isten övmagában kifejezhetetlen, a szimbólumoknak nélkülözhetetlen a szerepük. Freud is jelentős helyet ad ennek. Prototípusukat az álomban találta meg. Olyan képek, amelyek valami mást jelentenek: a múltat. Ezzel már meg is jelölte, miben kell keresni a szimbólumoknál a megoldás kulcsát: az álom a tudattalan útja; a tudattalan pedig az ösztöntörekvések elfojtását jelzi. A szimbólumok mint álomképek a tudattalan kifejezői, de nem minden álomkép szimbólum, csak azok, melyeknél állandó a kapcsolat a jelzett és a jelző között; a jelzett tag a tudattalanba van elfojtva.
Ricoeur szerint Freud ezzel a szimbólumok „archeológiájára” mutatott rá, vagyis annyiban vette őket figyelembe, amennyiben egy múlt eseményre, gyermekkori tudattalanra vonatkoznak. Márpedig - folytatja Ricoeur - a szimbólumok jelentése jóval tágabb az embernél: függ a konkrét jelen és múlt elemektől, de túlmutat rajtuk, indítás van bennük a jövő számára, újabb tartalmak felfedezéséhez vezethet. Ricoeur szerint Freudnál találni olyan elemeket, melyek ezt a „teológiai" szempontot is tekintetbe veszik. Ez Freud szublimációs teóriája. „Egy és ugyanaz a szimbólum bizonyos értelemben két irányba mutat: egyrészt ismétli gyermekkorunkat... másrészt előrevetíti és kutatja jövőnket, felnőtt életünket" (Ricoeur). A szimbólumon keresztül tehát az ember bizonyos fokig már éli a jövőt.
A szimbólumok teleológiai jellegét Jung kezdettől fogva hangsúlyozta. Intuíciófogalmával létrejöttét és sajátosságát teszi érthetővé. Az intuíció nem elvont értelem, s nem puszta értékelés; „az az ajándék, amelyikkel a dolgok eredetét fogjuk fel és fejlődését, jövőjét érezzük”. A kollektív tudattalan pedig megvilágítja a szimbólumok átfogó jellegét, miután ennek segítségével az egyén meghaladja saját múltjának kereteit. Főként a vallásos szimbólumok azok, melyek túlmutatnak a pusztán gyerekes múlton és kinyithatják az emberi látóhatárt a „Láthatatlan” felé.
c.) A szimbólumok átfogó, tartós jellegét az archetípusok - „ősminták” - biztosítják. Rajtuk keresztül jutunk kapcsolatba a minket meghaladó értékekkel, a „kollektívummal”, és ezek irányítják energiánkat bizonyos keretek felé.
Az archetípus fogalma sokak szemében vörös posztó. Valóban, Jung néha olyan kifejezéseket használ, mintha a platóni hagyomány „velünk született ideáit" akarná visszacsempészni. Ha azonban valaki jobban megfigyeli gondolatmenetét, láthatja, hogy itt nem kész ideákról, „imagokról” van szó. Az archetípusokat készségeknek, „képességeknek" kell felfogni, amelyek alapirányt adnak az emberi élet számára oly fontos valóságok kifejezéséhez. Az egyéni tudat és az egyéni tudattalan azért születhet meg bennünk - Jung tanítása értelmében -, mert van rájuk ősmintánk kollektív tudattalanunkban. Ezzel Jung megfordítja Freud kiindulópontját az Isten-kép és az apakép viszonyára vonatkozóan.
Binswanger ezt a tételt így fejezi ki: „A gyermeknek apjához való viszonya nem példa és kiindulópont az Isten atyaságának gondolatához, hanem az ellenkező történik: az a tény, hogy a gyermek képes befogadni az atya-fiú gondolatot, a tipikusan ideális atya-fiú fogalom eredménye, amely Istenhez való viszonyunkból származik”.
Az idézetben található kiindulópont-következmény felhasználható a gyermek vallásosságának tanulmányozásánál, a hitetlenség megértésénél, illetve, hogy beszélhetünk-e minden embernél „vallásos ösztönről" vagy sem.
d.) A közösségek életében fontos szerepe van a mítoszoknak is. Freud is foglalkozik velük, de nézete szerint gyerekes marad az ember, amíg mítoszokban gondolkodik. A tudomány és technika világában mintha mindez igaz is lenne, csak a matematikai szimbólumokat és a tudományos elméleteket tűri meg, mert ezek „szárazon érthetők”.
Jung szerint nem tudunk mítoszok nélkül élni. A természeti népeknél a mítosz természetesebb jellegű volt, de ma is teremtünk mítoszokat. Ezt dr. Henderson, Jung egyik közvetlen munkatársa így fejezi ki: „Amikor a modern tudományra hivatkozva ki akarjuk szakítani az embereket a mitikus világból, tulajdonképpen újabb mítoszokkal vesszük körül." Kifejti pl., hogy az űrhajósoknak rendezett fogadás nem sokban különbözik attól, ahogy a görögök hőseiket, „isteneiket" fogadták. Találunk példát a filmek világában, vagy egyesek mitikusnak tekintik azt a hódolatot, amivel ma egyes tudományos elméleteket körülvesznek.
Jung a mítoszok vizsgálatát egyik fő feladatának tartotta és a tudomány számára is hozzáférhetővé akarta tenni azokat. Hangsúlyozta, hogy a mítoszok minket meghaladó igazságok kifejezői, ezért sohasem lehet teljesen kimeríteni őket. Szerinte a közösségnek szüksége van mítoszokra, segítő erejük nélkül az ember nem találja meg a boldogságát. Alapvonásaikat és céljukat kell feltárni és ezzel megőrizni jelentőségüket a pszichikai egység számára.
e.) Gyakran keverednek Jungnál a pszichológiai problémák bölcseleti és teológiai kérdésekkel, egyesek panteistának, mások gnosztikusnak tekintik. A következőkben a Selbstről alkotott véleményével foglalkozunk, mivel központi helye van pszichológiai rendszerében.
Élete második felében Jung azt a benyomást kelti, mintha rendszerében a Selbst és Isten egybeesne. Az ember a Selbstben teljesedik ki, mondja, s azt is hangoztatja, hogy a kiteljesedés a vallásban van. Mindkettőnek a szimbóluma a mandala. A keleti népeknél és a középkorban a mandala közepét Isten foglalja el, a modern embernél, népeknél néha üresség. Jung fölveti a kérdést: a Selbst Krisztus szimbóluma vagy Krisztus a Selbstnek? Válasza: ebben a tanulmányban a másodikat választottam. Azonos lenne tehát Isten és a személyes kiteljesedés? Felcserélhető tényezőkről van-e szó? Amit már említettünk, erre az adott indítást, hogy Jung a mandalát a mélyen hivő emberek szimbólumának találta, de az szerepelt betegeinél is, akik a gyógyulás útjára léptek. Ha ugyanaz az eredmény, az ok is ugyanaz, okoskodhat valaki. Lélektanilag azonban ez nem szükségszerű. Ha valaki pl. térdel, az jelentheti, hogy imádkozik, súroláshoz készül vagy egyszerűen csak pózol. Nem állíthatjuk, hogy ugyanazok a lelki tényezők és ugyanaz a belső magatartás hozta létre a mandalát a hívőknél és betegeknél. A valláspszichológia egyik fő nehézsége éppen abban áll, hogy az ember legbensejéből kell kiemelni a vallási folyamatokat és mindazt, ami ezeket előidézi.
A szimbólumok terén mindkettő igaz: Krisztus szimbolizálhatja a kiteljesedett embert s a kiteljesedett ember lehet Krisztus szimbóluma. A nehézség ott jelentkezik, amikor ontológiai szintre lépünk. Példa erre a Szentháromság értelmezése. Jung értékelte, becsülte a kereszténységet, melynek fő misztériuma a Szentháromság. A mardalánál viszont négyes a körön belüli felosztás, ezért Jung szükségét látta „kiegészíteni" a keresztény hármasságot. Első munkáiban a rossz, az ördög a negyedik elem. Felmerül azonban a kérdés, hogy egy szinten van-e a gonosz a Szentháromsággal? Lélektani síkon kísérlete elfogadható, amennyiben az emberben tapasztalható küzdelmet, rosszat értelmezi. Amikor azonban a szükségszerű teljesség jelét akarja benne látni, nehéz más magyarázatot találni, mint hogy szerinte mind a négy összetevő egy nevezőn van.
Később Szúz Mária foglalja el a negyedik helyet. A mennybevitel dogmájának kihirdetésekor, 1950-ben Jung így ír: „A protestantizmus óta a legjelentősebb vallási megnyilvánulás".
Jung a vallást funkcionális szempontból nézi: jó, mert a pszichikai kiteljesedéshez vezet. Valóban fontos szempont ez is, de nem a vallás lényege, és legkevésbé sem jogosít fel olyan megoldás keresésére, ahol a vallásnak nincs is más szerepe, mint a lelki egészség szolgálása.
3. Vallásosság Isten nélkül
Jungnál fennáll a veszélye annak, hogy a vallás és a pszichológia határai összemosódnak. Erich Frommnál hasonló a helyzet, mert bár fontosnak tartja a vallást, elvonatkoztatja Istentől. Olyan vallást kíván, amelyben Isten esetleg, de nem szükségképpen kap helyet és nem is központi valóságként.
Fromm 1900-ban, Németországban született, Berlinben doktorált a bölcsészkaron, pszichoanalitikus képzését is ugyanott kapta. Fiatalon jól megismerte a zsidó vallásos hagyományokat és az ószövetséget. 1926-tól pedig Dr. Suzuki vezetése alatt a Zenbuddhizmussal került kapcsolatba. A harmincas években vándorolt ki Amerikába, 1949-ben Mexikóban telepedett le. A neofreudiánusok közé sorolják. írásaival jelentős befolyást gyakorol a nagyközönségre, és hirdetője egy „humanista vallásnak”, melyben az értelmi ismereteket és a misztikát köti össze. Vallást kíván kinyilatkoztatást nem.
a.) Alapgondolatait Fromm Marx és Freud műveiből veszi, ifjúkorában szociáldemokrata, a pszichoanalktikusokhoz csatlakozik, de mindkettőt feltételekkel fogadja el.
A Krisztus-dogma kifejlődése, amely első nagyobb vallásról írt munkája, erősen Freud hatása alatt áll. A Freudnál elhanyagolt szociális szempontok itt jelentős szerephez jutnak. Szerinte Krisztus a szegény zsidó néprétegeknek a rómaiak és a velük szövetségben levő gazdagok elleni harcát képviselte. A hozzá csatlakozott lumpenproletariátus fellázad az uralkodó osztály és az Atyaisten ellen. Jézust halála után az Atya jobbjára ültetik, ezzel is kimutatva ellenszenvüket a fennálló rend és annak vallásával szemben. Fromm szerint Jézust hívei csak emberként tisztelték.
Később, amikor gazdagok is kezdtek csatlakozni a kereszténységhez, feszültség állt be a két társadalmi osztály között az újhiten belül. A kereszténység uralomra jutásával meg kellett szüntetni ezt a feszültséget és kifelé sem lázadhattak többé. Fantáziájuk megoldást talált: azt állították, nem az ember kapott helyet Isten jobbján, hanem Jézusban az Isten lett emberre. Külső agresszivitásukat elfojtották, lázadásuk befelé tört magának utat s ki-ki magát kezdte sanyargatni.
Fromm később mindinkább eltávolodik munkáiban Freudtól és saját álláspontját fejti ki. Elismeri, kell valami vallásnak lenni, de nem Istenhivő, hanem „humanista” vallásnak. Szerinte Freud nem a vallás ellen harcolt, csak az autokratikus vallás ellen, hiszen küzdött az etikai gazdagságért, amit - mint mondja - „tágabb értelemben vett és dogma nélküli vallásnak nevezhetünk".
Mi tehát Fromm vallása? „Bármelyik eszme és cselekvésrendszer, amit egy közösség követ és ami irányt nyújt az egyénnek, hogy eligazodhasson és tárgyat, hogy tisztelhesse." Akkor beszélünk tehát vallásról, amikor az ember el tud csodálkozni a lét titkain, annak értelmét keresi, ugyanakkor az egyéni szükségletek kielégítésén túlmenő távlatot ad neki és ezen az úton a Mindenséggel akar egyesülni. Csodálkozás, abszolútra irányultság és egyesülés képezi a vallásos megtapasztalást.
Ezek után felmerül a kérdés, vajon vallás-e egy tudományos rendszer, akár a marxizmus, a nemzeti szocializmus vagy a filantrópia stb.? Fromm azt állítja, hogy mindaddig igen, amíg humanista marad. Megvan az átfogó jellege, végső céllal lép fel az embereknél - legalábbis egy közösségnél -, a vele való egyesülésre, áldozatra hív. Viszont megszűnik vallásnak lenni ha nem humanista. Példának hozza Fromm a nemzeti szocializmust, mely azért nem vallás, mert antihumanista, autokratikus. Szerinte a demokratikus jelleg a humanizmus kifejezője, akkor is vallásnak lehet tekinteni a humanista „ideológiákat", ha ők magukat esetleg agnosztikusoknak tartják.
Fromm elfogadja, hogy amit Buddha és Jézus Krisztus tanított szép, humanista, hiszen ugyanazt hirdették, amit ő. De mai követői szolgai engedelmességre tanítják a híveket, a bűn hangoztatásával rémítik őket, ezek tehát ma már nem „humanisztikus vallások", hanem autokratikus rendszerek.
Az egyéni „vallásosságot" Fromm neurotikusnak tartja. „A neurózist mint egyéni „vallásosságot" értelmezhetjük, vagy pontosabban mint visszatérés - regressio a vallás primitív formájához." Fromm tehát megfordítja Freudnak a vallás és a neurózis kapcsolatáról szóló tételét. Az Istenre irányuló vallás olyan primitív magatartás, amely megfosztja az embert szabadságától, függetlenségétől. Szerinte nem Isten az abszolút érték, hanem az ember amennyiben értelmét (logosz) és mások szeretetét (libido) tűzi ki céljául. Istenről Fromm csak mint az emberi képességek szimbólumáról, pszichológiailag beszél.
b.) Fromm fel akarja oldani a jungi és freudi ellentétet a vallásra vonatkozóan. Junggal együtt vallja, hogy a valláspszichológiai valóság; az embernek szüksége van az abszolútra, amiben hisz és amit tisztel. Még fontosabbnak tartja ezt a modern ember számára, aki elszakadt a természettől. Tehát az abszolútum keresése nem jelent illúziót, hanem az ember valóságához tartozik. Freudot követi azonban, amikor az abszolutumot szigorúan az emberi korlátokon belül keresi. Filozófiailag megkérdőjelezhető, mennyire abszolútum az ilyen emberszabású „mindenség".
Elismeri annak jogosultságát, hogy az ember az abszolútra irányul, ez az út az emberi kiteljesedéshez. Ha ez hiányzik egy rendszerben, akkor az embertelen lesz. Ennek a vágynak azonban határt szab, s csak addig vezet igazán kiteljesedésre, amíg „emberi", amíg nem transcendens. S a kinyilatkoztatás lehetőségét sem tartja összeegyeztethetőnek a „humanista vallással".
Fromm írásai rámutatnak, mennyire fontos fogalmaink pontos körülírása, meghatározása. A vallás fogalmának leírása, meghatározása a vallásfenomenológia és a vallásbölcselet hatáskörébe tartozik, de a pszichológusnak tekintetbe kell vennie ezeket a megállapításokat.
Igen fontos lélektanilag meg különböztetni, amit a hívő vallásnak tart és elhatárolni azt a nem vallásos lelki élményektől. Miként pl. helytelen lenne pszichológiailag a szülői szeretetet pusztán úgy meghatározni, hogy az türelem, mivel türelemre az ellenség szereteténél is szükség van; márpedig mind a kettő szeretet. Hasonlóképpen elégtelen a vallást a csodálkozással, az abszolútum igényével és az egyesülés vágyával jellemezni. Mindez hozzátartozik, de cselekedeteinket lélektanilag a tárgyak is meghatározzák és alakítják. Nincs magatartás a tárgya „előtt", még kevésbé cselekedet tárgy nélkül, amelyre vonatkozik. A pszichológiai cselekvésben a tárgy a lelki folyamatba mint alakító összetevő folyik be, ezért fontos a vallás meghatározásánál a tárgyat kifejezetten „isteni-túlvilági"-ként megjelölni. Ennek híján csak vallásos élménynek, tapasztalatnak nevezhetjük azt is, ami ugyan lélektanilag hasonló hozzá, de belső szerkezetében különbözik.
Jegyzetünk első részében fölvázoltuk a valláslélektan kialakulásának történetét, sajátos helyét a vallástudományok között, valamint azokat a XX. századi alapvető pszichoanalitikai irányzatokat, melyek a tudatalattit vizsgálva a vallás mibenlétét igyekeznek a kutatás tárgyává tenni. A lelki folyamatok kutatásánál az iskolák napjainkban felhasználják egymás eredményeit. Ezek taglalása előtt fontos volt megismerni az egyes alapvető rendszereket.
A jegyzet következő részében lélektani szempontból igyekszünk kiértékelni a vallási élményeket. Napjainkban fokozott jelentést kapnak az „élmény", „megélt", „tanúságtétel", és hasonló kifejezések sőt, az Isten fogalma is átértékelődött, ha nem is meggyőző, de legalább tiszteletet érdemlő módon.
Keresztény szempontból nyilvánvaló teológiai kutatást érdemel, hogy ezekben az élményekben milyen Istenről van szó? Vagy legalábbis milyenről kellene, hogy szó legyen, hogy az a vallásos élmény az evangélium Világosságából táplálkozzon. A teológusoknak ez a munkája hihetetlenül fontos. A vallási élmények kutatásának célja azonban nem ez, sokkal inkább az élmények megfigyelése, hátterének vizsgálata, kiértékelése és olyan operatív állomások felvázolása, amelyeken keresztül a vallásos élmény átalakító távlatokat kap, hogy találkozhasson a teológiai és filozófiai rendszerek távlataival. (Egy teológiai vagy filozófiai értekezés a szeretetről nemigen tudja igazán eligazítani a fiatalokat szerelmi élményükről, még kevésbé rendetlen szexuális vágyaikról. Szükség van a megfigyelésre, az élmények kiértékelésére és olyan közbülső távlatok felvetésére, melyek lehetővé teszik a későbbiek során hirtelen jött szerelmük átalakulását és hatékony kibontakozását).
A következő részben tehát bemutatjuk néhány vallási élmény megfigyelését és kiértékelését, az önmagammal való találkozás élményét, a csoportélményt, azt istenélményt, és azt, milyen is az az Isten, akivel találkoztam. Ezekre a kérdésekre keressük a választ olyan vallási helyzeteket bemutatva, mint a vallásosság ébredése az intézményes vallásosság keretein , belül, a hirtelen megtérések, az intenzív vallási élmények, mint a karizmatikus ujjongás vagy a vallásszociológiai harcos nyugtalanság. Naivitás lenne azt gondolni, hogy ezeket a vallási élményeket kutatva teljesen objektívek maradhatunk. Erőfeszítésünk első eredménye talán éppen ez a felismerés. Felfedezzük saját és mások vallásos élményeinek kondicionáltságát, lehetőségeit és határait, amely minden további termékeny átalakulás feltétele. Feltétele ez a Másikkal, az Istennel való átalakító találkozásunknak is.
 
Két személyiségmodell
A következőkben vegyük szemügyre az emberi személyiség kialakulásának folyamatát, a folyamat néhány állomását.
Ismeretes a mondás: „a természetfeletti a természetre épül". A vallást sem kezelhetjük az ember személyiségéhez kívülről hozzáadott idegen valóságként. Sokkal inkább olyan valóság, amely szervesen kapcsolódik személyiségünkhöz, vele együtt él, alakul.
I. A freudi pszichoanalitikai megközelítés a következő sematizált képet adja az emberi személyiség kialakulásáról:
Eredeténél ott találjuk azt a lényt, aki még képtelen a beszédre. (A latin megnevezés is erre utal: infans.) Ez a lény, a magzat, az édesanya méhében fejlődik. Eredeti adottsága tehát, hogy egy índifferenciálódott világban, a különbségeket nem ismerő, változatlanul mindig ugyanolyan világban él.
A felvázolt sémán egy tojással van ábrázolva. Úgy is hívhatnánk ezt a belső világot, mint valamiféle fuzionális létezés helyét, ahol a magzat teljes közösségben él létének eredetével; anyjával. Ez a fuzionális világ egész életére meghatározza majd az ember személyiségét, olyan mély nyomokat hagyva, melyek mindvégig megmaradnak mindnyájunkban. Ennek a kezdeti világnak a következő jellemzői vannak:
1. A leglényegesebb, hogy differenciálatlan. Nem létezik benne az a két alapvető jellemző, ami a magzat megszületése után majd nagyon is lényeges lesz: vagyis az idő, amelyben életünk és az események lezajlanak, valamint a másik személy jelenléte, akivel életünk során állandóan konfrontálódunk.
2. Ebben a kezdeti fuzionális világban nincs szerepe a közbenső állomásoknak, a közvetítő személyeknek. A közvetítés, közbenjárás, a cél érdekében megtett közbülső állomások akkor kapnak ugyanis értelmet, ha megjelenik a differenciálódás, a különbözőség. (Pl. a magzatnak még csak jeleznie sem kell, hogy éhes, benne él a táplálék közvetlen jelenlétében. Gondoljunk csak arra, hogy az embernek számos állomást be kell járnia: dolgozni, vásárolni menni ahhoz, hogy ennivaló legyen a család asztalán.)
3. A magzat életfeltételeihez minden adott. Ez ráadásul egy megrázkódtatás nélküli, tökéletes világ, ahol nem találkozunk az élet két nagy traumájával, amelyek egyrészt a sikertelenség, a bukás megrázkódtatásai, másrészt a halál.
4. Végül ez a mindenhatóság álmának világa, mivel a magzat - amint láttuk méh nem ismeri a másik ember személyét, a testvért, a riválist, annak szándékait, tőle eltérő törekvéseit. Úgy tűnik, képzeletbeli hatalmának senki és semmi nem állhat ellen. Psychoanalítikai nyelvezetben ezt úgy nevezzük, hogy a mindenhatóság álma.
Ez tehát a kezdeti világ, amelybe mindannyian beleszülettünk és amelynek jegyeit egész életünkön át hordozzuk. Ennek a magzati világnak a nosztalgiája valami módon mindig velünk marad, bármekkora kort éljünk is meg. Nem kétséges, hogy csodálatos világ ez, de aki arra ráhurkolódva, abba bezárkózva él, az nosztalgiája közepette arra ítéli önmagát, hogy képtelen megszületni az „igazi" világra. Az emberi személyiséggé válás útján az első tehát, hogy szakítsunk a fuzionális világgal azért, hogy megtalálhassuk a Másikat a maga különbözőségében.
Úgy tűnik, hogy életünk leges legelején találkozunk már a húsvét struktúrájával: le kell mondani ahhoz, hogy találjunk. „Aki elveszti életét - megtalálja azt." „A búzamag, ha földbe nem hull és el nem hal, egyedül marad; de ha elhull, sok termést hoz." Az infansnak, a gyermeknek ki kell lépnie ebből a kezdeti fuzionális világból, hogy képes legyen megszólítani, beszélni, kapcsolatba lépni a világgal, hogy képes legyen szeretni.
Az életben tehát mindig artikulálnunk kell „a mindig ugyanolyan" kezdeti világnak bennünk élő emlékeit és a minket váró, illetőleg bennünket megszólító, minket strukturáló, átalakító „Másik" behatásait.
Nyilvánvaló, hogy nem tudunk egyik napról a másikra szakítani ezzel a kezdeti, megrázkódtatás nélküli, csodálatos világgal. Nem elég elhagyni az anyaméhet. Határozott, nyomós behatásnak kell érnie az infanst, amely szinte egzisztenciális súllyal érezteti vele, hogy mindörökre tilos és lehetetlen visszatérnie abba a világba, amiről azt gondolta, hogy kezdettől fogva a helye.
Ez a behatás, amely segíti a gyermeket, hogy szakítson a fuzionális világgal, egy tiltás, mégpedig a differenciálótlanodás (az indifferenciálódás) tiltása. Ez a tiltás végérvényesen beékelődik az infans és eredete közé, mint valamiféle hiány. Mostantól kezdve tilos annak a világnak a visszaállítása, amelyben a magzat mindenható volt, ahol a különbségek nem léteztek, ahol nem volt sikertelenség, halál.
A sémán jól látszik annak leírása.
A tiltás tehát alapvetően szükséges az emberi személy kialakulásához. Ez a tiltás éltet, megakadályozza a személyt, hogy eredetével vagy akár a tőle különböző másikkal egybeessen. Úgy is mondhatnánk, hogy az emberi kapcsolatokban mindig hárman vagyunk: a másik személy, én és a hiány. Sőt, még önmagunkban is hárman vagyunk: én, aki magamra figyelek, én, akit önmagam megfigyel és a hiány. Jelenti ez persze a mindentudás, a transzparencia, a mindenhatóság emberi álmának végét is.
Ezt az életadó tiltást pszichoanalítikai nyelvezetben úgy említik, hogy „az atya törvénye". Nem elsősorban a hús-vér apa törvényét jelenti ez, hanem egy sokkal szélesebb valóságot jelöl. Jelenti a kultúra törvényét, a nyelvezet törvényét..., ami arra ösztönöz, hogy az emberi közvetítések állomásaival élve eltávolodjunk attól, amiről szó van a beszédben, mivel a beszédben mindig távolságot állítunk fel önmagunk és a dolog között, amit megnevezünk. (Pl. amikor megnevezünk egy asztalt, vagy beszélünk róla, már felállítottunk egy bizonyos távolságot a tárgy és önmagunk között és elfogadtuk a hiányt, a különbözőség létét.)
Íme tehát a pszichoanalízis néhány adata az emberi személyiség kialakulásának állomásairól. A hivő számára elgondolkodtató ezek bizonyos fajta húsvéti szerkezete. Másrészt az atya törvényében is felismerhetjük azokat a tiltásokat, amelyek az emberi személy boldog kibontakozását szolgálják, pl. a jó és rossz tudás fája a Paradicsomkertben, a Tízparancsolat a pusztai vándorlás idején, Jézus tanítása.
Valami módon a paradicsomi kísértés leírásában vagy Jézus megkísértésén leírásában előtűnnek azok az erők, amelyek megcsillantják a mindenhatósági álmot: „olyanok lesznek, mint az Isten, az öntörvényűséget az emberi erőfeszítés, a másikra való ráutaltság fölöslegességét, az emberi végesség tagadását.
Nem árt, ha a hívő valláspszichológus azt is észreveszi, hogy Krisztus milyen példát ad emberi meghatározottságaink és határaink elfogadására, a kompakt emberi személyiség kibontakoztatására, a kísértő elleni küzdelemre: „tedd, hogy ezek a sziklák kenyérré váljanak" sugallata helyett inkább a munkával, az emberi közbenjárásokkal elért kenyeret eszi. „Neked adok mindent", más szóval a mindenhatóság ígéretének csábítására az embernek Istentől való függése hangsúlyozásával válaszol. „Ugorj a mélybe", kockáztasd a halált indítás visszautasításával kiemeli, hogy nem zsonglőrködhetünk élettel - halállal.
II. A második személyiségmodell inkább jungi alapokon áll.
Többdimenziós személyiségmodell dr. Csirszka János elmélete. Ez a képlet főleg a meglevő személyiség belső felépítéséről és viszonyairól nyújt eligazítást.
A.) Bizonyos centrális szervezettség (vertikális tagolás, mélységi rétegek szerint); 

B.) bizonyos tartalmi szervezettség (horizontális tagolás tartományok szerint); 
C.) bizonyos viszonylat-hálózat (környezeti viszonylatok), és
D.) az időbeliség (a személyiség életfolyamata).
A fenti rendszerezés szemléltetésére képzeljünk el egy olyan gömböt, amelynek felszíne perforált, egyes helyeken sajátos dolgok számára átjárható. Ez a gömb egyrészt zárt egység, másrészt viszont felszínén keresztül állandó érintkezésben áll a külvilággal. A személyiség is ilyen zárt egység, amely bizonyos módon kapcsolatban áll környezetével, bizonyos külső hatásokat elfogad, másoknak ellenáll.
A Csirszka-féle személyiségmodell szerint a szemléltető gömb a középpont felé rétegeződve egyre inkább sűrűsödik. A külső gömbhéjtól befelé haladva találjuk a személyiség peremét, a személyiség-réteget, legbelül pedig a személyiség magját.
A.) Mit takar a vertikális, centrális tagozódás?
a.) A személyiség peremén találjuk a személyiségnek azokat a „tartozékait”, tulajdonságait, amelyek segítségével megnyilatkozunk, kapcsolatokat teremtünk, védekezünk. (Olyasvalami ez, mint a ruhánk, ami jellemző ránk valami módon, de lényegében nem változunk, ha átöltözünk.)
b.) A személyiségréteg hordozza az ember karakterisztikus lelki adottságait, tulajdonságait. Az előbbi hasonlatot folytatva ezt a réteget a testünkhöz hasonlíthatnánk. Ruhát könnyen cserélhetünk, a megsérült, megcsonkult test azonban mély nyomokat hagy a lelki életben is, bár ettől még „én" maradok.
c.) A személyiség magja hordozza mindazt a tulajdonságállományt, amitől „én" én vagyok, és mindazt, amivé lehetek. A mag a személyiség sűrített lényege. Innen ered és sugárzik ki mindaz, ami a felszínibb rétegekben megjelenik.
Fontos tudatosítanunk a személyiség vertikális tagoltságát, hiszen - látjuk -, nem mindegy, melyik réteget szólítjuk meg, hol akarjuk a „sebet” orvosolni, vagy mint oktatók melyik rétegbe szeretnénk értékeket beültetni.
B.) Térjünk rá a személyiség horizontális tagozódására, tartalmi szerveződésére.
Ehhez a szemléltető gömbünket középen elmetszve kört kapunk, amelyen jól láthatók a vertikális tagozódás körgyűrűi. Ha most a középponton át X alakban két egyenest húzunk, akkor a kör területét négy egyenlő részre osztottuk. Ezeket a személyiség tartományainak nevezzük. Két ellentétel pólus között feszül a személyiség négy tartománya: 1. értelem, 2. érzelem, 3. energiák, 4. autonómia tartományai. Mindegyik tartomány egyben mélységileg is rendezett, az előzőekben említett vertikális tagolás szerint. Tekintsük át az egyes személyiség-tartományokat mélységi elrendeződésük szerint:
1. Értelem - intellektus
a.) A személyiség peremén találhatók az ismeretek: információk, intellektuális benyomások, gondolkozásbeli sémák, amelyek szükségesek ahhoz, hogy tájékozódni tudjunk a világban.

b.) Az intellektus tartományának személyiségrétegében találhatók a tudás tartalmi elemei. A tudás: biztosan reprodukálható ismeret. Több, mint az ismeretek halmaza. Funkciója a megismerés és a gondolkodás, mely által mélyebb összefüggések fedezhetők fel, értelmezhetővé válik a világ.

c.) A személyiségmagban sűrűsödik mindaz a képesség, alapadottság, amiből kibontakozhat a személyes intelligencia. A mag az intellektuális evidenciák színhelye, melyek lehetővé teszik a világban való eligazodást, a róla kialakított összképet. Az ember képes túlnyúlni a megtapasztalható világon. Felteszi a kérdést: mi végre vagyunk a világon?

2. Érzelmek - emóciók
a.) A személyiség peremén található a felületi érzelmek sokfélesége: első benyomás, szimpátia, antipátia, stb. összességükben hangulatoknak nevezhetjük ezeket. A személyiség aktuális állapotára utalnak.

b.) A személyiségréteg a személyes érzelmeket tartalmazza: öröm, boldogság, boldogtalanság, gyász, stb. Működési sajátossága, hogy részt vesz: azonosul vagy érzelmileg távolságot tart a külvilág érzelmi állapotával. Másik jellemzője az érzelmi sugáraktivitás. A feszültség, a félelem, a nyugalom, a biztonság kisugárzása a környezetre. Felelősek vagyunk a környezetünkért: milyen légkört árasztunk magunk körül.

c.) A személyiségmag hordozza azokat az érzelmi ősmintákat, amelyek indítják és terelik a személyiséget az örömállapot, a boldogság felé. Ez a kedély mélye, az emocionális alap. Működési jellegzetessége az érzelmi predispozíció, kedvcsinálás a boldogság eléréséhez és a boldogtalanság elkerüléséhez.

3. Energiák - motiváció
a.) A személyiség peremén mozdulnak-mozgatnak az érzékenységünket meghatározó, cselekvőképességünket dinamizáló, erővel ellátó lelki energiák. Hatásuk kiváltó oka lehet belső késztetés vagy külső figyelmet felkeltő hatás. Sajátos készenléti állapot, koncentrált energiabefektetés pl. a figyelem, a személyiség ráirányulása valamire. Ennek az érzékenységi szintnek működési állapota a vonzódás, mely belülről fakadó indíttatás és a vonzás, mely kívülről ható erő.

b.) A személyiségréteg tartalmazza a vágyakat. Vágyállapotnak tekintjük az érdeklődést, mint tudatos és tartós odafordulást. (A nevelés feladata az értékes vágyak ébrentartása, gondozása, valamint a rossz vágyak leküzdése.) A vágyak működési állapota a kívánság, mely passzív ráirányultság valamire és a törekvés, amely aktív lelkiállapot. Az egymással ütköző vagy teljesületlen vágyak feszültséget hagynak maguk után.

c.) A személyiségmag tartalmazza a szükségleteket: a személyiség dinamikáját fenntartó erőkészleteket. A szükségletek hívják életre a vágyakat és terelik a személyiséget a beteljesítő cselekvés felé. Beszélhetünk biológiai, lelki, sőt metafizikai szükségletekről. Gyenge, erőtlen szükségletek az egész személyiség energiaválságát eredményezik.

4. Autonómia - reguláció
a.) A személyiségperem a jól begyakorolt, gépiesen lezajló cselekvéseket tartalmazza (pl. viselkedési szokások).

b.) A személyiségréteg a hétköznapi értelemben vett szokásokat tartalmazza. Ezek többé-kevésbé megszilárdult cselekvési minták, döntési modellek. Az erkölcsi értékek területén mint lelkiismeret, az intellektuális értékek területén mint kritika, az esztétikai értékek területén mint ízlés nyilatkozik meg.

c.) A személyiségmagban sűrűsödik a személyiség szuverenitása, szabadsága. Megjelenési formája az állásfoglalás, amelynek milyensége és ismétlődése idővel kirajzolja a személyiség karaktervonásait.

C.) A személyiség környezeti viszonylatai
Az ember ráutalt a világra, amelyben él, környezete és kapcsolatai hatással vannak rá. Személyes kapcsolatainak rendszerét tekintve a következő szférákat említhetjük:
1) Isten a személyes lét teljessége. Isten mint személy teljes és tökéletes. Hitünk szerint Ő a kezdet és a vég, aki törvényt adott az embernek.
2) Emberi kapcsolataink lehetnek elkötelezett személyi kapcsolatok: értékazonosulás alapján tudatos vállalt, kitartó, aktív együttlét személlyel, eszmével, üggyel (pl. társválasztás, hivatás, erkölcsi eszmény, stb.). Elváró jellegű kapcsolatok: az elváró fél alárendeli szabadságát a másik személy tekintélyének, függési viszonyt létesít vele. Dinamikusjellegű kapcsolatok: erős lelkek tulajdonsága, ajándékozó, önzetlen kapcsolat. Szimpátia vagy viszonzásigény nem befolyásolja. Interaktív kapcsolatok: kölcsönös részvételű személyes kapcsolat egyenrangú felelősségvállalás egymásért (pl. szerelem, barátság, eszmei közösség, stb.). Van még operatív véletlenszerű; illuzórikus, kényszerű és közösségi kapcsolat.
Az előzőekben felvázolt személyiséglélektani szerkezet pillanatfelvétel az emberi személyiség különböző metszeteiről. A fejlődéslélektan foglalkozik annak időbeni kibontakozásával.
A fenti személyiséglélektani képletek szerencsésen egészítik ki egymást. Az első az önálló személyiség legmélyének alapdinamikáját tárja fel, mintegy a kialakulását, a második pedig a már bármilyen alapvető szinten is kialakult személyiség belső tartalmát és viszonyát boncolja.
Mielőtt a különböző vallási megnyilvánulásokat igyekeznénk leírni, szükséges volt, hogy megismerkedjünk azzal a befogadó alappal, mely az emberi személyiség és amelyhez a vallásos megnyilvánulások szervesen kapcsolódnak.
Funkcionális vallási élmények - az intézményes vallástól a funkcionális vallásig
Az Isten-élmény sohasem a legelső. Az esetek többségében hosszantartó vallási előtörténete van. Lélektani szempontból a kisgyermekkortól a serdülőkoron át a felnőttkorig mindig szó van Istenről, kezdve azokkal az emberi kapcsolatokkal, ahogyan a családban, az iskolában, a munkahelyen, szórakozás közben és a legkülönfélébb élethelyzetekben az emberek Istenről beszélnek. Mindazon túl, amit Istenről hallottunk, ott van az is, amit olvashatunk róla és amit a vallási megnyilvánulásokból látunk.
A vallás már megelőz
A vallás vagy éppen a vallással szembeni nézetek benne vannak a levegőben, amit a gyermek belélegez és amely szinte vibrál körülötte, amikor hallja, hogy mások Istenről beszélnek otthon, a templomajtóban, az utcákon, az éttermekben. A földön ahol él, a vallásnak, vagy a vallástalanságnak néma és tárgyiasított megnyilvánulásaival találkozik: színes üvegablakokkal díszített katedrálisokkal vagy fölégetett, múzeumoknak átalakított templomromokkal, a háború elrettentő jeleivel. A temetőkben, ahol a halottak pihennek, éppúgy találunk ilyen emlékeket. Az elmúlt idők kultikus emlékei a dolmenek, barlangok, barlangfestmények. A vallással még a világi intézményekben is találkozunk, amikor például elkészítik a keresztnevek vagy az ünnepek hivatalos jegyzékét. A vallás vagy a vallásellenesség tehát tárgyiasított formában szinte mindenütt jelen van: állandóan és közvetlenül kínálkozik az emberi tapasztalás számára. Az emberiség nagy többsége kereszténynek, muzulmánnak, buddhistának születik; attól függően, hogy magyar, távolkeleti vagy valamelyik arab országból stb. való. Ez félelmetes belenövés abba a vallásosságba vagy éppen vallásellenességbe, amelyet az adott társadalom átad és képvisel. A történészek és a szociológusok ezt „institutionális", intézményes vallási élménynek nevezik. Befolyásuk, akár csak visszautasításuk, megszámlálhatatlan harc, tiltakozás, üldözés és vallásháború forrása. A legtöbb esetben azonban semmi közük ahhoz az Istenhez (vagy istenekhez), aki (vagy akik) a konfliktusok okaként mutatkozott. Beszélhetnénk ezekben az esetekben bizonyos fokú vallási élményről, amelyből azonban az Isten-élmény leggyakrabban hiányzik.
Az archeológiai kutatások folyamán gyakran fedeznek fel különböző szinten egymásra épült templomokat. Például a római Szent Kelemen templomban húsz évszázadot és négy egymásra épült szintet magunk mögött hagyva, egyre mélyebbre haladva egy Mithrász kultusz szentélyére bukkanunk. A szociológusok hasonlóképpen beszélnek a „hittartalmak és a vallásos gyakorlatok variációiról, melyek az évszázadok során bekövetkezett események rendszerezett hatásaiként jöttek létre"
[1]. Elég csak a katolicizmus kialakulásának körülményeire utalnunk Magyarországon, megtartó erejére és földrajzi, kulturális, történelmi, társadalmi kivetülésére gondolnunk.

Jung pszichológiájának hatására néhány vallástörténész, mint például Mircea Eliade feltételezi egy ősi, eredeti vallásosság gondolatát, mely a mélylélektani erőkkel, az archetipikus mechanizmusokkal közös gyökérből táplálkozik. Ez mintegy talapzata lenne a különböző történelmi vallásoknak, melyek mint megannyi templom emelkednének, túlélve sokszor a bennük lezajló rítusokat, szertartásokat, vagy a hozzájuk kötött hittartalmakat. Mások sokkal inkább úgy tekintik mindezt, mint „az egész társadalmat mélyen átható és mozgósító erők tárgyiasult maradványait: Az emberi kapcsolatoknak ezek az egész társadalmat átfogó szekularizált és rendszerezett megnyilvánulásai ma is tovább élnek, de már kifejezett vallási tartalom nélkül"
[2].
A pszichológia társtudományaiból vett megállapítások a vallási jelenségfokozatosságának gondolatát vetik fel: az ősi, régebbi vagy újabb összetevők megkülönböztetésének lehetőségét. Tudományos szempontból a szociológus nem foglalkozik az egyénnel; a társadalmat átható dinamikus, nagy összefüggéseket vizsgálja. A történész írott emlékekre, leletekre, tárgyiasult vallomásokra támaszkodik és megszólaltatásukkor rögtön értelmezi is azokat. Ebből a szempontból a valláspszichológus látszólag előnyös helyzetben van: a megszólaló alanyokat hallgatja.
Ki kell azonban emelni, hogy ami igaz a tárgyiasult vallási emlékek területén, igaz azoknak a mentális működésére és készségére vonatkozóan is, akik vallásról vagy vallási élményről beszélnek. Így a felnőtté válás során a gyermekek először is egy kultúrát sajátítanak el, amelyet családjuk, iskolájuk tár eléjük, mint olyan formát, amelybe beépíthetik sokirányú vágyaikat, szükségleteiket, álmaikat. Ennek a kulturális hagyatéknak egy részét képezhették a hivatalos vallások is, vagy legalább egy közülük. Ily módon a legelemibb, sőt a legelmélyültebb vallási megnyilvánulások is mindig egy, az egyénben már meglévő vallási archeológiához rendelődnek. „A pszichoanalízis igyekszik kiábrándítani a képzelet világából és mítosztalanítja a vallásos vagy egész egyszerűen emberi megnyilvánulásokat, ugyanakkor lehetővé teszi azoknak a mély megfogalmazásoknak a felfedezését, amelyekben a vallással való kapcsolatnak egy teljesebb kifejezése létrejöhet."
[3]
 
A valláslélektan genetikája
Adottak tehát az ember életében a vallásos megnyilvánulások és azok pszichológiai feltételei. Isten (vagy az istenek) megnyilvánulása egyáltalán nem ilyen magától értetődő. Így az istenkeresés útján helye van a tévedésnek, a félreismerésnek vagy Isten elutasításának, mint ahogyan helye van a vallással kapcsolatos tudományok megvilágosító szerepének is. Az istenélmény, illetve Isten elutasításának élménye és a vallás közötti távolság képezi a vallástörténelem, a vallásszociológia, a valláspszichológia kutatási területét.
Lélektani szempontból a funkcionális vallásosság nehezen válik személyes vallásossággá, amelyben helye van az Isten-élménynek. Gyermekekkel és felnőttekkel beszélgetve a pszichológus megfigyelheti azokat a többé-kevésbé archaikus rétegeket, amelyek a belőlük feltörő vagy az ellenük irányuló vallási megnyilvánulásokon keresztül megakadályozzák, hogy Isten valóban megszólalhasson. A hitrendszer vagy bármilyen ateista ideológia felnőtt és tudományos kifejezései látszólag nagy távolságot tartanak a gyermekkori vallásos megnyilvánulásokkal szemben. Valójában azonban a bizalom és a kétség alapvető pszichológiai vonulataira támaszkodnak, mint ősi, mindig jelenlévő alapra. (Említettük már azokat a tanulmányokat, ahol férfiak és nők arról vallanak, hogy Isten neve milyen érzéseket, képeket keltett bennük. A szülő képét fejezte ki: férfiaknál az anya, nőknél az apa képét.) Az archaikus képek és a különböző vallási megnyilvánulások közötti térben jönnek létre a vallási élmények, melyek kapcsolata a vallásalapítóval vagy magával a vallással ily módon bizonytalan. A valláslélektan azáltal, hogy a kétes, kétséges megnyilvánulási formákat hívőknél vagy nemhívőknél napvilágra hozza, elvezet az archaikus lelki meghatározottságokon túl a véleményalkotás lehetőségéhez.
E lélektani erővonalak nélkül az intézményes vallásosság (dogmatikus, teológiai megfogalmazások, formális liturgikus megnyilvánulások) hamarosan holt betűvé vagy egy lepecsételt üzenet hordozóivá válna. Mi is lenne a vallás a folytonos istenkeresés nélkül, amelyben azután lelkesedünk az iránt, akikről beszélünk?
Intervallum
A vallás éltet, halljuk gyakran, és az Egyház szerepe annak átadásában nyilvánvalóan lényeges. De miként az édesanya, aki a beszélni még nem tudó gyermekét elvezeti az életre, az Egyház is sok hivőt számlál, akik vallásosságuk szintjén megmaradtak a sírás vagy passzív engedelmesség szintjén. Némák, amikor Istenről van szó, képtelenek a megszólalásra, az önálló kezdeményezésre. Ha nem tapasztalják meg Isten szavának erejét, amint az prófétái által hatékonyan megnyilvánult, képtelenek arra, hogy Isten beszélgetőpartnerei vagy egy olyan jövő aktív résztvevői legyenek, ahol „Isten Országa közöttünk lakozik". Keresztény szempontból tekintve az Anyaszentegyház szerepe abban áll, hogy Istenhez, a Mennyei Atyához vezessen, amint Szent Ágoston szavai jelzik: „Az Atyának hiszünk az anya tekintélye és közbenjárása által". (De utilitate credenti XII, 26.)
Amennyiben az Anyaszentegyház nem képes megfelelni ennek a követelménynek, akkor „inkább mostoha, mint anya" (Luther). Az a célunk, hogy egy analízis bemutatásával egyre jobban előtűnjön - a vallásos hit megannyi lélektani megnyilvánulásán túl - az Istenbe vetett hit lélektani ereje.
Most pedig nézzük meg konkrétabb formában a vallásos élmények néhány határ-megnyilvánulását.
1. A funkcionális vallásosság megnyilvánulásai
Láthat-e az Isten mindent?
Karl Röttger német pszichológus gyűjtötte a következő párbeszédet, mely a négyéves Gretchen és bátyja, az öt és féléves Hans között zajlott le.
A két gyermek a nappaliban játszik. A kislány elgondolkodik valamin, majd hirtelen megszólítja bátyját:
Gretchen: Vajon a Jóisten tényleg mindent láthat? 

Hans: Igen, ő mindent lát.
G.: Át tud látni a szobánk ajtaján is? 

H.: Igen, természetesen.
G.: A széles falakon is átlát? 

H.: Igen, mindenhol átlát.
G.: Még a babaszekrény ajtaján is? Látja a babaruhákat? 
H.: Igen, igen, igen, átlát rajta! 
Itt rövid csend következett, majd Gretchen határozottan megszólalt:
G.: Tudod mit, Hans? Én mégis azt hiszem, hogy legjobban az üvegablakon keresztül lát be a Jóisten.
Mi is történt a két gyermek között? Gretchen nyilván hallott egy mondatot: Isten mindent lát. Komolyan vette tartalmát. A kijelentés így már nyugtalanítóvá vált: ha Isten mindent lát, többé sehol sincs az ember boldog magányban. Nyugtalanítja a gondolat és bátyjánál próbál megnyugtató választ találni. Hans azonban a felnőttek gondolatvilágában él. Ő tudja, hogyan mennek a dolgok. Minden magyarázat nélkül megismétli az orthodox formulát, amit a felnőttektől hallott: Isten mindent lát. Mivel nem érzi, mi is Gretchen igazi baja, azt hiszi, hogy az ismert formula pontos megismétlése, a verbális ortodoxia elegendő. Gretchennek csak meg kell hajolnia előtte és el kell fogadnia... Igen ám, de van valami a szobában, amit jobb lenne, ha nem látna Isten: a babaszekrény. Abban is a babaruhák rendetlenül, piszkosan, sőt amit elcsent másoktól. Különben ki tudná meg?
Gretchen tehát igyekszik menteni legbensőbb titkait. Mivel a kisleány figyelemreméltóan kiegyensúlyozott, hamarosan kompromisszumot talál ki. Nem veti el azt, amit a felnőttek Istenről mondanak. Végül is láthat. Mégsem adja fel azt a gondolatot, hogy lehetősége legyen személyes titkot tartani, bizonyos dolgokat elrejteni a szekrényébe. Nem veti el a felnőttek tanításának Isten-képét, de nem is mond le rögtön a maga elképzeléséről. Kompromisszumot köt a maga gyermeknyelvén: Isten kevésbé jól lát, amikor nem az ablakon át kell néznie. Ez egyelőre elég ahhoz, hogy továbbra is békében játsszon.
Gretchen a maga gyermeki módján újra felfedezi azt, amit a vallások mindig is tettek: határt szabni a „szent" túlságosan is mindent betölteni akaró területe és a „profán" világa között.
[4]
Lélektani értelmezések
Isten mindent lát, Isten mindentudó. Vajon a vallás tanításának ezek a töredékei miért töltik el az embereket olyan nagy szorongással? Válaszul legelőször is vegyük számításba azt a nagyon is bizonyítható pszichológiai mechanizmust, hogy Isten (vagy az istenek) a legelemibb animizmus képzeletbeli terméke, hogy állandóan látja a dolgok természetes menetét és abba mintegy kívülről beleszól. Ezt a lelki mechanizmust (az intervencionizmus mechanizmusát) különböző fokokban áthathatja a bűntudat.
Animizmus
Jean Piaget nyomán több tanulmány is készült különböző vallási hovatartozású és kulturális szinten álló gyermekek, fiatalok, felnőttek között, bemutatva, hogyan értelmezik a megkérdezettek a váratlan negatív történéseket. Minél idősebbek voltak, annál kisebb helyet kapott magyarázatukban a büntető értelmezés, az azonnali igazságszolgáltatás szerepe, annál nagyobb helyet kaptak a természetes okozati érvek!
Lélektanilag a világban történő váratlan események értelmezéséről van szó, mintha azok megszemélyesített és előre elhatározott lelki-erkölcsi szándékokból erednének. Ez a beavatkozó szándékoltság lehetőséget ad az emberi értelem számára, hogy értelmet adjon azoknak a különös, váratlan eseményeknek, katasztrófáknak, melyek körülötte történnek. Az így adott magyarázatok a bűnös megbüntetése révén legtöbbször a meglévő erkölcsi rendet szolgálják.
A különböző kulturális közegekben történt megfigyelésekre támaszkodva alá kell húzni, hogy a valódi vagy feltételezett bűntudat depressziós szorongást visz az animista reakciókba, előnyben részesítve a büntető értelmezéseket. Olyan keresztény, vallási megnyilvánulások ellenére, mint „szeret az Isten gondot visel az Isten, Isten megbocsát", a psziché elsősorban olyan Isten-képet részesít előnyben, aki a rosszat inkább észreveszi, mint a jót. Bármily korban éljen a magát bűnösnek érző ember, a rossz érzés kísérőjeként ott van a tudatalattiban az a hajlam, amit bár tudatos tevékenységgel sikerül elrejtenie, hogy bűnét, mint ismert tettet átérezze és a szerencsétlen, rossz eseményeket mint szándékolt büntetést értelmezze (az elsődleges animizmus vonása).
Az intervencionista elképzelések
Gretchen szorongása, melyet az „Isten mindent lát" gondolata keltett benne, a bűntudat animista mechanizmusától áthatva az isteni közbeavatkozás képzetét kelti benne. Érezzük ezt bátyjával folytatott beszélgetésében, amikor a babaszekrényre, a ruhákra terelődik a szó. Rendben van, hogy Isten mindent lát, ha egyszer ez a dolgok menete, de hogyan képzelhető el, hogy Isten látja a hiányosságot és nem avatkozik közbe? Ez az Isten-kép, amelyet sok vallás nem fogad el, elfogadhatatlan Gretchen számára, és általában a gyermek számára. A gyermek Istent apja és anyja képén keresztül tudja csak elképzelni. Márpedig mit tesz az apa, aki méltó erre a névre? Közbeavatkozik, hogy helyreállítsa a rendet, hogy a hanyag, engedetlen gyermeket rávezesse annak megtételére, amit nem akar megtenni, hogy ne tegye meg, amit néha meg szeretne tenni, hogy végtére is arra vágyakozzék és törekedjen, ami a szülők szemében jónak számít. Bár a társadalmakban a büntető szerep általában az atyának jut, az anya ilyen közbeavatkozó megnyilvánulása is sokrétű. Azok a szülők, akik nem lépnek közbe, hogy helyreállítsák a rendet, gyönge szülők, akik képtelenek bármiféle nevelői feladat ellátására akár a legkisebb gyermekek körében is.
Röviden: ha Isten mindent lát és ráadásul mindenható, akkor hogyan nem avatkozik közbe? Vajon nem egyenesen botrányos, hogy képzeletünk elvárásai szerint nem avatkozik bele az élet dolgaiba, hogy helyreállítsa a rendet? …
Azt mondhatnánk, mindez antropomorfizmus: A gyermek Istent a maga számára csak a felnőttektől, a szülőktől kölcsönzött vonások alapján képes megjeleníteni. Ami az antropomorf megjelenítést illeti, az nem abban áll, hogy Istent vagy az isteneket úgy képzeljük el, mint embert, sokkal inkább abban, hogy Istent a vágyaink szerint képzeljük el ilyennek vagy olyannak, aki például mindig képes beavatkozni a jó ügyért vagy büntetni a bűnös cselekedetekért.
Ami az intervencionista (az élet dolgaiba beavatkozó) Isten képét illeti, felvetődik a kérdés, kinek van szüksége arra, hogy ezt a képet továbbadja, amikor nyilvánvaló, hogy a világ folyása nem ezt mutatja? …
Kinek áll érdekében, hogy Isten mindent láthasson és tudhasson? Gretchen szorongása megérdemli ezt a kérdést: Ki az, aki segítségül hívja a mindent látó Istent, aki kész bármikor közbeavatkozni? Láthatóan nem a kislány az, hiszen ezzel a gondolattal kapcsolatban fenntartásai vannak.
A szülők, a tekintély képviselői azok, akiknek valószínűleg szükségük van rá, hogy ezt a képet továbbadják a gyermeknek. Egy ilyen Isten-kép, akit ráadásul láthatatlan volta is védelmez, még hatékonyabban erősíti tekintélyüket. A megújított hitoktatás, az új hittankönyvek ellenére a szülők nagy része továbbra is így láttatja Istent gyermekeivel, bármennyire kereszténynek vallja is magát. Mikulásként, édességet tartva egyik kezében, virgácsot a másikban. Mindezek a szerepek rosszul illenek az Evangéliumok Istenéhez. (E képeket gyakran kísérik az ördögök és őrzőangyalok csapatai). Úgy tűnik, a kereszténység folklorikus elemeket tartalmazó megnyilvánulásai továbbra is tartják magukat, annak ellenére, hogy a hivatalos és komolyan átgondolt hitoktatás távol tartja magát ezektől a képektől. Ennek ellenére mélyen áthatják a legelemibb vallásosságot.
Számos ősi társadalomban a vallási mítoszok szerepe a hatalmon lévők tekintélyének megerősítése volt. A keresztény Isten-kép, ilyen értelemben egyedülálló, sajátos, amely számos ellenállást vált ki az emberekből még ma is. Ebből a szempontból az ember spontán, alapvető módon vallásosnak látszik, de messze áll attól, hogy spontánul keresztény legyen. Semmiféle hitoktatás nem fogja tudni megváltoztatni a vallásoktatásnak ezt a kiinduló adottságát!
Isten ismeri a tiszta szíveket
Azonban nemcsak a szülők vagy a tekintélyek élnek a vallásos megnyilatkozásokkal, amint azt az előzőkben elemeztük. A gyermek is támaszt, segítséget talál benne növekedése, személyes erkölcsi tudata kialakulása közben.
A 8 éves Pétert a családi asztalnál elönti a harag: apja szigorúan megfeddte és megbüntette. Nem is követte el azt, amivel vádolták, legalább is nem tudatosan tette. Péter erre durcáskodni kezd, rugdossa az asztal lábát; végül eléri, hogy szobájába zavarják. Sír, tiltakozik, majd hirtelen elhallgat. Pillanatnyi csönd után diadalmasan felkiált: „Mondom nektek: Isten, igen Isten tudja, hogy nem én tettem, amivel vádoltok (vagy legalábbis nem akarattal tettem)!"
Vallásos élmény?
Vajon elmondhatjuk-e, hogy Péternek Isten-élményben volt része? Nem. Akkor talán az első mélyreható vallási élménye volt ez? Lélektani szempontból megállapíthatjuk, hogy igen, mégpedig a következő értelemben: Az elszenvedett igazságtalanság következtében Péter szükségét érzi egy olyan tanúnak, aki mindent tud és aki az ártatlanságát bizonyíthatná. Apja ellen hívja ezt a tanút. Képzeletében egészen természetesen Istenhez fordul, akiről gyakran érthetetlen és tudományos kifejezésekkel beszélnek neki a felnőttek. Isten mindentudása számára új értelmet kap. Ami eddig távoli jelentésű, tudományos fogalom volt, apjával szembeni konfliktusának nála, jelentést nyer!
Amennyiben Péter megnyugszik, megvigasztalódik és újra megtalálja helyét a családi körben. Kérdés, ha Péter megnő, meddig kíséri el ez az Istenkép. Az Isten-képnek ez a hasznossági vonatkozása számára vallási elmélyülés forrása lehet. Hány felnőtt van azonban, akinek életében az Istennel való kapcsolat ezen az érzelmi szinten reked meg? Hányan vannak, akik egy napon elhatározzák, hogy megválnak ettől az Istentől, vagy azért, mert a tanúságára egyre kevesebb szükségük van, vagy azért, mert csalódtak egy olyan tanúban, aki tudja, miként állnak a dolgok, de nem tesz semmit?... Isten hallgatása, amint néhányan megjegyzik, botrányos. Igaz ugyan, hogy sok esetben nem hallgatunk rá ott és akkor amikor szól! Ott és akkor szeretnénk őt megtalálni vagy meghallani, ahol és amikor szükségünk van rá!
Egyébként az isteni Gondviselés fogalma sok felnőtt számára is csupán arra szolgál, hogy betömje azt a hiányt, amelyet az animista vallásosság megnyit: Vajon Isten a dolgok menetébe mindig beleavatkozik-e vagy talán sohasem, vagy csak imitt-amott?
 
Animizmus - Véletlen és Gondviselés
Az isteni Gondviselés kétségtelenül nagy sikerre számot tartó témája néhány lélektani kérdést is felvet. Először is, mert ez a fogalom elenyésző szentírási hely kapcsán kidolgozott, késői filozófiai termék.
Másrészt pedig, mert a jámbor hozzáállásban gyakran olyan szerepben tüntetik fel, mint az elkerülhetetlen helyzetekbe való beletörődést. Az ateista gondolkodó gyakran gúnyolódott ezen a hozzáálláson: „Vajon nem az isteni Gondviselésnek köszönhetjük-e, hogy a városokat folyók szelik át?" (Voltaire)... Egyébként apologetikai szempontból szükség volt arra, hogy összeegyeztessék az isteni Gondviselést és a rossz jelenlétét a világban, különösen azokban az esetekben, amelyekért az ember egyáltalán nem felelős. Ezek a tanulmányok szerették volna „igazolni Istent a rossz botrányával szemben".
A Gondviselés fogalmának - melyet két másik sajátos tulajdonság: a Mindentudó és Mindenható kísér - lélektarai sikere abból ered, hogy bizonyos megmagyarázhatatlan, ötletszerű eseményekre az animizmusra jellemző sajátosságokat vetít ki (büntet, védelmez...). A Gondviselés fogalma kizárja a véletlen kategóriáját, ami pedig szükségszerűen hozzátartoznék a felnőtt gondolkodáshoz, amikor is az események se nem a vak determinizmus termékei (a tudomány az értelem útjára rávilágíthat a dolgok menetére), sem pedig az elhatározás (szabad vagy nem) függvényei.
Lássunk egy példát:
Egy család: apa, anya és két gyermekük elhatározzák, hogy vasárnap délután 16 órakor elhagyják a várost, ahol vakációjukat töltötték. A folyópart mentén húzódó utat választják hazafelé. A part fölötti sziklás domboldalból egy sziklát kimosott az eső és most rázuhan a kocsira. Az apa és az egyik gyermek a helyszínen meghalnak, a másik gyermek súlyosan megbénul. Egy évvel később az anya fölkeresi a papot és elmondja szenvedését, de kétségeit is: „Azelőtt hittem. Egész családi életünket nyilvánvalóan a Gondviselés irányította. Most azonban már nem: ha jó az Isten, amint mondják és ahogyan azelőtt gondoltam, hogyan engedheti meg mindezt?"

A világban lezajló események megértéséhez szükség van arra, hogy a dolgok menetébe bevegyük a determinizmusok szükségszerűségét és a szabad akaratot a hazatérés útvonalának megválasztásában, továbbá a dolgok önkényes összetalálkozásának lehetőségét.
A magyarázat az isteni szándékok rendszerével általánosítva (mely az események ilyetén alakulását akárcsak megengedné), azt jelentené, hogy kizárjuk a véletlen fogalmát, mely kategória a szorongás, a félelem hordozója is az ember számára mindvégig, hiszen nem tudjuk működését kontrollálmi. Ily módon az isteni Gondviselés fogalma nemcsak az elkerülhetetlen eseményeket értelmezi, hanem hajlamossá tesz a beletörődésre. Isten cselekszik az ember helyett. Való igaz, hogy ez csökkenti az ember szorongását, de azt a szándékát sem serkenti, hogy igyekezzen változtatni a dolgokon (pl. a veszélyes útszakaszok fokozott felügyelete).
Amikor az események és az ellenőrizhetetlen véletlenekkel szembeni szorongás az embereket közösségi szinten az anyagi valóságok birtokbavételére elvezette (egészségük, természeti csapások előrejelzése stb...), az egyén szorongásait enyhítő, a váratlan eseményeket megmagyarázó vallásos megnyilatkozás nyilvánvaló előnyöket mutat: megvigasztal és elviselhetővé teszi még az elviselhetetlent, a halált is. Erősíti a biztonságvágyat és a világ dolgai fölötti uralkodás vágyát. Így működve azonban a vallásos megnyilvánulás egyúttal megakadályozza, hogy a személy eljusson a teljes érettségre és lehetősége legyen annak felismerésére, hogy az adott helyzetben mi is lenne Isten szava, mely kifejezi a világról alkotott vágyát.

A közgondolkodásban a Gondviselés fogalma leggyakrabbam arra szolgál, hogy helyettesítse a véletlen vagy a sors fogalmát, melyeket a félelem és fatalizmus sokkal fokozottabbam áthat.
A környezetre gyakorolt külső kontroll gondolata, mely jó és rossz erők befolyásában nyílvámul meg, elfeledteti az emberrel, hogy mindezeket az istenségeket, melyek a későbbiekben átszövik és uralják életét, ő maga teremtette. Másrészt a vallásos megnyilatkozás törekszik arra, hogy mindezt egy belső kontroll gyakorlásával kiszélesítse. A Gondviselés témaköre tehát érdekes arculatot ölt. Filozófiailag megfogalmazva „rendes gondviselésre" (a világ eseményeinek isteni kormányzása, a világ állandó törvényein keresztül) és „rendkívüli gondviselésre" osztható fel. (Ez utóbbi az isteni mindenhatóság egy-egy kifejezett dologban kivételesen megnyilvánuló hatása az isteni terv megvalósítása érdekében). Működésében hol az érzelmekre hat, hogy a véletlen elkerülhetetlen eseményeivel szembeni szorongást csökkentse, hol pedig a sokirányú isteni beavatkozásba vetett reménység felélesztésén fáradozik. A spontán animizmus szintjén nehezen fogadjuk el, hogy Isten nem avatkozik be a dolgok menetébe, különösen akkor, ha ez az Isten ráadásul mindenható. Ez azonban már elvezet minket a szertartások és imák működési mechanizmusaihoz, amelyek megtételével bizonyos előnyökhöz akarunk jutni.
Funkcionális szertartások és imák
Theodor Reik pszichoanalitikus szerint az ember törekvése a vallási érettségre a vágy három változását mutatja:
a) Legyen meg az akaratom.
b) Isten segítségével legyen meg az akaratom. 
c) Legyen meg a Te akaratod.”
[5]
Ezek a változások párhuzamosan haladnak a gyermeknek a családban kibontakozó ő fejlődésével. Az itt következő példák a második állomáshoz kapcsolódnak, ahol a funkcionális vallásosságot az illető vágyai és törekvései szolgálatába állítja, hogy ily módon elérje az általa megszólított Isten vagy istenek jótékony beavatkozását.
A bálványok születése
Egy gyermek emlékeit Th. Flournoy gyűjtötte egybe: „Vé kisasszony, egy modern misztikus" című könyvében, melyből a következő részlet különös figyelmet érdemel:
[6] „Életem egyik legrégebbi emléke anyámmal kapcsolatos. Nagyon beteg volt, hetek óta ágyban feküdt. Az egyik ápolónő azt mondta: néhány napon belül meg fog halni. Négy-öt éves lehettem akkor.
Legkedvesebb tulajdonom egy kicsi, barna faló volt; ahogy akkoriban mondtam, volt „igazi haja" is, és a nyerget le lehetett szedni róla. Fából készült istállója volt az előszobában. Este az ágyamban nem akartam imádkozni, mert Anya nem volt ott velem, hogy hallgassa. Letérdeltem azonban a lovacska előtt és anélkül, hogy értettem volna, hadarva elimádkoztam azt a néhány német mondatot, amelyre esti imámból emlékeztem. Biztos voltam abban, hogy kitartó imámtól függ édesanyám gyógyulása. A gyógyulás sokáig váratott magára és hirtelen arra gondoltam: meg kell válnom a lovamtól, hogy anyám meggyógyulhasson. Ez nem ment egyszerűen, sokat gyötrődtem vele. Először tűzbe dobtam a nyerget, a kantárt, gondolva, hogy ha megcsúnyul, talán megőrizhetem magamnak. Végül is nagy elkeseredettséggel darabokra szedtem és tűzbe dobtam a lovacskát. Amikor néhány nap múlva édesanyám valóban talpra állt, hosszú időn át az volt a meggyőződésem, hogy titkos áldozatom gyógyította meg."
Vé kisasszony vallomását olvasva talán itt-ott elmosolyodunk, de sohasem nevetjük ki. Mindnyájunk reakciójában, tapasztalatában ott él az övé, felismerjük, mint mélyen emberit.
Édesanyjától elszakadva, halálos betegség közelében a kislány mérhetetlen szorongást érez. Négy-öt évesen imádsága memoriterek ismétlése volt, melynek értelmét nem ismerte, de amelynek értékét anyja jelenléte adta, aki hallgatta őt.
Mit tegyen, ha anyja nincs jelen? Értéke és örömszerző hatása (játék) alapján egy tárgyban találja meg a szimbolikus jelenlétet. A kislány először úgy gyakorolja hatalmát a lovacskán, mint ami kultuszának alapja, majd az áldozati eszközként.
Az anya távollétében a kislány emberi és vallási érettségében jelentős lépést tesz előre. Egy kívülről megtanult, anyja jelenlétében mondott formulát kifejezett kéréssel az általa kinevezett bálvány felé irányít. A lovacskától közvetlenül nem kér semmit, de biztos benne, hogy ha megfelelően, hosszú időn keresztül térden imádkozik, kérése meghallgatást nyer, vágya beteljesül. Lelki fejlődésében alapvető lépés történik ősi, a vágya mindenhatóságába vetett hite tekintetében. Anyja betegsége ugyanis ellenáll vágyának; a mindenhatóság illúziójában hiba következik be. Néma hangjában a féltett tulajdon ellen fordul, amelyet előzőleg bálványozott. Különös gondolata támad, hogy tönkretegye a kedves játékot...
Ez a , különös gondolat" eltávolítja a mágikus imádságtól, ugyanakkor attól a bálványtól is, „aki" előtt így imádkozott. A játék szintjén valóságos áldozatról van itt szó, amelyet a gyermek még hosszú időn át, de nem mindvégig összeköt édesanyja titokzatos" gyógyulásával. Amikor felnőttként visszaemlékezik erre a mágikus reakcióra, már nem hisz áldozatának erejében. A gyermek számára a legfontosabb, hogy anyja éljen és nem baj, ha ezért elpusztulnak a bálványok.
Vallásos élmény?
Vajon mondhatjuk-e azt, hogy a kislánynak Isten-élménye volt? Nem. Vajon esti imádságáról, majd a bálvánnyal szembeni viselkedéséről állíthatjuk-e, hogy vallásos élmények? Lélektanilag igen, mégpedig a következő értelemben: A kislány mindenhatósági vágyának és a valóság ellenállásának ütközésekor az imádsághoz fordul. Egy kezdeti szertartásos, bálványteremtő helyzetből eljutott az áldozathozatal megtételéig.
Az a tény, hogy édesanyja gyógyulását hosszú időn át úgy értelmezte, mint áldozatának hatását, mágikus viselkedéshez is vezethetett volna, amely gyakran kíséri a vallások szertartásait. De nem ez történt. Vallásos viselkedésének funkcionális vonatkozásai világosan látszanak: megjelenik egy erős vágy, majd egy ima, amely az áldozatba torkollik. Az egész győzedelmes értelmezést kap: a remélt eredmény megszületett. Amennyiben kérése nem nyert volna meghallgatást, vallásos magatartása akkor is „működött volna, lecsökkentve eredeti szorongását.
Funkcionális szertartások
Amint az említett kislány saját használatán megalkotta a bálványát édesanyja távollétében, a vallások is ajánlják a gyermekeknek, felnőtteknek bálványaikat, amelyekre vágyaikat rárakhatják, hogy e jelek által befolyásolják a dolgok reális menetét, mint pl. amulettek, talizmánok, medálok, gyertyák, skapulárék, zarándoklatok, ereklyék, vérampullák, tetoválások... Mindezek a köztes jelek (tárgyak, szertartások, viselkedésformák) az Istennel vagy az istenekkel való találkozás közvetítői. Ebben az értelemben elmondható, hogy a világ kimeríthetetlen tárháza lehetne azoknak a dolgoknak, viselkedéseknek stb..., melyek Istenhez visznek közelebb!
Ugyanakkor azonban megtarthatják az embert a vallásosságnak egy alsóbb szintjén: Legyen meg az akaratom a... segítségével". A vágy tárgya így a csodás beavatkozás sikere, a segítség, nem pedig az a Másik, akitől a segítség jön. Olyan ez, mint amikor a gyermek vágyakozik a tejre vagy a csodálatos emlőre, mielőtt meg tudná különböztetni anyja személyét, és kérését másként, mint kifejezéstelen sírással ki tudná fejezni.
Mágikus mentalitás
A mágikus mentalitás megnyilvánulása a gyermekeknél és a felnőtteknél az, amikor az okozat (egy tárgy vagy egy magatartásforma) valamint egy magasabb erkölcsi, illetve lelki szinten elért eredmény között kapcsolat jön létre anélkül, hogy az illetőnek ezen eredmény eléréséhez különösebb erőfeszítést kellett volna tennie.
Példával illusztrálva: a plakáton egy erős, magával ragadó, szimpatikus férfi látható, autóversenyző öltözékben, mellette a szöveg: „Legyen Niki Lauda". A kép gyermekjátékot reklámoz. Első látásra azt gondolnánk, itt arra szólítják fel a gyermekeket, hogy növekedjenek, hasonlítsák önmagukat egy kiváló felnőtthöz. Nem így van. Az illető figura egyéni élettörténete, törekvései, küzdelmei, erőfeszítései teljesen ismeretlen maradnak. Elég megvenni a játékot, hogy Niki Laudává változzunk. Már nem is szükséges hozzá hasonlóvá válni, erőfeszítéseket tenni, elég a játékot megvenni.
A felnőttek is könnyen hagyják magukat becsapni a reklámoktól. Elbűvölőek lesznek, ha megveszik a luxusautót; öröm költözik az életükbe, ha reggelire narancsot esznek; bájosak lesznek, ha ilyen-olyan kozmetikai szert használnak; megvásárolják a meleg, bensőséges családi otthont, ha hőtárolós kályhát szereltetnek fel. A reklámiskolán külön tanítják, miként kell egy terméket a képzeletet felcsigázva bemutatni. Tanulmányok igazolják, hogy fogyasztói társadalmunkban a termékek így jobban eladhatók.
A vallásosság népi megnyilvánulásainál gyakran megtalálható az az okozati kapcsolat egy megszentelt tárgy megfelelő használata és az általa elért anyagi, lelki előnyök elérése között. Sajátos szertartásokon keresztül inkább követelünk, mint megszólítunk. Még a keresztény szentség gyakorlatát is sokszor megfertőzi a mágikus mentalitás néhány jellemzője:
1. Automatikus okozati kapcsolat a végrehajtott külső jel (gyónás minden megbánás nélkül) és a lelki hatás között (jó pszichológiai hangulat, összetévesztve többé-kevésbé az isteni megbocsátással).

2. Okozati kapcsolat a felvett szentség (pl. eucharistia) és valami különleges anyagi hatás között (halálos autóbalesetben megvéd azok hátrányán, akik nem áldoztak). Általánosabban azt mondhatnánk, hogy a jel és annak tartalma (a jelzett dolog) felcseréléséről van szó. Gondos kutatások rámutattak arra az általános nehézségre, hogy a 8-12 év közötti gyermekek a szentségi kapcsolatot leggyakrabban mágikus értelmezéssel kötik össze és azután is nagyon lassan haladnak előre ennek a valóságnak a mélyebb átértelmezésében.
[7] A mágikus mentalitás a későbbiekben újra erőteljesen feltör bizonyos szituációkban, pl. egyéni vagy közösségi szorongásos állapotok (háború, katasztrófák, árvíz, földrengések).

A szertartások általában túlélik a hitet: szociológiai megfigyelések támasztják alá, hogy mindannyiszor, amikor az imádkozó alany vágyához a hatékonyság igénye társul, tanúi lehetünk akár az egyszerű funkcionális imából is („legyen meg az akaratom Isten segítségével"), a mágikus imádságba („Legyen meg az akaratom") való visszacsúszásnak.
Funkcionális imák
Senki sem tagadja azt a tényt, hogy sok egyéni, illetve közösségi kérő imádságnak funkcionális jellege van. Ez valószínűleg minden vallásnál így van. A hívő ember nyelvhasználatának része a kérő ima mindenféle siker elérése érdekében (vizsga, állás, házasság), vagy a védelem kérése a baj, betegség, hirtelen halál (sőt az elkerülhetetlen halál) ellen, Istent (vagy az isteneket) beállítva ily módon a hétköznapi élet nehézségeibe, az ellenségeskedés fókuszába.
Az a tény, hogy ezek a kérések gyakran nem lelnek meghallgatásra, láthatólag nem bátortalanítanak el nagyon bennünket. A kérő imádságokban való kitartás, az ismétlődő negatív tapasztalat ellenére is (előbb vagy utóbb ezek a kérések úgyis szembekerülnek a halál kikerülhetetlen tényével), nyilvánvalóan mutatja, hogy a hívők fohászai sokkal inkább egy funkcionális látásmódba ágyazódnak, mintsem a meghallgatások gyakoriságából fakadnak.
Vajon nem az imádság erejét jelenti-e az a tény, hogy az ember kimondhatja legrejtettebb vágyait, megfogalmazhatja legtitkosabb kéréseit? Vajon nem jelenti-e ez a fajta kérő ima a legtragikusabb esemény reményteljes átalakulásának lehetőségét (az anya halála a gyermek számán bármely életkorban), egy, a reményre nyitott ablakot?!... Minden bizonnyal igen, azzal a feltétellel, hogy az elkerülhetetlen késleltetése érdekében ne essünk vissza a mágikus mentalitás bálványteremtő gyakorlatába, illetve azzal a feltétellel, hogy a rideg valósággal való szembesülés állapotában a meghallgatás hiányának érzete nehogy az imádságok vallásos értelme elleni lázadásba vagy szkepticizmusba csapjon át. Lélektanilag azt is állíthatjuk, hogy a meghallgatatlanság a hivő magatartás problémája: „Legyen meg a Te akaratod". Hivő magatartásforma amit természetesen nem elég csak kimondani; a megváltoztathatatlan realitás erőpróbája és kinyilvánítója a latens (szunnyadó) magatartásformáknak.
Minden egyes kérő ima, amely azt célozza, hogy megváltoztassa a valóságot, mintegy funkcionális tartalommal rendelkezik: legelőször is magát az imádkozó alanyt próbálja megváltoztatni. Ily módon az alany már előkészülne - mágikus eltorzulás vagy lázadás eseteinek kivételével - a valóság elfogadására, bármilyen legyen is az (gyógyulás vagy halál, hogy csak a szélsőséges eseteket vegyük alapul).
Fennáll mindenesetre a veszély, hogy a természet vagy a történelem dolgainak ilyetén vallásos távlatokba való helyezése, lélektani folyamatának tudatosítása beletörődést eredményez. Segítsen bár felismerni a valóság elkerülhetetlen dolgaiban az „isteni akaratot, a funkcionális ima nem feltétlenül vezeti el az imádkozót az Isten-élményhez. Ezt a felismerést nem kíséri az istenségre magára, a természetére vonatkozó megvilágosodás, világot átalakító tervéről sem kapunk tiszta képet, hacsak ez a terv egybe nem esik vágyainkkal, melyekkel felruháztuk Őt.
Az ilyenforma imádság funkcionális jellege elfeledtetheti velünk ennek a folyamatnak a célját. Ugyanakkor láttuk azt is, hogy ezt a folyamatot csak a mágikus mentalitás tudja súlyosan visszavetni („legyen meg az én akaratom").
A kiélezett szertartások és funkcionális imák a vágyak teljesüléséhez lélektanilag pozitív, átalakító folyamatok lehetnek, anélkül azonban, hogy ezek az átalakulások egy sajátos Isten-ismeretből vagy egy megtapasztalt szeretetből fakadnának. A harmadik, legelmélyültebb fokozat így az örökös törekvés és céltévesztés mezsgyéjén marad: „Legyen meg a Te akaratod".
2. A mitikus és a hivatalos nyelvezet különböző megnyilvánulásai
A vallások áthagyományozása a következő generációkra gyakran mitikus nyelvezettel, valamint egy hivatalos szervezettel történik. Mindez lélektanilag különböző működésekhez vezet mind az egyén, mind a közösség vonatkozásában a vak engedelmességtől olykor egészen a lázadásig. A lélektan, a szociológia és a vallástörténelem együttesen fejtették ki véleményüket ezekről a vallásos megnyilvánulásokról.
A képzeletbeli kísérők
A pszichológusok gyakran kiemelték az elképzelt kísérők óriási erejét és hatását. Nevezetesen a gyermek félelmei, szorongásai leküzdésének hatékony eszközeként, vagy jelentős segítségként a serdülőkorban a jövőben várható valóságos találkozásokra való felkészülésben (azok mintegy előre eljátszásával).
„Egy napon, amikor megkérdeztem egy hatéves fiúcskát, kivel játszott aznap délután, azt felelte: „Nem ismered, a másikkal játszottam"! Tovább kérdeztem: „De azt a másikat hogy hívják?" „Nincs neve" - válaszolta a gyermek. „Akkor nem is létezik" mondtam, mire ő: „De igenis létezik"! „Kire hasonlít akkor, hogyha létezik?" Kis szünet után megszületett a válasz: „Ő egyike azoknak, akiket én csinálok".
[8]
Képzeletbeli kísérőjét a gyermek nem a semmiből alkotja. A kisgyermek a másik alakját részben önmagából formálja meg, aki ráadásul jól alkalmazkodik saját vágyaihoz. Néhány év múlva a felnőttek különféle történetei járulnak hozzá gazdagítólag vagy szegényítőleg képzeletvilágához. Végeredményben gazdagítják, mert bármily szörnyűséges, szerencsétlen, üres figura is, fejlődésnek indítja a gyermeket, majd a serdülőt, más egyéniségeket állítva elé, akik nem a képére és hasonlatosságán készültek és akik nemcsak az ő vágyait tükrözik vissza. Mindenképpen választani fog közülük.
Ezzel egyidejűen minden vallásosan felnevelt gyermek kimagasló figurákkal ismerkedik meg mitikus elbeszélések formájában, olyan különleges és változatos élethelyzetekben, amelyek saját életével, lelkiállapotával is analógiát mutatnak: Izsák és az édesapától való fenyegetettség; Mózes és a pusztai vándorlás; Sámuel és az álmában hallott hang; Az ifjú Jézus, akit a nála idősebbek ámulva hallgatnak (és ráadásul a templomban, milyen irigylésre méltó!); a gyógyító, megszabadító felnőtt Jézus, akit a tömegek félreértenek. Sorolhatnánk női alakokat is Szűz Máriától, akit meglátogat az angyal, Szent Erzsébeten át a fatimai pásztorleánykáig. Micsoda nemes serege a megfelelő modelleknek!
Lélektani szempontból ugyanakkor néhány fenntartás fogalmazódik meg ezekkel a képzelt kísérőkkel szemben: Valóban lehetővé teszik-e ezek a stilizált alakok, akik példaadó élete egy-egy felvetődő életkérdésnél tájékozódásul szolgál, hogy aki példaképül állítja őket maga elé, életében igazán hozzá hasonuljon? Vajon nem válnak-e valamiféle képzeletbeli torzuláson keresztül az alany vágyának eszközeivé, hagyva, hogy az egyén önmagába zárkózzon, hogy a másikban keresse önmagát?
Néhány példa talán megvilágítja, miféle torzulásokról van szó.
Amikor a hatéves gyermek befekszik egy kis kosárkába és azt mondja az óvónőnek: „nézd kicsi vagyok, olyan kicsi, mint Jézus, amikor megszületett". Jézus életét követni akaró vágyról van itt szó? Inkább állíthatjuk, hogy a gyermek olyan szerepet választ önmagának, amelyben mindenhatósági vágyát gyakorolhatja: azt szeretné, hogy a felnőtt érdeklődjön iránta, lehajoljon hozzá, amint azt Karácsonykor látta a felnőttektől. Képzeletbeli kísérőjét arra használja, hogy felhívja önmagára a figyelmet, hogy magát előtérbe helyezze.
A kilencéves kisfiú, miután a hittanórán meghallgatták Ábrahám és Izsák történetét, füzetébe egy fiúcskát rajzol le a máglyán, akinek épp olyan ruhája van, mint ötéves öccsének. A szentírási részlet mondanivalója, mint tudjuk, kizárja az emberáldozatokat. Amit e gyerek megjegyez, az mégis ez a kép: az atyától jövő fenyegetettség érzése, szorongás, melyet öccsére hárít.
Húszévesen egy fiatalember felvételét kéri a szemináriumba. Amikor hivatásáról kérdezik, megjegyzi, hogy tizennyolc éves volt, amikor az arsi plébános, Vienney-i Szent János életét olvasta és sokat imádkozott hozzá. Felvételt is nyer, bár bukdácsolva járta középiskolai tanulmányait. Fél év elteltével panaszkodni megy elöljáróihoz: „miért kell ezeket a fölösleges tárgyakat tanulni, mintha ezek nélkül nem lehetne Isten Igéjét hirdetni". Néhány hét múlva otthagyja a szemináriumot, de hozzáteszi: „Az arsi plébánost a tanulmányok nélkül is felavatták volna."
A nápolyi székesegyházban, amikor Szent Januáriusz vére nem folyósodott meg újra, az egyik hívő kijelenti az újságíróknak: „Szent Januáriusz haragszik... Elégedetlen azzal, ahogy a dolgok mennek... Azt mondom önöknek: rossz a világ. Meglátják, idén a csoda elmarad." Szavaival a hölgy képzeletben a Szent szándékait azonosította a maga szándékaival. Magatartása csak még jobban bezárja önmagába ahelyett, hogy megnyílna a másik felé. Egy mozdulatlan tárgy bizony ki van téve mindenféle értelmezésnek.
Ezen a néhány példán keresztül láthatjuk, hogy az alany nem nyílt meg sem a másik felé, sem önmagán nem talált a másik példáján keresztül, hanem még jobban magába zárkózott. A képzeletbeli kísérő arra szolgált, hogy kísérőjét eszközként felhasználva az alany önmagát helyezze előtérbe; a szorongatottság érzését előidéző valóság védekezési reakciókat ébresztett benne; mint fixa idea, megakadályozta az alanyt abban, hogy hivatásában a valóság figyelembevételével fejlődjön és az utolsó esetben egy nehezen megmagyarázható jelenségre saját elgondolásait vetítette ki.
Funkcionális eszkatológia.
A hittartalmak egyik csoportja napjainkban elszigetelődni látszik és egyre kevesebb hívő vallja magáénak. Ez pedig a „végső dolgok" tanítása: mennyország, pokol, tisztítótóz. Teológiailag kevésbé kidolgozott nyelvezetben kifejezve: túlvilág, halhatatlanság... Ez a jelenség pár évtized óta tapasztalható, melyet szociológiai felmérések támasztanak alá.
[9]
Néhányan úgy értelmezik ezt, mint a hittartalmak jelentésének újraértelmezését. A katolikus megfigyelők hozzáteszik, hogy a végső dolgok kérdése a protestánsoknál még sokkal jobban megkérdőjelezett, mint a katolikusoknál.
Azt jelenti ez, hogy a hivők jelentős rétegénél Krisztus feltámadása és annak következménye életükre nagy jelentőséggel bír, ugyanakkor a személyes feltámadásba vetett hitet nem vallják. Az okokat kétféleképpen is magyarázzák. Az egyik nyelvészeti, a másik lélektani.
a.) A nyelvészeti magyarázat szerint számos kifejezésnek a mai nyelvhasználatban változott az értelme; így sokak megkérdőjelezik az olyan kifejezéseket, mint: „találkozni odaát szeretteinkkel", vagy „jelen életünkkel megalapozzuk azt, ami odaát vár reánk". Nyilvánvaló, hogy az ilyen és hasonló kifejezéseknek erős képzeletbeli és erkölcsi színezetük van.
b.) A lélektani magyarázat szerint a mai hívők számára a végső dolgok válóságának bizonyos funkcionális értékelései már nem mondanak semmit. A képzeletbeli távlatokat („feleségem és én majd ugyanúgy találkozunk") gyanakvással fogadják. A végső megjutalmazás távlata idegenül, majdhogynem gyerekesen hat („sarkall arra, hogy tegyük a jót... szüleim és a papok számára még volt mondanivalója"). A jó halál igéretei is nehezen tarthatók („...megkapjuk, ha jól viselkedünk, vagy ha rendszeresen gyónunk")
[10] A végső dolgoknak mindezeket a funkcionális aspektusait a prédikációk gyakran még ma is aláhúzzák.
Vajon miért működnek napjainkban ezek az aspektusok egyre rosszabbul? Lélektanilag feltételezhető, hogy nem felelnek meg a szükségleteknek, vagy pontosabban, hogy ezek a szükségletek másként is kielégíthetők. A halál gondolatát, úgy tűnik, a mai ember könnyebben elfogadja annak megváltoztathatatlan valóságában. A nem vallásos megnyilvánulások törekedetek megbarátkozni megfellebbezhetetleni tényével.
Az egyházak a feltámadás misztériumáról láthatólag újabb, kevésbé funkcionális megfogalmazásokat keresetek, hirdetve, hogy odaát egy egészem más jelenlétben fogunk élni a feltámadt Krisztussal. A múltban az egyházi megnyilatkozásokat a túlvilágról inkább az erkölcsi értékelések dominálták. Napjainkban a hangsúly erre az egészen más, a képzeletet meghaladó Krisztussal való közösségre, jelenlétre tevődik át.
Ami a túlvilági „vigasztalás" és „béke" ígéretérnek vallásos témaköreit illeti, felvetődik a kérdés, hogy ezek a témák lélektani szempontból mennyire jól funkcionálnak, működnek, vagy működtek-e valaha is jól; t.i. hogy a túlvilági megnyugvás ígérete a vallásos ember lelkében már itt a földön megnyugvást szül és a túlvilági béke már most megtapasztalható a lelki békében. A szorongó és nem szorongó hívek, illetve szorongó és nem szorongó nem hivők között végzett felmérés azt mutatja, hogy a szorongó személyiség a hitben vagy a hit elleni lázadásban újabb szorongásra talál okot. A legkevésbé szorongó személyiség pedig a hitben vagy éppen a hit tagadásában talál okot arra, hogy ne féljen a haláltól.
A filozófus gondolkodása gyakran találkozik az utca emberérnek gondolkodásával, mondván, hogy „a vallás megoldja a halál problémáját. Az ember végessége elveszti negatív jelentését és ismét reményteli helyzetbe kerül". A pszichológus bizonyos fenntartásokkal él ilyenfajta általánosításokkal szemben. Gyakran tapasztalja az eszkatológikus prédikációk funkcionális visszahatását a hivők jelentős részének képzeletvilágán. Hangsúlyozottan jelentkezik ez az élet folytatásának elképzelésérnél a túlvilágon, ily módon elégítve ki a halál elkerüléséinek bennünk élő spontán vágyát.
Ugyanakkor a pszichológus megállapítja ennek a fajta értékelésnek fokozatos hanyatlását a hívő életében is. Háttérbe szorul ugyanis a Krisztussal való személyes kapcsolat kiemelése. Személyes kapcsolat azzal a Krisztussal, aki örökké más és birtokba vehetetlen.
A Szentírás mindannyiunkat arra szólít fel, hogy ne az égbe tekintve keressük Krisztust. Nem maradhatunk meg az emeleti szobába zárkózva, mint félelmükben az apostolok, hanem menjünk és hirdessük Őt. Azt is olvashatjuk a Szentírásban, hogy találkozni fogunk Krisztussal a legkisebbekben, a legszegényebbekben, és hogy a kovásztól megkel a világ. Ezek a felhívások minden bizonnyal megfontolandók a hivő életére, lélektani szempontból azonban diszfunkcionálisaknak is mondhatók. Nem egyeznek meg sem az embernek az istenségről alkotott spontán elképzelésével, sem pedig a halál elkerülésének bennünk lévő, alapvető vágyával.
Funkcionális ortodoxia
Az ortodoxia fogalmát mind ez ideig kevéssé tanulmányozták. A hétköznapi nyelvhasználatban az emberek egy jelentős hányada úgy véli, ortodox módon gondolkodni annyi, mint „helyesen" gondolkodni (40%), mások számára pedig annyi, mint megegyezően" gondolkodni (46%).
[11]
Az ortodoxia fogalma úgy is definiálható, mint az Egyház hiteles tanítását, hitvallását kifejező helyes vélemény.
Az ortodoxia bizonyos esetekben úgy jelenik meg, mint az Egyház vagy egy-egy csoport hiteles tanítása, ahogy a hagyományban kibontakozik, mint egy hit-tartalom, máskor pedig mint a kinyilatkoztatott tanítással megegyező teológiai gondolkodás minősítése. Az ortodoxia az egyik esetben a tanítás tartalmára, a másikban annak minőségére vonatkozik.
Felvetődik a kérdés, hogy mi az ortodoxia célkitűzése és milyen eszközökkel akarja ezt elérni. Ennek megvilágítására lássunk most néhány példát.
Az ortodox megfogalmazások szókincsét illetően (pl. Istenre vonatkozóan) megállapíthatjuk, hogy szegényes. Nem azért, mert a „kimondhatatlan" Istenről szinte lehetetlen lenne szólni bármit is, hanem mert a megfogalmazás alapvetően nem hivatott, hogy az egyházhoz való tartozást bizonyítsa. Különösen akkor győződhetünk meg erről, ha jelképeiben vagy összetartozásában a csoportot külső fenyegetettség éri. A csoport védekező reakciója, összetartozásának megőrzője, biztos menekülési pontja, hogy egy előre gyártott verbális területre mint bástya mögé húzódik vissza.
Amíg a misztikusok szókincse a megfogalmazások gazdagságát és teremtő erejét tárja elénk (az isten irgalma olyan, mint egy túláradó folyó, amely mindent, ami útjába kerül elsodor vagy: az isten irgalma mint valami hegy emelkedik, ami mellett bűneink homokszemnek tűnnek), az ortodox megfogalmazások sokkal szűkebb szókinccsel élnek, amely a fenyegetettség esetén még jobban leszűkül.
Felmerül a kérdés, hogy az ortodox, bizonyos értelemben merev megfogalmazások alakíthatók-e és ha igen, milyen mértékben? Igazolható, hogy a teológiailag elismert és megfelelő tekintéllyel rendelkező vélemény vagy egy más ortodox beállítottságú csoport körében végzett közvéleménykutatás eredménye befolyásolhatja a már kialakított, merev kereteket.
Így például biztosan megállapítható, hogy amennyiben a külső tekintély egy, az eredetinél liberálisabb állásfoglalásra szólítja fel a csoportot, befolyása nem kap kedvező visszhangot. Inkább követik álláspontját, ha egy eredetileg elfogadott javaslat elvetésére szólít fel, mintha egy eredetileg elvetett javaslat elfogadása mellett foglalna állást.
Mindezekben a példákban az információ tartalma háttérbe szorul a csoportlélektani hatások játéka mögött. A csoport belső összetartó erejét szabályozó tényezők lényegesebbnek mutatkoznak, mint a felkínált lehetőségek tartalma.
Egy-egy csoport kapcsolata a Biblia szövegeivel igen változatos lehet. A megkérdezettek többsége azt erősíti meg, hogy az elfogadott érvek alátámasztásán a csoport szívesen fordul a Bibliához. Az eleve elutasított javaslatok, érvek mellett azonban hiába sorakoztatunk fel bibliai helyeket, nincs befolyásuk a csoportra. Sokkal nagyobb a hatása a Biblián kívüli területeknek, mint pl. a társadalomlélektannak. Az úgynevezett ortodox beállítottságú alanyok sokkal inkább arra használják a bibliai forrásokat, hogy egy már meglevő és az egyházi csoport által rendszerezett adatot alátámasszanak, megerősítsenek, mintsem hogy a forrásból kiindulva egy lehetséges vagy újabb információt, újabb értelmezést tárjanak fel.
Érdekes tapasztalnunk azt is, hogy bizonyos hitoktatási tananyagok összessége egy oktatási intézményen belül az egyik csoport növendékeiben a belső összetartó erőt még inkább növeli, míg a másik csoportban gyenge marad ez az összetartó erő.
Talán nyugtalanító helyzet ez a hitoktatók számára, amikor közösséglélektana szempontból csoportja megerősödik, de a vallási megnyilvánulások, a hitigazságok megfogalmazásai elvesztik súlyukat, és csak mint a közösséghez tartozás eszközei, jelszavai maradnak meg.
A hitoktató bizonyára nehezen fogadja el, hogy hitoktatásának anyaga közönséges szólamok szintjére süllyed le. Különösen a fiatalok között lehet látni, ahol a közösségi összetartozás igénye hangsúlyozottan jelentkezik, hogy némely vallási csoport nem látja szükségét annak, hogy a Bibliához, mint forráshoz és teremtő erőhöz vagy más teológiai anyaghoz forduljon.
Az előbb említett tapasztalásokkal kapcsolatban alapvetően két vélemény jelentkezik: egyik a hit garanciáját látja abban, hogy az Egyház csoportja ragaszkodik azokhoz az alapvető megfogalmazásokhoz, amelyek egységét erősítik és távol tartja magát mindenféle meggondolatlan kifejezéstől. A másik a robotizálódás, az uniformitás veszélyét látja mindebben, valamint a prófétai szó halálát, amely pedig az emberi reményeket és gondolatokat is igyekezne teremtő erejükben kiaknázni. „Ebben a konfliktusban majdnem mindig az ortodoxia győzedelmeskedik. Ennek ellenére ez a konfliktus szüntelenül kiújul.”
[12]
A vallás az ember szükségleteinek szolgálatában
A vallásos tárgyú mítoszok, szertartások, étkezések szédületes változatossága vagy akár a vallás nevében javasolt viselkedésének és életformák sokféleségének tükrében tévesnek tűnik az a feltételezés, hogy az emberben valamiféle vallásos szükséglet élne, mely mindezen különböző, sok esetben homlokegyenest ellentétes vallási gyakorlatokat közös nevezőre hozná. Ott, ahol néhány pszichológus, akik azonban inkább filozófusnak, mint pszichológusnak bizonyultak, ezt az elvet feltételezve próbáltak kutatási eredményeket elérni, nem jártak sikerrel.
A lélektan a szó szoros értelmében képtelen kimutatni, hogy az embernek alapvető szüksége lenne a vallásra, Istenre, vagyis hogy az alany a belső feszültség állapotából törekedne annak feloldásán egy külső lényben, vagy valamiféle sajátos cselekedetben találna megnyugvást. Ilyen értelemben a lélektan ezt a szükségletet képtelen kimutatni. Sőt, minden jel arra utal, hogy az ember képes megmaradni vallástalannak, vagy a vallásosságból képes átlépni az ateizmusba anélkül, hogy lélektani szempontból betegnek lenne mondható. Egy Isten nélküli emberről nem mondhatjuk azt, hogy lélektanilag beteg. Egyébként milyen Istenről lenne szó ebben az elképzelésben? (Istenről mint lelki egészségről lásd Jung elképzeléseit.)
Azt viszont megállapíthatjuk, hogy lélektani szempontból beteg személyek gyakran használnak olyan képeket, gondolatokat, melyeket a hivatalos vallások képi és eszmevilágából kölcsönöznek, kiszakítva azokat összefüggésükből és eltorzítva gyakorlataikban.
Mindazok a képek és eszmék, amelyekbe a lelkileg beteg emberek belekapaszkodnak, olyan termékeny talajt teremthetnek az esetek többségében számukra, amely a gyógyulás felé lendítheti őket.
„Az isteni lényhez való ilyesféle ragaszkodás kitöltheti az emberben levő alapvető hiány megtapasztalásának érzését és megerősítheti az egyént saját létének kiteljesedésébe vetett reményében... A vallásgyakorlat szintjén tehát látnunk kell, hogy a normális és a patologikus közötti választó határ nem olyan egyértelmű.”
[13]
A vallások által gyakorolt néhány funkció
A mindenkire érvényes vallásosság, az emberben levő vallásos szükséglet teóriáját elvetve a vallásszociológusok azt igyekeznek kutatni, milyen tudatos illetve tudatalatti motivációk vezetik a megélt vallásosságot. Ezek a kutatások gyakran megegyeznek néhány alapvető pontban, melyek mind az egyénre, mind a vallásos csoportra egyaránt jellemzőek. Íme néhány ezek közül:
- Az ember adottságából fakadó kikerülhetetlen elfojtások, szorongások, félelmek megnyugtatása: például gyötrő félelem a veszélyhelyzetekben vagy a nyomorban; bűntudat, lázadás az igazságtalanságokkal szemben vagy a halál megfellebbezhetetlen ténye előtt... Mindezekre a félelmekre, szorongásokra, erre a kiszolgáltatottság-tudatra válaszolnak a gondviselő, vigasztaló, megmentő, odaát jutalmazó isteni funkciók.
- A társadalmi és az erkölcsi rend megszilárdítása (a hatalom eredete). Különösen a primitív társadalmakban, a természeti népek társadalmaiban tapasztalhatjuk, hogy a vallás gyakran kimerül abban a tevékenységben, hogy megszilárdítja a hatalmat és törvényesíti azt. Bergson „A vallás és az erkölcs két forrása" című művében kiválóan mutatja be a vallásnak ezt a szociális funkcióját, amit „zárt" vallásnak nevez, megkülönböztetve a „nyitott" vallástól, amely a misztikusok, szentek, próféták vallása.
- A vallás mint az intellektuális kíváncsiság táplálója és megtermékenyítője: a vallás úgy szerepel, mint az emberi lét végső értelme, amely magyarázatot ad az abszurd, értelmetlen, ötletszerű eseményre is. Az ember nem érzi magát kiszolgáltatva a véletlen kénye-kedvére. Számos görög tragédiában láthatjuk a kegyetlen események sorát, bár mindenki a kötelességét teljesíti. A tragikus események szorongató vak szükségleteinek az istenek valamiféle értelmet adnak, de továbbra is megtartanak az erkölcsi rend iránti tiszteletben.
- A csoporthoz tartozás öröme, ahol a szívélyes együttlét megszünteti a különbözőségeket. Amint a karizmatikus ujjongásról szóló fejezetben látni fogjuk, ez a szempont ma különösen előtérbe kerül.
Napjainkban a vallásnak ezen funkciói jobbára a krízis jelét mutatják, vagyis nem úgy működnek, ahogy kellene, ahogy valaha működtek. Nemcsak a kereszténységben, hanem a többi úgynevezett világvallásnál is megfigyelhető ezeknek a vallási funkcióknak a kritikus értékelése.
Nyilvánvaló, hogy a vallás által gyakorolt funkciók nem igazolják sem a vallás igazságát, sem pedig annak illúzióját. A kutatás legfeljebb lélektani igazságukra világíthat rá. Psychológusok, szociológusok és történészek együtt vizsgálják a vallásnak ezeket a megnyilvánulásait, melyek sokszor jóval meghaladják előfeltételezéseiket. Mindig többet mondunk, mint ami elhangzik, és mindig többet teszünk, mint ami látszik. A felesleg vagy a hiány csak a későbbi analízis fényében válik világossá.
Összefoglalás
Ez a fejezet a vallásossággal és a vallásos élményekkel foglalkozott. Bemutatott olyan eseteket, helyzeteket, ahol a vallásos megnyilvánulás, az imádság, a képzelet, a vallásos nyelvezet világosan láthatóan az ember vagy egy közösség vágyainak, szükségleteinek szolgálatában áll.
A vallás feladata abban az esetben, hogy betömje a megmagyarázhatatlan történések által teremtett űrt, hogy csillapítsa az ember szorongásait, hogy kimondhassa titkolt vágyait, hogy megerősítse az egyénnek a közösséghez fűződő szálait, kötődéseit. A vallás akkor nevezhető funkcionálisnak, ha hittartalmai, szertartásai, mítoszai, nyelvezete, felépítése által válaszol az egyén valamint a közösség tudatos vagy tudatalatti meghatározott lélektani elvárásaira. A valláslélektan feladata, hogy ezeket a vallási megnyilvánulásokat elemezze és feltárja sajátosságaikat: animizmus, mágikus szemlélet, képzeletbeli kísérő, ortodox szabályozók...
Láttuk, hogy a vallás e tekintetben úgy működik, mint az irracionális vallási megnyilvánulások szabályozója. Ezt a szabályozó feladatát hittartalmak és szertartások segítségével látja el. Sok vallás eközben Isten (vagy az istenek) valóságát mint ennek a szabályozó feladatnak a végső zálogát, biztosítékát tünteti fel, mutatja be. Istent helyezik olyan helyzetbe - és ezzel funkcionális vallássá válnak -, hogy Ő az, aki betölti az ember vágyát, aki válaszol szükségleteire, aki a teljesen abszurd helyzeteknek is értelmet adhat, aki végességünk korlátait eltörli, aki az egyébként idejét múlt társadalmunkat fenntartja.
Minden bizonnyal ez az Isten hatalmasabb az embernél olyan értelemben, hogy rendelkezik azokkal a tulajdonságokkal is, amelyekkel az ember nem rendelkezik; lévén, hogy az ember ruházta fel mindazokkal a jegyekkel, amelyekben önmaga hiányt szenved. A kapcsolat egy ilyen Istennel az elismerés, a csodálat, az imádat érzéseiben csúcsosodhat ki, de mindenképpen megmarad az uralkodás és behódolás viszonylatában, ami igen-igen nehezen nyitható ki a szeretet irányába.
Az ember vágyai alapján kidolgozott istenkép és funkcionális vallási gyakorlat a kiszolgáltatottság szintjén tartja az embert, valamint az ember és Isten közötti kapcsolatot. Nem képes kinyílni arra a szintre, ahol az ember találkozhat Istennel annak tőle, vágyaitól való különbözőségében, önzetlen, őszinte szeretetkapcsolatban.
Ezeknek a funkcionális határoknak a túllépésére figyelmeztet az ars-i plébános egy eredeti frappáns mondata: „Alexandria utcáin egy különös asszony jelent meg. Egyik kezében égő fáklyát, a másikban vízzel teli öntözőkannát tartott. Amikor a járókelők megkérdezték, mit akar ezekkel a különös alkalmatosságokkal, így felelt: „Fel akarom gyújtani a mennyországot és ki akarom oltani a poklot, hogy az emberek ne a mennyország jutalmáért, vagy a pokoltól való félelem miatt vágyakozzanak Istenre, hanem azért, mert Ő a legfőbb jó és mert megérdemli!”
Bármennyire is ez utóbbi kapcsolat felé szeretnénk törekedni, lélektani szempontból minden vallásnak részben funkcionális jegyet kell tartalmaznia. Egy olyan vallás, amely egyáltalán nem tartalmaz funkcionális jegyeket vagy törekedne teljesen diszfunkcionálissá válni, nem létezik vagy legalább is hamarosan nem létezne.
Mindezek fényében felvetődik a kérdés, hogy hogyan hallhatjuk meg Istent a másságában, a világról és egyéni életünktől alkotott vágyában? Hogyan képes hallatni lelkünk mélyén rólunk elképzelt vágyát és képesek vagyunk-e mi magunk felismerni azt? E kérdések alapvető fontosságát nem győzzük eléggé hangsúlyozni.
Az a vallásos hit ugyanis, amelyben lélektani szempontból nem marad hely az Isten utáni szenvedélyes vagy türelmes vágyakozás számára, hogy jobban megismerjük, megértsük magánéletünkben vagy a közéletben, beépítsük - bármennyire is szokásainkat sokszor bántó, zavaró vagy éppen teljesen diszfunkcionális lenne az Ő jelenléte - keresztény értelemben steril vallásosság lenne, hasonló ahhoz a fához, amely tavasszal sok virágot hoz, de a virágokból ne várjunk gyümölcsöt. Lélektani értelemben pedig gyanús szórakozás, sőt veszélyes képzelgés lenne, mely az önzés, az önmagába zárt csoporthoz tartozás, az isteni tekintéllyel megalapozott igazságtalanság mérgezett gyümölcseit termő fa köré gyűjtene sokakat.
Amikor Istennek az életünkre vonatkozó terveit, szándékait vizsgáljuk, felvetődik a kérdés, vajon vannak-e ma körülöttünk olyan emberek, akik vallási élményeik alapján beszélhetnek nekünk Istenről, szándékairól. Vannak-e körülöttünk olyan keresztény csoportok, melyek az isten-élmények megélésének lehetőségét kínálják tagjaik számára?
Ezt a kérdést vizsgálja a következő fejezet: hirtelen vallási élmények (megtérések), intenzív vallási élmények, a karizmatikus feloldódás és ujjongás élménye, a társadalmi-politikai nyugtalanság vallásos élménye. Vajon ezekben a vallási élményekben Isten beszél-e önmagáról másként, mint az egyén, vagy a csoport szubjektív vágyain keresztül?
Találkozás és találkozások
Az Isten-élmény sohasem közvetlen. Istennel nem úgy találkozik az ember, mint a szomszédjával. A szomszéddal való egyszerű találkozást, amikor például sietve köszöntjük egymást vagy udvariasan kiengedjük egymást az ajtón stb... nem is szoktuk a szó igazi értelmében találkozásnak nevezni. Bármennyire reális, valós események, mégsem mondhatók személyes kapcsolatoknak, barátságnak. Ezek a találkozások futó, kedvező vagy kedvezőtlen felületes észlelések: tekintetek találkoznak, sztereotip gesztusokat teszünk, testek ütköznek a túlzsúfolt járművön. Akkor válnak lehetőség szerint mélyebb jelentéssel bíró találkozássá, ha a személyek beszélgetésbe kezdenek, megpróbálják önmagukat bármilyen kis mértékben is feltárni a másik előtt, megnyílni előtte, megmutatni magukat olyannak, amilyenek vagy amilyenek lenni szeretnének.
Vannak, akik úgy gondolják, hogy az önmagukon észlelt változás által már megismertek valamit a másikból. Néha ez a nyitottság vagy a figyelmes magatartás eredménye, mely akár elmélyült barátságra is vezethet, így is van, de mindez ritka. Gyakrabban látjuk barátságban, szerelemben vagy akár a vallásban, hogy a bennünk tapasztalt változásnak a másikra történő kivetítése - hiszen erről van szó - számtalan félreértés forrása. Egy találkozás-élmény könnyen lehet önző vágyak eredménye, melyek süketté tesznek a másik vágyai iránt. (Pl. olyan szépen beszélt az atya, úgy sírtam stb. . csak éppen azt nem tudom, hogy miről volt szó. A hitoktató azt mondja: olyan jól éreztem magam az órán, nagyszerű volt, csak épp a gyerekek unták már az egészet...)
A találkozás a szó mélyebb értelmében annyit tesz, hogy az illetők életük hitelességében, igazságában nyílnak meg a másik előtt, önként jelenvalóvá válnak egymás számára. Egy ily módom értelmezett, bármilyen rövid találkozás megváltoztatja azokat, akik találkoztak. Amennyiben képesek ezeket a pillanatokat figyelmesen elemezni, észreveszik, hogy valami megváltozott bennük, legyen az bármely csekély is.
I. Hirtelen megtérések
A következőkben három sajátos vallási élménnyel ismerkedünk meg és azokat elemezzük. Ezek a közvetlen megtapasztalás, a határtalan ujjongás és az abszolút értéket kereső harcos nyugtalanság. Mindezek az élmények az ember alapvető vágyaiból indulnak ki.
A közvetlen megtapasztalás a belső, alapvető átalakulás szubjektív érzése, amely a hirtelen megtérések számos esetében megfigyelhető.
A határtalan ujjongás egy közösség megnyilvánulása, amely már létrejöttekor is ezt az ujjongás-érzést tűzi ki maga elé és szubjektív, valamint kollektív módon is törekszik mind erősebbem átélni a csoport egységét. A különbözőségeken túl az egység is valamiképpen záloga ennek az örömnek.
A harcos nyugtalanság azokban a kisebb vagy nagyobb imaközösségekben nyilvánul meg, ahol az abszolút értéket a hétköznapokban való harcos elkötelezettség jelenti.
A közvetlenség érzete, az öröm és az egység utáni vágy valamint a mindennapokban való harcos elkötelezettség önmagában még nem vallásos jegyek. Napjainkban mégis azt látjuk, hogy a vallási életben egyre nagyobb jelentőséget kapnak, sőt bizonyos közösségek ezeken az élményeken keresztül nyilvánvaló Isteni-élményről beszélnek.
A következőkben lássuk, hogyan is van mindez...
Hirtelen találkoztam Istennel...
A belső átalakulás hirtelensége magára vonja a figyelmet, mivel ezt gyakran közvetlen isteni beavatkozásként magyarázzák. A megkérdezett tanúk vagy a saját megtérésüket spontán, szóban vagy írásban elmesélő emberek hirtelen és átformáló jellegű tapasztalásokról számolnak be. S ezek annál is inkább figyelmünk előterébe kerületek, mivel lassan elfeledkezünk azokról a megtérésekről, amelyek lassú, fokozatos változás eredményei, s amelyek száma jóval több.
Hirtelen megtérések és „kitérések"
Egy átváltozás hirtelensége önmagában természetesen még nem jelenti, hogy vallásos jellegű is lenne. Sőt, az igen hirtelen átalakulások során olyan értékek, hiedelmek és magatartások is megjelenhetnek, amelyek éppen ellenkezőleg „kitéréshez" vezetnek („kitérés": a vallásos hithez, vagy vallási csoportokhoz való tartozás megtagadása). Íme két idevágó példa.
„Semmi sem készített fel erre a hirtelen feltáruló bizonyosságra. Egyetemi tanulmányaim végén jártam, katolikus családban nőttem fel. Szüleim gyakorló hívők voltak. Őszinte, hagyománytisztelő katolikusok, de egyáltalán nem bigottak vagy szenteskedők. Természetesen katolikus középiskolában voltam bentlakó diák, ahol a nyitott légkör lehetővé tette a tanulók közötti beszélgetéseket, vitákat még a hittanórákon is. Emlékszem, barátaim nagy része inkább az Egyházról vitatkozott, mint Istenről. Nekem semmi bajom nem volt Istennel, minden ment magától. Ami azonban az evangélium megélését illeti, azt bizony gyakran rosszul alkalmaztam életemben. Ez azonban nem akadályozott meg abban, hogy egy imacsoport buzgó tagja legyek... A menyasszonyom is katolikus volt és gondolom, egyáltalán nem számított arra, ami velem történt, mint ahogy én magam sem...
A síelés utolsó napján, este történt. A lesiklástól fáradtan az eget néztem. Milliónyi csillag ragyogott. A hazautazásra gondoltam és menyasszonyom, aki hamarosan a feleségem lesz. Hirtelen bizonyosság töltött el: Isten nem létezik, sem mint felsőbbrendű hatalom, sem olyan szeretetként, amely más, mint ami az emberek között van. Egy nap, amikor meghalunk, mindennek vége lesz és ez így van jól!
Végtére is az élet szép önmagában is, olyannyira, hogy nincs szükség magyarázatokra vagy „meghosszabbításra". A szállodába hazatérve azon tűnődtem, tényleg azt gondolom-e még, amit az előbb éreztem? És óriási megkönnyebbülés lett úrrá rajtam.
Másnap, amikor felkeltem, tudtam, hogy eddig minden csak színjáték volt. Isten fölösleges, sőt egy egészen más élet. Az ég anélkül is kék, hogy mennyország lenne mögötte. És a felhők csak még szebbé teszik. Nem szükséges sem hinni, sem egy vallást gyakorolni ahhoz, hogy jó legyek vagy szeressek. Nincs semmi rajtam kívül. Nincs semmi előttem, csak egy létező út, amit majd én fogok kijelölni. Mélyet lélegeztem… Szabad voltam.”
„Tizennégy éves koromban tettem első „agnosztikus hitvallásomat". Egy ifjúsági táborban voltam. Egy szép napon az egyik társammal kirándulni mentünk és az egész délutánt együtt töltöttük... A vallásos hit mellett és ellen szóló énekről vitatkoztunk. Nagy megelégedéssel hallgattam magam, amint bebizonyítottam, hogy hinni teljesen megalapozatlan dolog. Aztán feltettem a kérdést, hogy akkor miért is hiszünk? Majd kimondtam kételyemet Isten létezéséről, hiszen semmilyen komoly bizonyíték nem szól mellette. Végül kijelentettem, hogy igazság szerint én nem is hiszek Istenben. Ezen a napon felégettem mindent magam mögött és már csak előre, az ismeretlen felé tudtam tovább haladni."
A „hirtelen kitérések" második epizódjának leírása kapcsán G. Jahoda professzor néhány tanulságot von le a „hitetlenség keletkezésének" (benese ce la non-croyance) területén végzett kutatásaiból, amelyet 500 esetből 233 nem hivőtől kérdezett meg. A „kitéréseknél" a hirtelenség motívuma sokkal ritkább, mint a megtéréseknél. Az esemény lefolyása és végkifejlődése különbözik a két esetben. A megtérésnél az addig sokféle és tárgyuk szerint különböző érzések - szerelem, barátság, aggódás, kétely, lelkesedés, idealizmus, szociális lelkület - egyesülnek és egy vallásos pólus körül rendeződnek el. A megtérés eredménye új vagy megújított tartozás valamely csoporthoz vagy egyházhoz, tehát már fennálló intézményhez. Ezzel szemben a „kitérést" az érzelmi életben végbemenő robbanás („splitting off) kíséri, amely a különbözőség érzését még jobban felerősíti. Az újdonsült „hitetlen" mindazoktól a szociális támpontoktól megfosztva érzi magát, amelyeket a vallásos intézmények nyújtanak.
A hit megváltozásának, a vallásos hit elhagyásának vagy ahhoz való visszatérésnek a hirtelensége vagy fokozatos kialakulása nem hozható tehát közvetlen kapcsolatba sem az isteni beavatkozással (pszichológiailag valós stimuláció: evangéliumi vagy vallásos szövegek formájában vagy vallásos személyiségek tanúságtételeiben mind a lassú, mind másféle úton a hit felé), sem egyfajta „isteni visszavonulással". A „megtérések" inkább a megtérő személyek bizonyos jellemvonásainak számlájára írhatók.
A. John Kildal 40 lutheránus teológiái hallgató személyiségvonásait hasonlította össze, gondosan ügyelve arra, hogy az összehasonlítandó személyek azonos szociális környezetből származzanak. Úgy találta, hogy a 20 „hirtelen megtért" kevésbé intelligens és hisztérikus alkat, a másik 20 nem élt meg semmiféle megtérést eddigi vallásos élete folyamán.
„Van Isten, találkoztam vele”
Van valami megigéző egy olyan tapasztalat leírásában, amely az Istennel való közvetlen kapcsolatteremtésről és az azt követő teljes átalakulásról szól. Arra az archaikus vágyakozásra ad választ, amelyről már beszéltünk.
Amikor André Frossard 1969-ben közzétette a harminc évvel korábban történt hirtelen megvilágosodásáról szóló beszámolóját, ezt a címet választotta: „Van Isten: találkoztam vele". Könyve, mely a könyvkereskedőknél heteken át listavezető volt, hamarosan meghozta számára a sikert. Ez a tény is bizonyítja, mennyire nagy az olvasók ezreiben a pszichológiailag lappangó vágy: Isten részvételével teljesen és közvetlen átalakulni! Micsoda álom! És milyen fényes kiruccanás - a közvetítő személyen keresztül - a hétköznapi élet szomorú ködéből a hivő és a nem hivő számára egyaránt...
Beteljesedik-e vajon ez az álomból fakadó vágy a Frossard-könyv elolvasása után vagy kiábrándulást okoz?
Néhány olvasónak talán jobban tetszett volna ez a cím: „Van Isten - nem találkoztam vele"! Bár ez ironikus megjegyzés lenne, mégis arra emlékeztet, hogy minden metafora bizonytalan, amikor Istenről vagy az Isten cselekvéséről beszélünk. Azonban egy szőrszálhasogató kritika sem cáfolhatja meg Frossard könyv címének vitathatatlan népszerűségét, főleg nem kérdőjelezi meg tanúságtételének őszinteségét.
Istent látni és folytatni az életet
Az ember spontán vágya nem az, hogy lássa Istent és tovább folytassa az életét. Sokkal inkább úgy fogalmazhatnánk meg, hogy az ember vágya Istent látni és meghalni, feloldódni ebben a végtelen örömben. Az üdvtörténet folyamán voltak-e vajon olyan emberek, akik látták Istent, egyáltalán láthatták-e őt Magát?
Azok között, akik látták Istent, a köztudatban Mózes, Szent Pál, Szent Ferenc, Avilai Szent Teréz szerepel... és ide szokták sorolni a hirtelen megtérőket is.
A népi képzeletben Mózes olyan személyiségként jelenik meg, mint aki a Sínai Hegyen látta Istent. Holott Mózes - legalábbis a Kivonulás Könyve szerint - egy lelki tapasztalás alanya, amely szemben áll az előző feltételezéssel. Amikor ugyanis Mózes kéri Yahvét: „Uram, hadd lássam meg arcodat", azt a választ hallja: „Arcomat nem láthatod mert nem láthat engem ember úgy, hogy életben maradjon". Mégis hozzáteszi: „…a szikla mélyedésébe teszlek és kezemmel befödlek, amíg elvonulok előtted. Ha visszavonom a kezemet, hátulról látni fogsz, arcomat azonban nem láthatod". (Kiv 33,24-23). És Mózes maga előtt látta az Isten árnyékát, amely éjkék sziluettként terült el a sárga homokban a hegy lábánál...
Ez az epizód a fentebb említett pszichológiai reflexiót bizonyítja. A késztetés, hogy meglássunk vagy közvetlenül szemlélhessünk egy felsőbb lényt, az élet értelmét jelentené, egy olyan vágy csábítását, amely ellen - ha Mózes Istenére hivatkozunk - inkább védekeznünk kellene. Ha az Istennel való találkozás létrejön, akkor ez szavakon, üzeneteken, szóbeli szövetségkötésen vagy esetleg a nehezen teljesíthető, de tettekhez vezető parancsokon keresztül valósul meg (legalábbis Mózes esetében).
Senki nem láthatja Istent úgy, hogy utána tovább éljen... Ezért elcsodálkozhatunk azon, hogy valaki látta Istent, mégis tovább folytatja az életét... Mivel azonban szemtanúk ezrei szóban és írásban szóltak és szólnak hozzánk, fel kell tennünk a kérdést, mi is az értelme az olvasó vagy a hallgató számára az ilyenfajta tanúságtételeknek.
Mit jelent valakiről távollétében beszélni?
Általában akkor szoktunk beszélni valakiről, ha az illető nincs jelen. Ám, ha Claudel vagy Frossard az Istennel való találkozásról beszél - vagy pontosabban ír -, akkor bármennyire is el legyen ragadtatva az olvasó, mégsem találkozik Istennel. Legfeljebb a róla szóló elbeszéléssel. Az olvasó a tapasztalatnak csak egy leírásával, egyfajta kifejezésével találkozik, de a másik megtapasztalását nem éli át.
A Másik tapasztalata
Amikor valaki a másikkal való találkozását írja le, gyakran túlságosan el van foglalva önmagával, s így a leírásokban a saját érzelmi állapota kerül előtérbe, miközben alig-alig tár fel valamit a Másikról, akiről tulajdonképpen tanúskodni szeretne.
Ha például valaki soha nem ismerte a „meglátni és megszeretni" érzését, bizonyán érdeklődni fog a szerelem eme különleges, bár korántsem lényegi tulajdonságát érintő formája iránt. Kíváncsian, sőt lelkesen fogja olvasni a boldog pillanat izgalmainak és körülményeinek érdekes leírását. Mit tud meg azonban a szeretett személyről? Egy bolond szerelmes rábírhat, hogy együtt táncoljak és ugráljak vele a boldogságtól, de mit tudhatok meg ennek alapján a másikról vagy a szerelem útjairól?
Ez a kérdés a vallásos megtérések leírásaira is áll, amennyiben az olvasó nem akarja szándékosan kikerülni ezt az Istenre vonatkozó kérdést. Aki Isten-élményéről a Másik távollétében ír vagy mesél, az az adott esetben annyira el van foglalva saját érzelmének a leírásával, hogy szinte már nem is a Másikról beszél. Sok ilyen leírásban a legnagyobb részt a szemtanú tapasztalatának, életének elmesélése teszi ki. Bizonyításképpen elég, ha megvizsgáljuk az elbeszélés önéletrajzi jellegű részeinek a terjedelmét, azokat a momentumokat, amelyeknek nem sok köze van az illető megtéréséhez. Mi több, a hosszú önéletrajzi fejezetek a hirtelen megtérések elmondásával arra szolgálhatnak, hogy a szerző bizonyítsa, „előző" életében mennyire nem ismerte Istent addig a bizonyos napig, amikor…
„Nem azért tartom fontosnak, hogy hosszan meséljek gyermekkoromról, mert az előzményekre akarom fektetni a hangsúlyt, sokkal inkább azt akarom megmutatni, hogy semmi sem készített elő arra, ami velem történt... de mindezt azért nem elég állítani, be is kell bizonyítani. Íme a tények" - ír a tanúságtevő. Márpedig ilyen bizonyíték nem létezik, legalábbis az olvasó számára nem. Sőt, a gondolkodó ember ezt a szándékot mindjárt gyanakvással fogadja. Minden önéletrajzban tetten érhető bizonyos szelekciós jelleg, mivel mindegyik megírását valamilyen szándék vezérli. Itt tehát rekonstruált múltról kell beszélni, s ebben a műfajban jelen van az a talán nem is szándékos tendencia, hogy éles határt vonjunk az „azelőtt" és az „azután" történtek között.
Charles L. Harper 25 olyan személy önéletrajzát vizsgálta meg az USA-ban, akik nemrég kerültek be katolikus karizmatikus csoportokba. Meglepetéssel tapasztalta, mennyire lekicsinyelték az illetők a „megtérésük" előtti időt, amikor a karizmatikus csoportba való belépésük előtti krízisről beszéltek. A történések objektív „összeillesztése" persze mindig lehetséges, de nem mindenki számára hozzáférhető.
Ki gondolta volna, hogy Claudel megtérésének leírásában a hirtelenség motívuma, amelyet nem sokkal a Karácsony éjszakáján a párizsi Notre Dame-ban átélt élménye után (1886) vetett papírra, irodalmi „építkezés" eredménye?... Claudel közismert személyének köszönhetően fedezték fel, milyen kemény, több éves munka előzte meg a kereszténységhez való eljutását. Ma már tudjuk, hogy négy hónappal azelőtt, hogy a Notre Dame bejáratától jobbra, a második oszlopnál a „Magnificat" és az „Adeste fideles" énekek alatt megérintette az a különös érzés, Claudel már megírta „Az emberek miséjéért" című művét. Erről később maga is azt vallotta teljes őszinteséggel, hogy „katolikus jellegű darab". A lírikus költeményben Krisztus a „mezők katedrálisában" beszél az emberekhez, miközben kint a fák ágai súrolják „üvegablakait, ahol az angyalok közlekednek", odabenn pedig „hallva az éneket az emberek szíve elhallgat e különös megvilágosodás előtt". A hasonlóság a költemény és Claudel megtérésének leírása között pedig különösen meghökkentő.
Előzetes változások
A tanúságtevések az Isten-élmény eredményeként a változás, az átalakulás állapotát is jelzik. Frossardnál, akinél a „a csoda egy hónapig tartott", mint írja, a boldogságon, világosságon, kellemes érzésen túl megfigyelhető a vallásos meggyőződés módosulása is: „Isten létezik és minden igaz"; a világ újszerű felfogása: „a világban rend uralkodik, s mindenek fölött - az ég ragyogó ködfátyolán túl - az Istenjelenlétének bizonyossága"; s végül egyfajta nyitottság a tanítás és a hit befogadása iránt: „az Egyház tanítása igaz az utolsó vesszőig".
Az idézett változásokkal kapcsolatban Audré Billette, aki 68 megtérés leírását vizsgálta meg, melyek közül 17-et szóbeli kiegészítések követtek és mélyítettek el, azt mondja, hogy a megtérés elbeszélése egyszerre „megalkotott és alkotó jellegű. A változások már jóval előbb lezajlanak és gyakran a megelőző vágyaknak felelnek meg, melyek esetenként fel is tárhatóak. Az ellenállás feladata tehát pontosan az, hogy a változásokat megerősítse s ezáltal fenntartsa. Más szóval, a tanúságtevőnek szüksége van a hallgatókra vagy olvasókra, hogy általuk megerősítést nyerjen. Ez pszichológiai szempontból teljesen természetes dolog az élet minden területén, mégis arra késztet bennünket, hogy visszatérjünk ahhoz a gondolathoz, mely szerint a megtérés egy hirtelen, globálisan és teljesen megmagyarázhatatlanul bekövetkező változás. „Felidéző és elhatározás jellegű szóbeli jelenség. A megtérésben az első változás a szavaké, a vallomásé, a hitvallásé, s ebben a megelőzés motívuma van benne... A szavak által előkészített változás még nem létezik teljes valóságában, lehet, hogy soha nem is fog bekövetkezni." A megtérések elbeszéléseiben a „kiengesztelődés", amely egyébként oly gyakori téma, sem következik be mindaddig, amíg a tényleges ellentmondások meg nem oldódnak. Audré Billette még hozzáteszi, hogy a megelőző kijelentések nemcsak segítői, de akadályai is lehetnek az igazi változásnak, amikor például túl sok bennük az absztrakt, spirituális vagy tisztán érzelmi elem.
Amikor a Másik beszél
Előfordul az is, hogy az elbeszélő a másikkal való találkozásban önmagát teljesen mellékes szereplőként „elrejti", és csak a másikról, a másik iránta érzett vágyairól beszél. Ő lesz tehát a másik hangja a szerelmi történetben vagy a Másik hangja a vallásos elbeszélésben.
Mózes a Sínai Hegyről kőtáblákkal tér vissza, amelyekre a törvények vannak lejegyezve s amelyeket egyébként össze is tör felháborodásában és a Nép vezetőinek megalkuvásai miatti tiltakozásul. Így tulajdonképpen elrejtőzik azok mögé a szavak és cselekedetek mögé, amelyek az újvallást, a judaizmust megalapozzák.
Innen ered tehát a prófétai stílus: amikor a próféta Istenről beszél, magát Istent beszélteti. A próféták saját életrajza vagy lelkiállapota alig számít, hacsak nem akkor, amikor azon panaszkodnak, hogy Isten milyen nehéz feladatot rótt rájuk.
A hirtelen megtérő Szent Pál, aki a keresztény közösségek első teológiáját alapozta meg, a damaszkuszi úton történteket csak nagyon diszkréten említi meg. Szent Ferenc, Nagy Szent Teréz, Keresztes Szent János csupán azért beszélnek önmagukról, hogy ezzel nekünk utat vagy irányt mutassanak, amely számunkra is hasznos lehet a „kimondhatatlan" felé vezető utunkon, felemelkedésünkben ahhoz, aki felül áll minden képi kifejezésen és minden szón.
Összefoglalva elmondhatjuk tehát, hogy jelentős különbségek választják el a megtérésről szóló leírásokat (Claudel, Frossard) azoktól a vallásos írásoktól (Mózes, Szent Pál), amelyeken a különböző vallások vagy lelkiségi közösségek (Asziszi Szent Ferencé, a Kármel) alapulnak. Az előbbiek hatása olyan első megborzongás, amit a megmagyarázhatatlanul átváltoztató „Megnevezhetetlen"-hez való közelségben érzünk. Ezzel szemben az utóbbiak az aszkézis szigorú útjait tárják elénk, a reménység himnuszát éneklik, a szeretet dolgos meditációját mutatják meg. „Nem azok a szentek, akik látták Istent, hanem akik hisznek benne" - írta Avilai Szent Teréz.
 
ÖSSZEFOGLALÁS
A hirtelen megtérések élményével a gyóntatószék és a lelki beszélgetések gyakorlatában gyakran találkozunk. Nem minden megtérő vallja, hogy személyes találkozást élt meg Istennel...
Ha viszont a megtérés elbeszélése ilyen élményt tár fel, akkor érdemes a következő szempontokat figyelembe venni:
1. Az elbeszélés mekkora hányadát teszi ki az elbeszélő életrajza és mekkorát magának az Istennel való találkozás?

2. Az Istennel való találkozás leírásában főként vagy csakis az általa kiváltott érzelmi visszhang leírása dominál-e vagy beszél-e a megtérő azokról a következményekről is, melyeket az isteni misztérium újfajta felfogása hozott létre benne?

3. Az isteni misztérium mely sajátos vonásai kerültek új megvilágításba számára? Téves az a felfogás, hogy egy új megtérő nem mondhat újat Istenről, mivel a keresztény hit már lezárt egész. Ha Istenről van szó, akkor nem léteznek korlátok, legyen szó akár a keresztény, akár más vallásról. Éppen ellenkezőleg, az Istenről szóló beszéd végtelen távlatokat és lehetőségeket nyit a kreativitás számára a teológiában, a liturgiában, a költészetben stb., hiszen minden egyes alkalommal újra meg kell neveznünk az emberek, közösségek, kultúrák Istennel (vagy istenekkel) való kapcsolatát. Isten megközelítésében kellene beszélnünk a nyelvet, a filozófiában megalkotni a legkülönfélébb elméleteket, a művészetekben a legtöbb metaforát. Hiszen Isten sokkal hatalmasabb annál, hogy korlátok közé szoríthatnánk. És vajon nem várhatnánk-e el pont a megtérőktől - főleg, ha „találkoztak Istennek" -, hogy íróként, költőként, teológusként vagy csak éppen egyszerű halandóként ők lépjék túl ezeket a korlátokat.

4. Végül, a tanúságtevés sugalmaz-e olyan lelki utat, megközelítést vagy módszert az imádságra, amely az olvasó számára lehetővé teszi, hogy a megtérő tapasztalatának némely aspektusát önmaga is elsajátítsa? Ha az elbeszélő főleg saját életére irányítja a figyelmet anélkül, hogy olyasmiről szólna, ami megújíthatja vagy gazdagíthatja Istenről alkotott képünket, akkor elbeszélése vallási szempontból értéktelen. Szélsőséges esetben előfordulhat, hogy már nem is Istenről van szó. Csak az olvasó kíváncsiságát elégíti ki anélkül, hogy elvezetné ahhoz a valósághoz, amiről beszélni akar. Ami a valós vagy vélt hirtelenséget illeti, annak semmi szerepe sincs egy Isten-élmény megítélésében. Függetlenül attól, hogy hirtelen-e vagy sem, az élmény csak akkor Isten-élmény, ha az igazolás máshonnan jön. A vallásosság terén a vágy, hogy Isten közelében s általa átformált legyen az ember pszichológiailag teljesen természetes módja az álmodozásnak, az elragadtatásnak. Ez az „isteni csapda", amely mindig is az emberi utakkal foglalkozott.

 

II. A karizmatikus ujjongás mint Szentlélek-élmény
Minden vallásnak - legyen az liberális vagy ortodox, teista vagy nem teista - intellektuálisan hitelesnek és erkölcsileg tiszteletreméltónak, azon túl pedig érzelmi szempontból is kielégítőnek kell lennie. Ide tartoznak olyan transzcendentális érzések, mint a tisztelet, az alázat, az áhítat, az áldozat jelenléte is. Sajnálatos, hogy jelenleg olyan rideg és homályos életfilozófia uralkodik, amely jellegtelen és unalmas, alig motiváló, lelkesítő, és így képtelen ellátni azt a feladatot, melyet a hagyományos egyházak elláttak.
Egy nemcsak hiteles, de érzelmileg is kielégítő kereszténység látszik ma kiteljesülni azon az életteli és boldogságot sugárzó lelkiségen keresztül, amelyet az úgynevezett karizmatikus megújulás jelent a katolikus és ökumenikus imaközösségek életében. A központi élmény fő vonásairól szólva a karizmatikusok azt mondják, hogy azok csoportélmények, melyek során a Szentlélek a szívekhez szól.

Ha ez így van, akkor „hogy lehet nem karizmatikusnak lenni"? A válasz két irányból érkezhet: „hogyan lehet, hogy eddig nem voltam az?", illetve: „nem lehetséges, hogy mindig is az voltam?" Mármint karizmatikus. Végeredményben ha az öröm, a boldogság, a lelkesítő együttlét a Szentlélek közbenjárásának tulajdonítható, akkor ezek minden keresztény életnek kísérői lehetnek, nem csak a karizmatikus közösségek privilégiumai.

Mindezeken túl a karizmatikus közösségben megélt élménynek vannak egyéb vonatkozásai is, melyeket szintén fel kell tárni. Ilyen például, hogy a karizmatikus élmény egyfajta irányított spontaneitású légkörben jön létre, és olyanféle animáció következménye, amely a nyugati keresztény társadalom bizonyos rétegeinek latens vágyain ad választ.

Abból a kereszténység számára bizonyára alapvető feltevésből kiindulva, hogy az emberek és Isten egyesülése azért lehetséges, mert ez az egység már megvalósult Jézus Krisztusban és a Szentháromság titkában, a karizmatikus megújulás olyan imacsoportokat és közösségeket alapított, melyek életének középpontjában a hálaadás, dicsőítés áll. Szívesen fogadnak tanúbizonyságot a „már köztünk jelenlévő" Krisztussal kapcsolatos érzésről, mely a korábbi meggyőződést, tapasztalatot erősíti meg. A megélt eseményeket azonban nem beszélik meg, nem értékelik ki, nem keresik az okokat, hanem rögtön megünneplik, mint a Lélek működését.

A Szentlélek jelenlétének bizonyosságát erősíti meg az a légkör is, az a kedves fogadtatás, amelyben a közösségi találkozókra érkezőket részesítik és amely a boldog hívek szeretetteljes barátságából fakad. Bátran lelkesülnek, tapsolnak, lendülnek magasba a karok, és az örömről, a boldogságról szóló énekek ezt a légkört csak még jobban megerősítik. Úgy fogalmazhatnánk, hogy ezek az élő hit bizonyítékai. Végül is hogyan lehetne ellenállni annak a feltevésetek, hogy ezek a megnyilvánulások, melyeket a primitív közösségek tipikus karizmáiként tartunk számon a Szentlélek közvetlen behatásának jelei: nyelveken beszélés, ezek lelki magyarázata, kézrátétellel való gyógyítás vagy legalább a lelki béke helyreállítása, a gonosz kiűzése. Ez utóbbi Svájcban és Kanadában fordul elő gyakrabban.

Karizmatikus robbanás
Az intenzív karizmatikus élményt megélők közösségei és a hagyományos teológia találkozása nem váratott sokáig magára. Ez a kapcsolat robbanásszerű eredményeket hozott. önmagában is figyelemre méltó az a tény, hogy míg 1967-ben a pennsylvániai Duquesne-i egyetemen mindössze hat katolikus hívő élte meg a Szentlélek-élményt, tíz évvel később az Egyesült Államokban már több, mint 600 ezer katolikus hívő volt karizmatikus imacsoportok rendszeres és szervezett tagja. Ez a tény természetesen a szociológusok figyelmét is magára vonta.
Az alábbiakban néhány megfigyelési adatot közlünk.
1974-ben 455 karizmatikus katolikust kérdeztek meg a mozgalomhoz való csatlakozása előtti életéről. Véleményüket az alábbi arányszámok mutatják.

•
„Életemnek nem volt se célja, se értelme" - vallotta 31%
•
„Nem tudtam, milyen értékeket kövessek" - vallotta 45%
•
„Nem sokkal előtte személyes válságon estem át" - vallotta 24%
Az úgynevezett kulturális izolációs mérőindex segítségével Mary Ellen Greelay a következő adatokat mutatja ki. Ez a mutató több összetevőt tartalmaz, mint pl. az emberek B. J. Hawn kutató azt is hozzáteszi, hogy „miközben a karizmatikus katolikusok 96%-a Szentlélekélmény előtt elfogadta ugyan a katolikus hit tanítását, de egyharmaduk meggyőződés nélkül, kétharmaduk pedig megélt élmény nélkül tartotta vallását".
 
Az összejövetelek levezetése - Hogyan éri el a karizmatikus mozgalom az isteni jelenlét érzésének valóságát?
Az összejövetelek vezetésének, az események értelmezésének és a mozgalom általános szervezési struktúráinak bizonyos sajátosságai fontos szerepet játszanak.
Karizmatikus ima-összejövetelek
Amikor megfigyelőként ilyen összejöveteleken veszünk részt, bizonyos sajátosságokat észlelünk azok lefolyásában.
A hirtelen félbeszakított felszólalások
A hivatalos egyházi liturgiával szemben a karizmatikus ima-találkozókon több felszólalás hangzik el: tanúságtételek, prófétai felkiáltások, lelki üzenetek, „nyelveken" való megszólalás értelmezéssel vagy anélkül, kézrátétel imádsággal stb. Ezek egymás után hangzanak el, a szüneteket pedig énekek vagy rövid felszólalások - hálaadás, kérés - töltik ki. A figyelmes szemlélő hamar észreveheti, hogy e felszólalások célja „a csoport építése", megnyitása „a Lélek befogadására", a „fogékonyság" elősegítése, a csoporttagok között a lehető legbékésebb, legörömtelibb összhang fenntartása. Ezek a megfogalmazások képzett vezetőktől származnak, de megtalálhatók a jobbára amerikai kiadású füzetekben is, melyeket több nyelvre lefordítva azokban az országokban terjesztenek, ahol ilyen imacsoportok fejlődésnek indultak.
Konfliktusok nélkül
Az ima-összejövetelek vezetőinek szándéka, hogy egyetértésen alapuló imádságos légkört tartsanak fenn, a minimálisra csökkentsenek minden olyan mozzanatot, mely az élmény elmélyülésére irányul - pl. egy tanúságtétellel kapcsolatban -, és elkerüljék a megbeszélés kísértését - például egy szentírási szöveg vagy prófécia magyarázatával kapcsolatban. Ezt a megállapítást a karizmatikus csoportvezetőkkel folytatott beszélgetések is megerősítik.
A csoport „egységesítésére" irányuló törekvésnek van egy másik, jóllehet nem mindig tudatos összetevője is, amely a külső szemlélő számára igen szembetűnő. Hiszen a különbözőségek okai - vélemény, magatartás - a tagok életmódbeli, műveltségi különbségében és a szociálisan és szakmailag meghatározott társadalmi helyzetében gyökereznek, ám az eltérő elkötelezettségekből fakadó problémáikról - családi, szakmai, társadalmi - az imacsoportokon belül nemigen esik szó. A tanúságtételek többnyire hirtelen adódó és csodás jellegű „megoldásokról" szólnak (olyan véletlen esetekről, amelyek az amúgy kilátástalan helyzetet megoldják) vagy illuzórikus történésekről (lelkes indulatok a szituáció komoly elemzése nélkül).
Az imádságban való „egység" (egyhangú vélemény) szempontjából talán a politikai kérdések jelentik a legnagyobb veszélyt. Ezekről továbbá pl. a szexualitással, a pénzzel, az anyagiassággal kapcsolatos kérdésekről szinte szó sem esik. A látszólagos egységet tehát azzal a pszichológiai módszerrel érik el, hogy a csoporton kívüli élet egy csomó problémájáról hallgatnak. Ha ezek terén mégis valami változás következik be, akkor ezt a szívekben végbement változásnak, nem pedig a szituáció jobb megértésének tulajdonítják. Röviden tehát a társadalmi ellentéteket, a szervezeti reformokat olyan divatos fogalmaknak tartják, amelyektől oly módon kell óvakodni, hogy nem is veszünk róluk tudomást. (Vannak például, akik úgy nyilatkoznak a politikáról, mint egy vírusról.)
Ez a hallgatásba való visszavonulás egyeseknek túl nagy árnak tűnhet. A karizmatikusok többsége azonban ezt a megtalált egységet olyan értékként éli meg, amely feledteti vagy bagatellizálja azt az árat, amit fizetni kell érte.
Magyarázó beszélgetések
Az előbbiekben említett két sajátosság: a megfelelő értelmi fejtegetés előtt félbeszakított felszólalások valamint a csoporton kívüli valóságot érintő kérdésekben a viták elkerülése vagy az ilyen témák előli teljes elzárkózás meleg, bensőséges, egységet és ujjongást sugárzó légkört teremt, amelyben a megtalált harmónia uralkodik.
 

A Lélek „közvetlen " jelenléte
A karizmatikus összejöveteleken kiemelt helye van a hálaadásnak és dicsőítésnek mind az imádságban mind az éneklésben, ezzel szemben az intellektuális elmélkedéseknek - meditációknak - nem nagy értéket tulajdonítanak. Egyfajta ujjongás érzését majdnem minden csoportnál megtalálhatjuk. Az érzelmek uralkodnak tehát, míg az intellektuális kommunikáció szűk területre korlátozódik. Az ujjongásérzést a Lélektől származó ajándékként értelmezik azzal a meggondolással, hogy a jel itt a belső béke, ujjongás, biztonság érzése, mely áthatja a csoportot és amely a Szentlélek közvetlen jelenlétére utal.
A legtöbb karizmatikus hívő megelégszik azzal, hogy ezt a meglelt boldogságot és biztonságot a Szentlélektől közvetlenül származó ajándékként élje meg. Szinte fel sem merül bennük a kérdés, hogy mindez az összejövetelek vezetési stílusából közvetlenül adódó hatás vagy a hitben magyarázható hatás-e. Legfeljebb a humán tudományok korlátozottságát marasztalják el, mert nem képesek megérteni ezt.
Még kevésbé merül fel az emberi értelem magyarázatának gondolata az olyan, az első pillanatra igen különösnek tűnő jelenségekkel kapcsolatban mint a Lélek közvetlen jelenlétét sugárzó nyelveken beszélés vagy a kézrátételes gyógyítás. Vannak ugyan kitűnő cikkek, amelyek a nyelveken beszélést fonetikai és nyelvészeti jelenségként értelmezik, amely bizonyos törvényszerűségeken alapul és amelyeket egyre jobban ismerünk
[15]. Mindezek ellenére a nyelveken beszélést úgy értelmezik, mint csodát, a Lélek közvetlen beavatkozását, amikor is az illetők általuk soha nem tanult nyelveken szólalnak meg.
Ahol a nyelveken beszélés divatban van
[16], a csoport tagjai azt a Lélek jelenlétének aktív megnyilvánulásaként magyarázzák: „Vajon nem görögül, héberül vagy netán arabul (arám nyelven) beszéltünk-e ma este?"... Mindez azzal az állandó átvezetéssel valósul meg, amely a tanúk által elmondott, történetileg meghatározott események között van, ez pedig a csoportvezető felszólalása.
Egyes vezetők, de az országos, sőt nemzetközi karizmatikus kongresszusok vezetőségi tagjai is ellentmondásosan ítélik meg a „gyógyításban tett csodákat"
[17]
A megszakított idő
Az előbbiekben már említettük a karizmatikus összejövetelek vezetésének azt a sajátosságát, hogy a felszólalások után módszeresen igyekeznek elkerülni az egyet nem értés lehetőségét, tehát az egység megbontását. Mindez azzal az állandó átvezetéssel valósul meg, amely a tanúk által elmesélt, történetileg meghatározott esemény és a csoportvezető közbeszólásai között van. Ez utóbbiak igen szűkszavúak: pl. hála, szeretet, boldogság, hit remény, bizalom valamint magyarázó ének: gondviselés, apaság, testvériség, a Lélek beáramlása, csoda, üdvösség, egység, hűség. E szavak és ének közös tulajdonsága, hogy kívül állnak az időn, a történelmen és olyan általánosak, hogy mindig igaz és vitathatatlan értékeket képviselnek, hiszen ki az, aki a szeretet vagy a béke ellen lépne fel?...
A tanúk által elmesélt konkrét, történelmileg behatárolható szituációk ezáltal viszonylag egyszerű, de az időtől teljesen független értelmezést kapnak.
A csoportvezetőnek ezek a közbeszólásai, amelyek az idő-tényezőtől független - atemporális - nyelvezetet az elemzés és a konkrét történetiségben való elmélyítés nélkül hagyott felszólalások fölé helyezik, oda vezetnek, hogy egy különös, megszakított, spirituális időérzés alakul ki bennünk.
A csoportban vagy az egyének életében végbemenő eseményekben a Lélek közbenjárását leggyakrabban olyan hirtelen megnyilatkozásokban mutatják be, amelyeket a találkozó fő gondolatával is igyekeznek összefüggésbe hozni. Mindez a Lélek közbenjárására utal, akár van hasonlóság ezekben az eseményekben, akár nincs.
A karizmatikus csoportok tagjai a társadalomban a többi emberrel közös történelemben élnek, ám az isteni beavatkozást nem folyamatos, hirtelen, megszakító jellegű cselekvésként mutatják be. Legalábbis a magyarázó elemzés az eseményeket a Lélek csodás, de pillanatnyi beavatkozásai sorozataként értelmezi.
Az idő ilyenfajta spirituális megélésének különös módját erősíti egyes csoportokban a Szentírás rövid, a kontextusból kiszakított részleteinek használata - például a régi pünkösdista gyakorlattal, hogy a Bibliát ott olvassák, ahol az véletlenül kinyílik.
Mindebből világosan kitűnik, hogyan épül fel a karizmatikusan megélt, megszakított idő. A karizmatikus idő-élmény végül is a spontán vallásosság tipikus jegyeit látszik magán hordozni. Várakozás a „pontszerű" isteni beavatkozásokra és az élet többi eseményének magyarázata ebből a beavatkozásból.
A karizmatikus imagyűléseken történtek és elhangzottak megfigyelése azt a félelmet támasztja alá, amit Yves Congar teológus fogalmazott meg, hogy a karizmatikus gyakorlat a pünkösdista mozgalomhoz hasonlóan, amelyből maga is származik, a spontán egyszerűség teológiáján alapul.
„Keresünk és választ vagy megoldást találunk egy rövid, közvetlen, személyes kapcsolatban, megtakarítva ezzel a hosszú és nehéz elmélkedéseket: a Szentírás elemző megközelítését, a szociális problémák értékelését, az Egyház válságával és a világ fantasztikus változatosságával összefüggő kérdések felvetését..."
Figyelembe kell vennünk azonban a karizmatikus vezetők álláspontját is, akik szerint az imádság nem a vita, nem a Szentírás intellektuális elmélyítésének, és nem a szociális elkötelezettségek keresésének az ideje.
A karizmatikus mozgalom fiatal még, és mint láttuk, sokszor gyermekbetegségekkel küzd. A nyugati egyházakban ezek a jelenségek talán már kezdenek letisztulni. Egy-egy karizmatikus közösség komolyságát, mélységét azon lehet lemérni, hogy a csoport tagjai mennyire elkötelezettek a társadalom különböző területein is. Persze megkérdőjelezhető, hogy az imacsoportoknak kellene-e a társadalom különböző területein felmerülő problémákra is időt szánni vagy olyan témákkal foglalkoznia, mint például a Szentírás elemző vizsgálata, a társadalom szerkezeti, szociológiai értékelése, a mindennapi élet, az elszegényedés vizsgálata, amelyhez a keresztény megújulás más csoportjai egyáltalán nem ragaszkodnak.
Az országos vagy nemzetközi kongresszusok alkalmával időnként fellángoló viták, eszmecserék megfigyelése alátámasztja az ezzel kapcsolatos szkepticizmusunkat. A problémák multi-diszciplináris elemzését alaposan lerövidítik és leegyszerűsítik azért, hogy a részvetők itt is megtalálják az imagyűlések ujjongó hangulatát, újabb tanúbizonyságok alapján az újra megerősített bizonyosságot, hogy minden igazi forradalom a szívek megtérésével kezdődik és hogy a felvetődött kérdésekre Krisztus lelkülete a válasz.
P. Congar teológus álláspontja arra indít bennünket, hogy e jelenség mögött olyan lappangó teológiát tételezzünk fel, amely szerint a Lélek közvetlenül a spontán egyszerűségben van jelen, amely az ártatlanságban található meg és amely mentes a felnőtt emberre jellemző intellektuális gondolkodásból adódó bonyolultságtól és feszültségektől. Congar mindenesetre csodálkozva és döbbenten tekint azokra a csoportvezetőkre, akik szeretnék a keresztényeket - főleg a fiatalokat, de az időseket is - megvédeni ezektől a deformációktól és veszélyektől. Még furcsább ez a felfogás abban a kulturális és történelmi helyzetben, amikor már óhatatlanul is a felé sodródunk, hogy a hit a társadalmak életének perifériájára kerül.
A szervezet szerkezetei
Az imacsoportok tipikusan félbeszakításon alapuló vezetésén túl, amely a viták elkerülésére irányul és amely az uralkodó magyarázat különböző aspektusaiban tükröződik. Létezik egy harmadik jegy is, amely a csoportok életének szerveződését érinti és amelyet a karizmatikus mozgalom egész intézményi felépítésében megtalálhatunk, azaz: kié a választás joga? Ki határozza meg, hogy a Lélek szabadsága meddig tart anélkül, hogy... hogy túl messzire mennénk.
A csoportok szintje
Az imacsoport szervezése nem képezi megbeszélés, értékelés vagy döntés tárgyát a csoportot alkotó tagok számára. Sőt, a mozgalom általános orientációja vagy a nemzeti és nemzetközi kongresszusok programjainak meghatározása sem.
A régi vagy tapasztalt, a választás karizmájával rendelkező tagok egy kis csoportja van arra rendelve, hogy az egyes kérdésekben döntsön. Vonatkozik ez olyan fájdalmas döntésekre, mint például egy tag kizárása a közösségből vagy az animáció megváltoztatására, s mindenféle változásra, akár a csoport gyakorlati programjáról van szó, akár a fejlődés alatt álló intézményi szerkezetről. Részt vesznek a helyi és a nemzeti irányítás fontos döntéseiben. Ha valakit meggyőződése és viselkedése miatt a vezetőségből kizárnak, azt keményen szankcionálják: fellebbezési lehetőségük nincs, publikációikat pedig elutasítják a kiadóhivatalok.
A keresztény gyakorlatra nézve hatással van az, hogy a döntés feladatát csupán néhány ember végzi. A döntés adománya mint felsőrendű adomány is a karizmák közé tartozik. Van egy gyakorlati és egy intellektuális összetevője. Egyszerre kell a társadalmi és egyéni helyzetek konkrét kérdéseiben megfelelő eligazítást nyújtania.
Több karizmatikus vezető panaszkodott a döntés karizmájának ritkasága miatt. Kevéssé veszik észre, hogy a mozgalom jelenlegi működési formája akadályozza vagy legalábbis csökkenti a döntés adományának gyakoriságát. Egymástól élesen elválik ugyanis az imák helye, ahol mindenki jelen van és a döntéshozatal helye, amely csak néhány ember számára adott.
Meg kell említenünk annak veszélyét is, hogy a helyi vezetők a teljhatalom önkényes gyakorlásának hibájába eshetnek, mivel az intézményi szerkezet nem ír elő sem választásokat, sem a vezetők időnkénti cseréjét. Különösen ajánlatos lenne a lelki vezetők és a területi vezetőségek tagjainak cselekvési idejét helyi szinten korlátozó szabályozása az olyan mozgalomban, amely állandóan a közösségi értékekről és a kollegiális gyakorlatról beszél. Ezáltal elkerülhetők lennének bizonyos visszaélések.
A „Lélekben megnyugvás" élménye
Sajnálattal tapasztaljuk, hogy azok a gyakorlati megnyilvánulások, amelyeket a karizmatikus üzenet szerint a Lélek szorgalmaz, működésében azonban az alárendelt engedelmességet állítják vissza, nehézséget okozhatnak a mozgalom gyarapodásában és a mozgalomhoz tartozók felelős, felnőtt lelki épülésében.
Egy másik karizmatikus gyakorlat ezzel kapcsolatban a Lélekben való megnyugvás élménye.
Az 1976-79 közötti években a katolikus karizmatikus csoportokban - legalábbis az Atlanti-óceán északi partján fekvő országokban - egy különösen látványos testi jellegű vallási kifejezésmód jelent meg újdonságként, amely azonban már protestáns körökben jól ismert volt: a „Lélekben való megnyugvás" élményének tapasztalása
A külső szemlélő a következőket látja: a kézrátétel hatásán az illető személy hanyattdől (egy-két segítő megfogja), majd 2-10 percig fekszik anélkül, hogy elveszítené az eszméletét. Mindezt mély fizikai és lelki elégedettség-érzés követi. Az efajta bemutatók nagyon népszerűvé váltak az Egyesült Államokban, különösek a metodisták gyógyító szeánszain és egyes katolikus papok között is, akik szintén alkalmazták. Az átélt élményt az emberek úgy írják le, hogy megtapasztalták a ráhagyatkozást, elvesztették önző éntudatukat és teljesen alávetették magukat Istennek vagy a Léleknek, amit melegség és a súlytalanság érzete kísért, végül pedig boldogság és béke árasztotta el főket.
George Haloney S. J. így ír e megtapasztalás után: „Néhány perc múlva felkeltem; a megbékélés érzése töltött el. Nyugodtan és elégedetten tértem vissza a helyemre, úgy éreztem, mintha az előbb Néhány pillanatra kiléptem volna a térből és szerettem volna ebben az érzésben hosszabb ideig megmaradni. Igazi vallásos élmény volt ez számomra. Senkit sem szeretnék sem bátorítani, sem lebeszélni, de meggyőződésem, hogy ez az élmény csak megfelelő körülmények között jöhet létre, egy olyan lelkésszel, aki képes az embereket ilyenféle megtapasztalásokra elvezetni.
A Lélekben való megnyugvás a nyelveken való beszélés vagy az alámerítkezéssel történő kereszteléshez hasonló szimbolizmust jelent. Egy általában az önkontrollal szabályozott funkció kihagyását tapasztaljuk, mint pl. a lélegzés rövid kimaradását az alámerítkezésnél. Egyfajta fundamentalista karizmatikus értelmezésbeli a Lélek általi megnyugvásban - akárcsak a nyelveken beszélésben és azok megfejtésében - a Lélek közvetlen beavatkozását kell látnunk.
A katolikus karizmatikus mozgalom felelősei a Lélekben való megnyugvás élményével kapcsolatban tartózkodóan, sőt kritikusan reagálnak.
 
ÖSSZEFOGLALÁS
Elmondhatjuk, hogy hála a karizmatikus megújulás-mozgalomnak az elmúlt negyed évszázadban majd egymillió katolikus találta meg újra a közösségi imádság ízét. Mindez igen figyelemre méltó.
A karizmatikus megközelítés sajátossága, hogy a Szentlélek közvetlen módon cselekszik életünkben, nem egyfajta jelenlétként, amelyben egyszerűen csak hiszünk, hanem úgy, amelyet számtalan titokzatos módon meg is tapasztalhatunk.
A figyelmes vizsgálódás kiemeli a karizmatikus tapasztalás néhány sajátosságát:
1. A leggyakrabban megfogalmazott karizmatikus élményekben az ujjongás és az öröm érzése dominál. Mindezt a Szentlélek hatásának tulajdonítják. Ez azonban csak a hitben való értelmezés eredménye lehet. A megélt állapotok hirtelensége, intenzitása, valamint az általuk kiváltott hatások a karizmatikus megújulás sajátos vonásai.

2. A karizmatikus csoportokban az említett adományok - karizmák - egy sajátos légkör eredményeiként jönnek létre. A pszichológus és a csoportok vezetői is láthatják, hogy az összejövetelekre egy idő- és térfölötti, történelem nélküli légkör kialakítása jellemző, időről időre megszakított tanúságtételekkel, amelyek a Lélek közvetlen megnyilvánulásaiként szerepelnek a történelemben. Így válik egyre erősebbé a csoport egysége.

Megállapítható, hogy minden ilyenféle vezetési stílus, legyen az akár profán is, ugyanezt az eredményt érné el, beleértve a nyelveken beszélést is. Mindezek tudatosítása egyáltalán nem jelenti a karizmatikus összejövetelek lekicsinylését, megszólását. Sőt, tudatosításuk arra szolgál, hogy a képzelgés, a naivitás, a fundamentalizmus csapdáit elkerülve szabaddá tegyen bennünket a Lélek közreműködésére.

3. Mindezek előrebocsátásával el kell mondanunk, hogy a karizmatikus tapasztalás sok szempontból értékes vallási élményt jelent azok számára, akik ebben részt vesznek. A spontán vallásosság több jegyét is tartalmazza, mint a gondviselés szerinti értelmezések, közvetlen isteni beavatkozások (itt a Lélek) - intervencionalista nézet -, vágyakozás a teljesebb önátadásra, a közvetlenség és a karizmatikus vezetők iránti teljes engedelmesség.

4. A karizmatikus vallási élmények végül is hozzásegítenek az Üdvözítő Istenbe vetett hit befogadásához. Ehhez azonban két igen erős feltétel szükséges: Az első annak elfogadása, hogy az intenzív érzelmi élmények, mint akár a nyelveken beszélés vagy a Lélekben megnyugvás gyakorlata nem lehetnek a Szentlélek közvetlen megtapasztalásának élményei, hanem csak működésének bizonyos jelei. A másik pedig, hogy a karizmatikus személyek törekedjenek a Názáreti Jézus szavait és viselkedését -, aki eljött, hogy az Atya szándékait kinyilatkoztassa -, az adott történelmi helyzetre, itt és most értelmezni.

Néhány karizmatikus közösségnél már láttunk példát minderre. Törekednek arra, hogy komolyan részt vegyenek a közéletben, elkötelezzék magukat a társadalom nehézségeinek megoldására. Házas hétvégeket szerveznek, az egyházközség életébe aktívan bekapcsolódnak: liturgikus csoport, énekkar, hitoktatás, beteglátogatás. Karizmáikat tehát a helyi egyház nehézségeinek megoldására szentelik.
 
III. Társadalmi-politikai nyugtalanság mint a reménység élménye
A Zsinat utáni időszak másik, a karizmatikus mozgalomhoz viszonyítva kevésbé egységes keresztény megújulási irányzata a társadalmi-politikai csoportok megjelenése. Számos országban egyre nagyobb befolyásra tesznek szert, különösen Latin-Amerikában és Spanyolországban. Ide tartoznak a politikai tónusú imádságok és liturgikus összejövetelek, a társadalommal szemben kritikus keresztények találkozói, az ilyen irányban önmagukat továbbfejlesztő bázisközösségek, ahol a résztvevők igen erős csoportélménnyel, az összetartozás élményével találkoznak. Az ilyen közösségekben uralkodó légkör határozottan különbözik a karizmatikus megújulás közösségeinek alap-beállítottságától.
A társadalmi-politikai nyugtalanság jegyeit hordozó bázisközösségek sok vonatkozásban hasonlóságot mutatnak az ókeresztény kor közösségeivel, különösképpen, ami a keresztény szolidarítást illeti. Kétségtelen, hogy a bázisközösségek konszolidáló funkciót töltenek be, elsősorban az üldözött keresztények, de azok számára is, akik nem tartoznak szorosan az üldözöttek közé, hanem megtűrtnek számítanak. Számos keresztény életében, aki szorosabb egységre törekszik hite és az adott társadalmi gondolkodás alaptételei között, nagy és megerősítő szerepet játszik az a tény, hogy valahol, léteznek olyan bázisközösségek, ahol kereső emberek mindezek figyelembe vételével törekednek a dogmák aktuális tartalmát feltárni.
A középkorban a kolostoroknak jutott az a szerep, hogy a teológiai okfejtésekből és a misztikus imákból az egyszerű nép számára a hit megalapozását adják. Ezekből indult ki és terjedt el a tömegekben a teológia egy-egy igazsága és az elmélyült imára törekvés is. Az ilyen kolostoroknak nagy vonzáskörük volt.
A korántsem elhanyagolható különbség abban áll, hogy ezek a mai közösségek alulról, a bázisról sarjadnak (Latin-Amerika, Olaszország). Egyik sajátosságuk, hogy a hitélmény után aktívvá, cselekvővé vált keresztények jobbára szegénységben élnek. Ahogy sokszor hangsúlyozzák, a tagok között az ősegyház keresztény közösségének egymás iránti szolidaritása él, mely azonban önmagában nem csak a keresztények kiváltsága. Keresztény sajátosságukat, amennyiben beszélhetünk ilyesmiről, máshol kell keresnünk.
Vajon mi teszi ezeket a közösségeket a keresztény élmények megtapasztalásának helyévé?
Isten a jövőből érkezik
Az ilyen bázisközösségeket és ima-összejöveteleket harcias Messiásvárás hatja át. A hatalom ellen fellázadt, kínhalált szenvedett, de feltámadásában Szentlelke erejével ma is köztünk lévő Krisztus átalakítja az emberiség történelmét. Az Isten országa mindig közeli és a végső időkig eljövendő.
„Krisztusnak nincs más keze, csak a mienk, hogy művét ma is folytassa" (névtelen ima a 15. századból).
Az imaösszejövetelek kiindulópontjául a hétköznapi élet eseményei szolgállak (munka, család, politika, ideológia). Mindezek az események viszonylag gyorsan, átmenet nélkül az Evangélium részleteihez csatlakozlak. Jézusnak a történelmi, politikai és vallási élettel kapcsolatos megnyilvánulásait veszik alapul. A marxizmus fogalmi készleteiből ismert osztályharc, kizsákmányolás... szolgáltak a Jézus Krisztusba vetett hittől elválaszthatatlan igazságos társadalomért folytatott harc alapjául. Ez egyben harc minden politikai elnyomás ellen az ember felszabadításáért, hiszen egyetlenegy politikai hatalom sem sajátíthatja ki a maga számára a törtélelem végső célját, mely mintegy a jövőből jön Istentől az emberiség felé. Ez a harc szociális lépéseket sürget, melyek megkönnyítik Isten Országa végső eljövetelét; fellép mindazon rendszerek ellen, amelyek a nyomort, az igazságtalanságot, elnyomást megtűrik. Maga az Egyház szervezete sem mentesül ezektől a kritikáktól. Figyelembe véve a csoportokban résztvevők különböző intellektuális felkészültségét, összejöveteleiken nagy szerepet játszik egymás gondos, széles látókörű tájékoztatása: a legújabb biblikus társadalomtudományi források segítenek a társadalmi zsákutcák és az evangéliumi párhuzamok feltárásában. A szentmise Jézusnak az utolsó vacsorán mondott szavain és tetteire való emlékezés, amely ebben a várakozással teli, tettre kész légkörben zajlik.
Ezeken az összejöveteleken a Messiásváró nyugtalanság és az eszkatalógikus várakozás légkörének feszültségében, a világ igazságtalanságait látva, gyakran teret kap a hang, a méltatlankodás heves, szenvedélyes megnyilvánulása. Az osztályharc kifejezett vagy latens módos az Eucharisztia megünneplésébe is behatol, hiszen a résztvevők sokféle társadalmi közegből származnak és konkrét, tettre váltható válaszokat keresnek. (A „boldogok a lélekben szegények" ígérete sem feledtetheti a szegényeket). A lelki megközelítések helyett sokkal inkább a tetteket helyezik előtérbe.
A társadalmi-politikai nyugtalanságtól áthatott csoportok jellemző vonásainak kritikája
1. Intellektualizmus
Számos imacsoportban, bázisközösségben megfigyelhető, hogy az egyet nem értésben, a különbözőségben, az ellentétekben megélt imádság frusztrációhoz vezet. Az elfojtott feszültségeket pedig a csoport az intellektualizmussal igyekszik feloldani, törekedve arra, hogy olyan pontot találjon, ahol ezek a belső ellentétek viszonylagos egyensúlyra lelnek. Az adott helyzet megbeszélésekor a vélemények véget nem érően, szinte kimeríthetetlenül követik egymást, mintha mindenki attól félne, hogy a véleménykülönbségek terhét neki egyedül kell hordoznia. A probléma túlzott intellektuális megközelítése és továbbvezetése épp egy olyan holtvágányra tereli a beszélgetést, amelyet az ilyen társadalmi-politikai nyugtalanságtól áthatott vallási csoportok el akarnak kerülni.
Összejöveteleiket az imacsoportok olyan közösségi imával szokták lezárni, melyben kifejezik fájdalmukat, hogy az Isten Országa mily kevéssé valósulhatott meg. Elégedetlenségük pedig továbbra is táplálja az átalakulás és az Isten Országáért vállalt tevékeny részvétel vágyát. Megfigyelések azonban arra engednek következtetni, hogy az élénk viták, megoldási kísérletek és a probléma intellektuális megközelítése olyannyira elnyúlnak, hogy a türelmetlen légkörben, amelyben mindenki még egy fontos adalékot akar a többiekkel közölni, a befejező imára már alig marad idő. Az imádság és a társadalmi-politikai probléma kibeszélése közötti egyensúly erősen megbomlik, mégpedig az imádság rovására!
2. Ideologizálás
Ezekben a csoportokban az is gyakran előfordul, hogy a ideológia és az utópia nagy szerephez jut, a hittartalmak helyébe lép. A hitet felváltja az ideológia, a keresztény reménységet pedig az utópia. Ezzel a veszéllyel az imacsoportok vezetőinek számolniuk kell, és e tévedések ellen idejében fel kell lépniük. Reális veszély, hogy az ilyen társadalmi-politikai beállítottságú bázisközösségekben teret kapnak olyan utópisztikus ideológiák, mint például az osztályok nélküli társadalom vagy a hierarchikus tagozódás nélküli egyházi intézmény képe.
Érdekes azt is tapasztalnunk, hogy minden ilyen ideologizáló és utópisztikus megközelítés legalább annyira elvakult és a gyakorlati adottságok felelős értékelésétől valamint a hatékony cselekvéstől elrugaszkodott, mint ellenpárja, az idealisztikus társadalompolitikai megközelítés, amely szerint a politikai változás alapja és feltétele a szívek megtérése. Úgy látszik, hogy nem is olyan nagy a szakadék az utópisztikus társadalmi-politikai ideológia és az idealisztikus problémamegoldási kísérlet között! A keresztény reménység útja mindenesetre a kettő között fut, mert igyekszik reálisan felmérni a teremtő cselekvés lépéseit és a konkrét történelmi lehetőségeket!
3. Az aktivizmus veszélye
Gyakori veszélyként jelenik meg az ilyen beállítottságú bázisközösségekben a harcos aktivista képe. Alakja fontos, alapvető és magával ragadó, de aktivizmus olykor sajnos zsákutcába is vezethet. Gyújtó aktivitása rövid távon erősen és hallatlan energiákat képes mozgósítani, hogy közben elvész a reménység távlata, az élet távlata. „Önpusztító lobogás", egy konkrét cselekedetben intenzíven elégő élet, egyetlen lánggal fellobbanó reménység, mely után hamu és sötétség marad, vagyis képtelen arra, hogy a szabadakaratot hosszú távon áthassa és erejével táplálja!
A harcos, erőteljes, fegyelmezett fellépés inkább arra hajlik, hogy igazságot tegyen a világban, mintsem hogy hagyja megszületni az igazságot, lépésről-lépésre egyre kedvezőbb társadalmi-politikai feltételeket teremtve megszületéséhez. És miközben igazságot tesz, egyre többeket kényszerül kizárni a „szent ortopraxis" nevében. Erőszakossága révén pedig egyre lazább lesz a kapcsolata a keresztény értékekkel. Kétségtelen, hogy szükség van a fegyelemre, miközben az „ígéret földje" felé haladunk, és ezek a társadalmi-politikai beállítottságú keresztény csoportok a pusztában járó Izraellel azonosítják magukat, melynek léte, harca, életeleme szűnik meg, mihelyt belép az „ígéret földjére". Való igaz, hogy nagyot téved az, aki az Isten Országa örömhírének ígéretét összetéveszti azzal, amit nap mint nap megélünk. Félő azonban, hogy az a keresztény bázisközösség, amely lélektanilag teljesen belevész konkrét tevékenységeibe, harcos igazságot téve - miközben megfellebbezhetetlenül bízik önmaga társadalom-átalakító közösségi erejében -, elveszti mélyebb, távolabbi indítékait! A csoportok egyre kisebb közösségekre bomlanak és egyre agresszívebben lépnek fel egymás ellen, hogy önmagukat megmentsék. A jóindulatú nyitottságot felváltja az önazonosság veszélyeztetettsége miatt érzett szorongás, félelem. Az egységhez való egyre görcsösebb ragaszkodás egyre többeket közösít ki a csoportból és tesz szektássá!
4. Belső ellentétek
A társadalmi-politikai beállítottságú keresztény bázisközösségek imént felsorolt nehézségei bármikor felbukkanhatnak és zátonyra vihetik a jószándékú törekvéseket. Ha azonban a csoportok vezetői tudatosítják saját maguk és csoportjai számára az intellektualizmus, a túlzott ideologizálás és a harcos aktivizmus veszélyeit, elkerülhetik ezeket a túlzásokat!
Most vizsgáljuk meg, nincsenek-e olyan, a közösségek struktúrájából adódó állandó belső feszültségek, amelyeket mindenképpen hasznos feltárni és kezelni. A lélektani megfigyelés két ilyen feszültségvonalat ismer, melyekkel az imaközösségek tagjainak számolniuk kell: az agresszivitás és az egység, valamint a társadalmi tagozódás és a liturgikus együttlét.
Agresszivitás és egység
Vajon milyen erők állnak lélektani szempontból rendelkezésünkre, hogy egységet teremtsenek ott, ahol a társadalmi-politikai megítélésekben már a csoporton belül is nézetkülönbségek, ellentétek állnak fenn? Valójában egy jelentős affektív (érzelmi töltésű) erőforrás birtokában van minden közösség, illetve annak vezetője: ez pedig az agresszivitás. Tapasztalatból tudjuk, mennyivel könnyebb egységet teremteni hanggal és gyűlölettel, mint szeretettel és tisztelettel! Sajnálatos tény, hogy a gyűlölet és hang előbb képes mozgósítani a szíveket, mint a kölcsönös tisztelet és szeretet.
Amennyiben az agresszivitás jól működik, a közösség megteremti az egységet, az összefogást egy harmadik ellen, aki bűnbak vagy csak rivális. Az osztályharc mindenre ráhúzható elve figyelemre méltó hatékonysággal képes mozgósítani a forradalmi energiákat. Ami a „proletariátus" fogalmát illeti -, bár a gazdasági és társadalmi elképzelésekben magának a fogalomnak nem nagy tudományos hitele van -, érzelmi szinten nagyon erősen képes megmozgatni az egész társadalmat. Az utóbbi évszázadban talán ez a leginkább kiaknázott kép, mely a szociális igazságtalanságok és elavult társadalmi struktúrák felszámolására legjobban egységbe tömörít. Az osztályharcnak ez az értelmezése gyakran a szolidaritás gondolatával társul és különböző mértékben színezi az agresszivitás, az erőszak, hogy ez a különös keverék megváltoztassa a látszólag legszilárdabb helyzeteket is vagy legalább valamilyen mértékben elősegítse a változást.
Hogyan jelenik meg mindez az Atya nevében egybegyűlt keresztény közösségben, ahol ráadásul imádkozunk a szeretet Lelkéért, hogy még inkább erősítse meg közösségeinket? Vajon lehetséges-e önellentmondás nélkül rámutatni a bűnbakra, az „ellenségre" másként, mint az adott társadalomból vett olyan képekkel, mint elnyomó, imperialista, uralkodó vagy a minden idők vallási szótárából vett képekkel, mint például hitetlenek, pogányok, eretnekek, ördögtől megszállottak, a Rosszak, vagyis a másik?
A Rosszak, a bűnbakok és mindazok hiányában, akik azok szellemiségéből élnek, a keresztény agresszivitásnak nyilvánvalóan számolnia kellene a szeretettel, mi több, azzal kapcsolatba kellene lépnie, hogy alapjaiban áthassa, megszelídítse a harcos, pártos, keresztény agresszivitást.
Ezekben a társadalmi-politikai nyugtalanságtól áthatott vallási bázisközösségekben, ahol a tagok ráadásul a társadalom különböző rétegeihez tartoznak és a mindennapi életben egy-egy társadalmi, illetve politikai szektorban elkötelezetten tevékenykednek, legelőször is arra kellene törekedni, hogy a tagok a keresztény szeretet parancsa alapján valósítsák meg az egymás iránti tiszteletet és párbeszédkészséget. Ez az, ami majd hatékony és nyílt dialógusra indítja őket társadalmi szinten, amikor meglátják, hogy ahogy a közösséget átszelő ellentétek meghaladhatók, elegendő remény van arra, hogy ez tágabb fórumon is képviselhető legyen.
Az agresszivitás önmagában véve nem hiba, bár bizonyos idealista lelkiség hajlamos úgy beállítani. A kérdés az, hogyan lehet ötvözni a minden ember számára nyitott kiengesztelődés üzenetét és a kétségtelenül létező agresszivitást. Egyáltalán nem minden erőszak vezet a halálba, a másik megsemmisítéséhez. Még inkább így van ez, amikor a párbeszédben felmerülő ellentét és az önfeledt buzgóság kifejeződése az erőszak, az agresszivitás, amely így szinte jelezni kívánja az igazság utáni belső vággyal való teljes azonosulást.
Azok a bázisközösségek, amelyek képesek harmóniában tartani az agresszivitás erejét és a kiengesztelődésre, az egységre való törekvést, szép jeleivé válhatnak a másikért szenvedni képes, önálló véleménnyel rendelkező, egymást gazdagítani tudó keresztények gyülekezetének. Hasonlíthatók az utolsó vacsora közösségéhez, ahol az Úr, aki az Atyához végsőkig hűséges, elővételezi megtöretését. Vagy hasonlítanak ahhoz a pünkösdi apostoli közösséghez, amely a vallásilag velük ellenséges világba indul, hogy hirdesse az evangélium üzenetét.
A keresztény üzenet melletti harcos kiállás jelentősen eltompul, ha az agresszivitás nem kap helyet benne vagy ha ezt a bennünk meglévő alapvető erőt önmagában rossznak bélyegezzük.
Szükség lenne talán, hogy közösségeinkben megtanuljuk, hogyan lehet élni ezzel a tényezővel, megszelídíteni és felhasználni azt, mintegy befogni keresztény örömünk és reménységünk vitorláiba.
ÖSSZEFOGLALÁS
Bár a társadalmi-politikai beállítottságú bázisközösségek kulturális, társadalmi és politikai hátterük függvényében kontinensenként más és más jelleggel rendelkeznek, mégis felfedezhetünk köztük közös vonásokat.
1. A keresztény hit elválaszthatatlan a társadalmi és politikai igazságért folytatott küzdelemtől. Ennek a küzdelemnek kivétel nélkül minden keresztényt hadba kell szólítania. Megvallva, hogy Jézus Krisztus Isten és Üdvözítő, a keresztény hit kinyilatkoztatja, hogy a társadalomban az emberek között meglévő igazságtalanság: „jel, amelynek ellene mondanak"; „Világosság, de a sötétség nem fogadta be". Harcol ellene és ez a harc a halálba is vezethet. Az emberiség történelmében meglévő konfliktusokat, ellentéteket a keresztény hit nemhogy megoldaná, nemhogy elsimítaná, hanem még jobban kiélezi. Az Örömhírt hirdetik a szegényeknek, az elmaradottaknak, a kizsákmányoltaknak, a bűnösöknek. Ebben a harcban a keresztény ember ereje a szeretettől elválaszthatatlan agresszivitás.
2. A keresztény reménység folytonos elégedetlenségből táplálkozik: Az Igazság Napja még mindig nem ragyogott fel közöttünk. Ez az elégedetlenség újabb és újabb cselekedetekre buzdít, hogy a társadalmat alkotó férfiak és nők igazságosabban szervezzék meg a társadalmat és az egymással való kapcsolatukat. Jézus meghalt és feltámadt. Az Atya dicsőségében él, de ez a hitvallás egyben arra is kötelez, hogy a társadalmi és a politikai élet eseményeiben sürgessük második eljövetelét. A jelen nehézségeiből mégsem az eljövendő idő képzeletbeli beteljesülésébe menekül, hanem az elégedetlenségbe, mely az ígéret és a jelen valósága miatt egyre növekszik.
3. A keresztény imádság az eseményekből indul ki, bármily hétköznapi legyen is az és próbálja benne Isten ítéletét kimutatni azon a világon, amely az üdvösség üzenete ellenére távol él tőle. Az imádság kiindulhat személyekből, idegenekből, ellenségekből és barátokból egyaránt és próbálja bemutatni, miként fedezhetjük fel őket, mint barátokat. Ezek azok az alapvető összetevők, amelyek az ilyen csoportokat jellemzik.
Ezek az összetevők a messiási gondolatot jelenítik meg: „ha a búzamag földbe nem kerül és el nem hal... „Miként hozhatnak tehát a legegyszerűbb események és a legbanálisabb találkozások, személyek bőséges termést?
A jelen és a jövő között kiengesztelhetetlen ellentét feszül. A jövő mindig eszkatológikus színeket hordoz: „ha meg nem változtok, nem lesztek szolidárisabbak, igazságosabbak, figyelmesebbek, a helyzet még rosszabbra fordul."
A társadalmi-politikai nyugtalanságtól áthatott bázisközösségek (különösen Dél-Amerikában és Olaszországban) meglepő életerőről tesznek tanúságot és egyre szélesebb körökben terjednek.
Ami jövőjüket illeti, elkerülhetetlen a találkozás egyrészt az érett keresztény gondolkodás és a társadalomban felelősen elkötelezett emberek tevékenysége között; másrészt a bázisközösségek valamint az Egyház intézménye között. A funkcionális vallásosság jellemzőivel összehasonlítva lélektani szempontból az ezekben a csoportokban megélt vallási élmények diszfunkcionálisnak (azaz ellenkező előjelűnek) mondhatók.
Ebből adódóan erős a kísértés, hogy funkcionális vonásokat kölcsönözzenek a résztvevőknek a politikai élethez, az egyházhoz és az evangéliumhoz való viszonyában. Tehát erőteljes érzelmi befolyás várható. Ez megnyilatkozhat úgy, hogy teológiájuk spiritualizáltabbá lesz, de úgy is, hogy még radikálisabban elszakadnak az Egyház intézményétől. Állásfoglalásaik, cselekedeteik pedig ennek következményeként vagy tompítottabbak vagy még radikálisabbak lesznek.
 
IV. Két csapda a keresztény élmények útján
Hit és illúzió - Projekció, kivetítések
1. Hit és illúzió
Az illúzió esetében egyedül a vágy megvalósulása számít, miközben a realitást teljesen figyelmen kívül hagyjuk. Az illúziónál nem is törekszünk arra, hogy azt a valóság megerősítse. A személyek közötti - interperszonális - kapcsolatokban a nyelv tölti be azt a szerepet, hogy megőrizze és táplálja a realitással fennálló kapcsolatokat.
Vajon a szép, vonzó és különös Etelka illúzió vagy valóság? Vajon Etelkával találkoztak-e vagy csak önmagammal, a másik felé törő szexualitásokkal? Ha sokat gondolkodom ezeken a megoldhatatlan kérdéseken, valószínű, hogy soha nem fogok találkozni Etelkával reális mivoltában, sem pedig egy megszülető kapcsolat igazságával.
Ha megvárjuk, amíg sikerül minden képzeletbeli kivetítést elhárítani, mielőtt szólnánk hozzá, valószínű, hogy soha nem fogjuk őt megszólítani.
Ebben a dilemmában Etelka képzeletünk, a valóság és az illúzió között lebeg, annak legcsekélyebb esélye nélkül, hogy elfogadnánk őt olyannak, amilyen, vágyaival, pillanatnyi adottságaival. Hála a nyelvnek, ez a dilemma megszüntethető, megszólíthatom őt: Etelka, drága illúzió! Tudod-e, hogy mennyire vágyakozom utánad? Mióta megpillantottalak vagy ha a nevedet kiejtem, többé nem tudom, hogy veled találkoztak-e vagy csak önmagammal. 
Amennyiben Etelka beszélni kezd hozzám, vállalja annak a veszélyét, hogy visszautasítom, ebből ennyi elég. Vagy továbbra is vágyakozom utána. (Mindez Istennel való kapcsolatunkban is így van.) Vágyaiból táplálkozva válaszol nekem, ami az illúzió, az álom viszonylatát átalakítja és a kapcsolatot valósággá változtatja.
Kockázatosnak tűnik, de nincs más út. Az Etelkához intézett kérdés a megfogalmazódott vonzalom, amely miközben felé hajt, konfrontálódik a szavakkal, amelyekkel válaszol nekem. Elmondja vágyait, elgondolásait és jó esetben azt, hogy ő mit vár a szerelemtől. Így tehát vágyról kérdésre, kérdésről vágyra így folytatódik... A szerelmesek közötti kapcsolat nem szünteti meg azt az agresszivitást, amelyet kölcsönösen éreznek egymás mássága láttán, hanem beállítja azt egymás kölcsönös és egyre mélyebb megismerésének szolgálatába.
Az egymás iránti gyöngéd gesztusok a tudatalattiban mély átalakulást készítenek elő: a szeretet és az agresszivitás archaikus ellentétes erői egymással kapcsolatba lépnek, hogy egymástól optimális távolságban létrejöjjön egymás kölcsönös elismerése és megmaradjon örömteli együttlétben.
A szerelemben a boldogság nem a vágy illuzórikus betöltése révén jön létre, hanem egymás vágyainak elismerésén keresztül. Így bontakozik ki és mélyül el egymásba simulva a két különböző vágy és az azokat tápláló archaikus erők a földi élet folyamán egészen addig a végső pontig, ahol határt szab a halál. Az ösztönök szaggatott felszínre törése szeretetté épülve átalakul az időben.
2. Projekció, kivetítések
Pszichoanalitikus értelemben a projekció, a kivetítés egy tudatalatti folyamat, mely által egy személy vagy egy csoport - saját vágyait vagy félelmeit félreismerve - a másikban találja meg azokat a szándékokat, elképzeléseket, értékeket és tekintélyeket, melyeknek létét önmagában visszautasítja. Nagyon ősi védekezésről van szó, melyet megtalálhatunk a paranoiánál (üldözési mánia), de azokban a „normális gondolkodásmódokban" is, melyeket összefoglalóan babonaságnak szoktunk nevezni.
Példával illusztrálva: Etelkát, a szexuális vágy tárgyát könnyen felruházhatom egy sereg jó tulajdonsággal, kedves, intelligens, okos, szelíd, gyöngéd, figyelmes stb. Mindezek persze csak kivetítések. A kivetített jó tulajdonságai között talán az a legeslegjobb, hogy engedelmes a vágy minden elképzelése iránt. Előfordulhat azonban az is, hogy a dolgok kedvezőtlen irányba fordulnak. Nevezetesen: Etelka kimértté, távolságtartóvá válik. Ezzel előidézi a vágyak frusztrációját, egy erős agresszivitást, melybeli előbbi vágyaimat szertefoszlani látom. Viselkedésem megváltozik: mivel nem találom ridegségének okát, irántam való rosszindulattal gyanúsítom meg őt. Az is előfordulhat, hogy a bennem lévő hajlamokat ismerem rosszul, nevezetesen, hogy ma vagy holnap könnyen elhagyom egy másikért és mindezzel őt felruházva féltékennyé válok iránta és ez a féltékenység megrontja a kapcsolatunkat. A bennem lévő hajlamot, hogy könnyen más nőt keressek, kivetítem rá, mondván: ő az, aki meg akar szabadulni tőlem, ezért féltékeny leszek rá.
A kivetítés belső dinamizmusa tudatalatti, így a személy előtt rejtve maradnak saját agresszív törekvései. Ez a védekező és elfojtó lélektani tevékenység megrontja a már kialakult kapcsolatot és bezár a másik előtt.
Minél kevéssé meghatározott egy vágy vagy gondolat tárgya, minél inkább távoli, idealizált vagy titokzatos, annál nagyobb az esély, hogy képzeletbeli szubjektív elemekkel ruházzuk fel. Képes egybegyűjteni az egyéni és közösségi energiákat, mintegy fókuszba állítani anélkül, hogy akár a személynek, akár a közösségnek meg kellene változtatnia önző, önös törekvéseit.
Az ilyen fajta kivetített illúzió képes a személyek vagy csoportok közötti szakadékokat betölteni. Isten (vagy az istenek), mint a transzcendens felé való Nyitottság jele, könnyen válhat ilyen illuzórikus kivetítés célpontjává, egybegyűjtve a különböző, sokszor ellentétes elvárásokat, vágyakozásokat, félelmeket. Ez nyilvánvalóan a sátánra is vonatkozik.
Hány ezer férfi és nő vallotta be a kereszténység történelmében, hogy az ördög szövetségese, csak azért, hogy üdvözüljön. Az ígéret, hogy megszabadulnak minden büntetéstől és üdvözülnek, ha megvallják, hogy szövetkeztek az ördöggel, sokezer embert olyan dolog beismerésére kényszerített, melynek az ellenkezőjéről határozottan meg voltak győződve.
(Csatlakozik ehhez egyik kis hittanosom esete, aki belerúgott a nővérébe, hogy a nagyböjti jó cselekedetéért, nevezetesen a bocsánatkérésért, megkapja a kis szentképet.) Ahhoz, hogy az illúziókat eloszlassuk, arra kell törekednünk, hogy próbáljuk megérteni azokat az érzelmi kötődéseket és társadalmi meghatározottságokat, melyekből fakadnak.
V. A keresztény vallásos élmény
Ebben a fejezetben megvizsgáljuk, hogy a keresztény vallás miként alakítja át az ember alapvető vágyait, a hitből fakadó lelki élmények és cselekedetek miként teszik készségessé az egyént Isten felénk irányuló vágyának befogadására, egy olyan isteni vágyakozásra, mely az emberek vágyaitól eltérő.
Megvizsgáljuk, hogy a keresztény hit mennyivel több, mint szertefoszló illúzió vagy az ember vágyainak kivetítése, és hogy Jézus Krisztus illetve a Törvény és a próféták üzenete miként építhető be a mindennapok kemény valóságának rendjébe.
A fejezetben a keresztény vallásos élményt 4 fázisban vizsgáljuk: 


A) Az Újszövetség néhány szövegrészlete alapján mint átformáló élményt; 


B) Mint aktív összegező élményt;

C) A keresztény élményt mint elutasítást, tiltakozást;

D) Végül pedig megvizsgáljuk, miként képes kiteljesíteni a szeretetet.

A) Átformáló élmény. (Keresztény vallásos élmények az Újszövetségből)
Időrendi sorrendben az Isten-élmény - mint már írtuk - sohasem a legelső. Egyrészt mivel minden gyermek egy már meglévő kultúrába születik és vagy egy intézményes vallásosságban vagy attól távol (ateizmus, hitközömbösség) nevelkedik. Másrészt az Egyház hitében felnőtt egyén nem elégedhet meg csupán annyival, hogy vallásos gyakorlataiban az intézményes vallásosság szintjén maradjon meg, a hit formuláinak automatikus, üres ismétlésében, melyek mögött nincs semmi. Sok keresztény él így, megrekedve a felettes én elvárásainál anélkül, hogy hagyná, hogy Istennek rólunk formált elképzelése személyiségünket alapvetően kialakítsa.
Az emberek gyakran hősies elszántsággal, de betű szerint élik keresztény hitüket, nem pedig a Feltámadt Krisztus élő, jelenvaló és átalakító Igéje szerint.
Tarzusi Saul
Az új keresztények iránt agresszivitással teli szívvel megy Saul Damaszkuszba. Magában hordozza azokat a zsidó hagyományokat, melyeket az újvallás viselkedésformái veszélyeztetnek. A János által megkeresztelt és a zsidó főpapok által kereszthalálra ítélt Jézus fellépett mindazzal szemben, ami számára szent és megfellebbezhetetlen volt. Saul a főpaptól levelet kért, hogy láncra fűzve vihesse Jeruzsálembe a keresztényeket. „Szent István halálát, mely 35-36-ban lehetett, nagy jelentőségű esemény követte. Az üldözések lelke S Saul volt... A főtanács levele azt mutatja, hogy joghatósága vallási téren még a Palesztinán kívül élő zsidókra is kiterjedt." (ApCsel 9,1-2) Zsidó vallásosságában Saul fenyegetve érezte magát a keresztény közösségek Istenétől.
Saul megtérése nem a semmiből születik. Abból a meghökkentő mondatból fakadt, hogy „miért üldözöl engem?" (ApCsel 9,4). Az önmagát az üldözött emberekkel azonosító Isten képe volt az a megdöbbentő találkozás, melybe három napra belevakult. Amikor a damaszkuszi Ananias felnyitja szemeit, az a Másik, akivel találkozott, átformálja vallásos beállítottságát, átformálja vágyát. A Templomhoz hűséges zsidó, aki a zsidók és a pogányok között eltörölhetetlenül éles határt vont, megtérése után bátran szembeszáll a keresztény közösség azon tagjaival, akik vonakodtak feltétel nélkül hirdetni az Igét a pogányoknak, a körülmetéletleneknek.
Gyakran tapasztaljuk a vágy irányulásának 180 fokos fordulatát, amikor valaki ugyanazzal a lánggal fölégeti mindazt, amit addig imádott és ugyanazzal a hévvel imádja azt, amit azelőtt felégetett.
Egyedül az üldözöttek változtak. Az agresszivitás ahelyett, hogy szublimálódott volna, ellenkező előjellel folytatja életét. A Pállá vált Saulnál a figyelemre méltó lélektani átváltozást máshol kell keresnünk.
Lélektanilag az első keresztény közösségek szerveződhettek és virágozhattak volna akár az agresszivitás talaján is; a hagyományos zsidóság képviselői iránti ellenséges légkört táplálva. Az első keresztény közösségek egységét és önazonosságát csak erősítette volna a Jézus haláláért felelős zsidókra háruló bűntudat agresszív kivetítése.
Pálnál azonban nem találjuk meg az agresszivitásnak ilyen ellenkező előjelű visszafordítását, mely emberi szempontból elvárható lenne és a közösség egységét megalapozhatná. Sokszor látjuk, hogy a bűnbak, a kikiáltott ellenség iránti agresszivitás milyen erősen összehozza akár a különböző meggyőződésű embereket is. Pál ezzel szemben a Rómaiakhoz írt levelében három teljes fejezetet (Rom 9-11) szentel annak aprólékos bemutatására, miként üdvözülhetnek a zsidók annak ellenére, hogy Krisztust elvetették. Ez az erőfeszítés nem magyarázható az agresszivitás ellentétes irányú kivetítésével. Ez az aprólékosság ugyanannak a belső harcnak a leírása, melyben Pál egy, az övétől különböző, máshonnan jövő vágyat igyekszik önmagába építeni.
Különösképpen Pál fáradságos harca mutatja meg, hogy itt valóban keresztény értelemben vett Isten-élményről van szó, amikor törekszik a Másik vágyához felnőni, annak rajta megnyilvánuló akaratát keresni. A Római levél e három fejezete feltár előttünk egy embert, aki önmagával harcol, aki a „választott nép" vallási gyakorlatát visszautasítva egy másik vallás születését hirdeti, az Igét, aki Istenről alkotott elképzelésünket megváltoztatja.
Ezzel az Igével találkozott, ez a találkozás mély benyomást gyakorolt rá: a szeretet foglyul ejtette; és mint a szerelemben, itt is egy egész élet küzdelme szükséges ahhoz, hogy a másikat életünkre gyakorolt átalakító befolyásával elfogadjuk. (Róm 10,1... 9,1)
Pál nem egyszerűen egy erkölcsi elvet fedezett fel, mely így szól: „szeressétek ellenségeitekét vagy „szeresd felebarátodat, mint önmagadat", sem a boldogság ígéretet: „boldogok vagytok, ha üldöznek titeket". Mindezeket az elveket Saul az első jeruzsálemi keresztényektől is hallhatta.
Itt egészen másról van szó, az elszánt üldözésben egy félelmetes átformáló felfedezésről. Arról, hogy Isten az üldözöttek oldalán áll. Amikor Saul Jahve nevében, a szanhedrin megbízólevelével üldözi a keresztényeket, az Ige megszólítja: „Miért üldözöl engem"? Amikor a főpap megbízásával megerősített felettes énje agresszivitását latba veti, az üldözésben Krisztus megnyilatkozó Igéje Sault vallásával homlokegyenes irányban érinti meg, ily módon azonosítva önmagát az üldözöttel. Jézus Krisztus Istené az üldözött, nem pedig az üldöző oldalán áll, még ha az maga a főpap is. Saul ettől az élménytől, annak a különös vágynak a megnyilatkozásától megvakul.
Ami talán még ennél is nehezebb, az az, hogy a későbbiekben ezzel a vággyal kell az embernek együtt élnie. Törekednie kell, évek hosszú során és a szürke hétköznapokban is megőrizni az élő közösséget azzal, aki az üdvösségből senkit nem akar kizárni, kiváltképp nem a bűnösöket.
Ez legalább olyan nehéz az úgynevezett természetes, spontán vallásosság számára, mint annak a gyakorlatnak a határozott visszautasítása, mely úgy törekedne egy közösség vagy egy egyház. önazonosságát megerősíteni, hogy kizárja vagy üldözi a másként gondolkodókat, mintha azok nem lennének Isten választottai.
A vágyaknak ebből a harcából született Pál, az első teológus!
A kereszténység ennek a belső harcnak köszönheti tanítása egyik legalapvetőbb megfogalmazását a Törvényről, mely létezik ugyan, de nem üdvözít; a cselekedetekről, működése által nyer értelmet az apostolok számára. Az ő elvárásuk, vágyuk máshol várta a Messiást, mint ahol valójában érkezett. A Szentlélek az, aki megvilágosítja őket, hogy nyitott szívvel fogadják be Isten rájuk vonatkozó elvárását. Mindez lassú folyamat, lassú fejlődés eredménye, hiszen a feltámadás utáni egyik jelenés alkalmával a tanítványok az Apostolok Cselekedetei tanúsága szerint még azt kérdezték, hogy „Uram, most állítod helyre Izrael országát?" (ApCsel 1,6)
A vágyak, az elvárások lélektani feszültségében bizonyos távlatra van tehát szükség ahhoz, hogy a tanítványok hitben ismerjék fel a szimbólumok mély tartalmát, például a Szentháromság titkát:
„Mutasd meg nekünk az Atyát", mondatja az apostolokkal a vágy. Az Atya megmutatkozik Igéjében, a Fiúban. („Atyám mindent átadott nekem és senki sem ismeri a Fiút, csak az Atya, s az Atyát sem ismeri senki, csak a Fiú és az, akinek a Fiú kinyilatkoztatja" (Mt 11,27); „Mindent átadott nekem Atyám. Senki sem tudja, hogy ki a Fiú, csak az Atya és hogy ki az Atya, azt csak a Fiú, vagy akinek a Fiú ki akarja nyilatkoztatni" (Lk 10,22).
„Mutasd meg nekünk a feltámadt Fiút" - mondatja ismét csak a vágy az apostolokkal. Amíg újra eljön, a Fiú olyan jeleket ad a tanítványok birtokába, melyeket a Szentlélekben képesek felismerni és jelentésüket elmélyíteni. A feltámadott Fiú oly mértékben különbözik várakozásaiktól, hogy amikor az Emmausz felé vezető úton két tanítvány az írásokról beszélget vele, idegesnek vélik őt mindaddig, amíg a Szentlélek a kenyértörés jelében meg nem világosítja őket: „Ekkor megnyílt a szemük és felismerték. De eltűnt a szemük elől”. (Lk. 24, 30-31)
Az emberi elvárások nyomán született illúziók utolsó menedékhelye, az elveszett illúziók fölötti sajnálkozás helye volt a tanítványok számára az utolsó vacsora terme. Menedékhely, mivel „féltek a zsidóktól". Az emmauszi fogadó az elveszett illúziók fölött érzett gyász végét jelenti: „ezt cselekedjétek az én emlékezetemre". Bátorság töltötte el őket és egyben a vágy, hogy beszéljenek a történtekről. Végé a félelemnek: a kenyértörés a megbocsátás jele a megbocsáthatatlannak vélt halál miatt. A kenyértörés a szövetség jele, amelyet folytonosan megújíthatnak az emberek. A kenyértörés a szövetség jelé azokkal, akikkel azonosította önmagát: éhezők, mezítelenek, bebörtönözöttek, betegek, bűnösök és akikben a Szentlélek vezetésével ráismerhetünk („…azt nekem tettétek").
A Táborhegytől a Kálvária-hegyig két egymástól különböző vágy távolsága feszül, valamint a halál... Jézus feltámadását az Egyház közösségében és a Szentlélek vezetésével ünnepelve a keresztény reménység nem választja szét az örökkévalóságot és a történelmet. Összeköti a kettőt. Nem úgy azonban, hogy betölti az ember vallásos illúzióit, hanem azáltal, hogy a történelem, a mindennapok valósága felé fordítja, hogy a megbocsátás és a felebaráti szeretet tevékenysége által átformálja, átalakítsa azokat.
Pünkösd nem valamiféle vigasztalás a gyászban. Pünkösd átalakítja a halál által megsebzett vágyat és újvágyakozásokból származó cselekedetek irányába lendíti. Az újteremtés ideje a nyolcadik nappal elkezdődött, amikor a megélt Ige átalakítja a világot.
B) Keresztény Isten-élmény mint aktív összegző élmény
A korai kereszténység élményeiben tehát a hit lélektani mozzanata cselekvő összhangba hozza az isteni szándék megnyilatkozását, valamint annak jelentését a történelem, a hétköznapok sokszor drámai valóságára vonatkozóan.
Az apostolok esetében az Istennel való találkozás egyszerre épült kívülről és belülről. Kívülről, hiszen az ember Jézust hallgatták, vele jártak, látták tetteit és belülről, hiszen a zsidó vallás messiásvárásában éltek. Amit azonban mintegy kívülről láttak és hallottak, az nem egyezett meg zsidó neveltetésük, Felettes Énjük várakozásával, elvárásával. Ahogyan az evangéliumok számos epizódja is rámutat, hitvallásuk csak lassan fogalmazódott meg és csak lassan alakította át belsőjüket.
Pünkösdkor, egymással közösségben maradva, az apostoloknak sikerül a külsőt és a belsőt összhangba hozniuk anélkül, hogy az események szépítésére lenne szükségük, hiszen hirdetik Jézus szenvedését és halálát csakúgy, mint életének egyéb eseményeit. A Szentlélekben értelmezve az írásokat, vagyis Isten sóhajtozásával, vágyakozásával bennük, összhangba tudták honi Jézus életének eseményeit a történelemben és azok mélyebb jelentését, mint például a kenyértörést vagy a bűnbocsánatot.
Vajon lehetséges-e a keresztény tapasztalás mint Isten jelenlétének cselekvő, összegző élménye és ennek az élménynek a magyarázata számunkra, akik már nem az apostolok korában élünk, akik már nem ismerjük személyesen Jézust?
Erre válaszol szent Ágostom egyik elemzése Jézusnak Tamás apostolhoz intézett szavairól: „most már hiszel Tamás, mert láttál; boldogok, akik nem láttak és mégis hisznek" (Jn 20,29). „Tamás nem abban hitt, amit látott, hanem látta az embert és hitt az Istenben; látta azt és hitt abban. Akit látott és megérintett az egy élő test volt, melyet korábbam halva látott; akiben hitt, az maga az Isten volt, akit lefátyolozott ez a testi jelenlét" (credebat Deum in ipsa carne latentem).
Ebben az ágostoni értelemben mondhatjuk, hogy mindem idők keresztényének lehet cselekvő, összegző Isten-élménye még akkor is, ha Jézus Krisztus ma már nincs személyében jelen köztünk úgy, mint az apostolok idejében.

A hitben megélt tapasztalatoknak ez a cselekvő, összegző megközelítése a hitélmények távlatokat nyitó elmélyítéséhez vezet minden idők kereszténye számára. Az ily módon megélt élmények képesek kiállni az illúziók csapdájának próbatételét.
Hogyan lehetséges akkor számunkra, akik Jézust személyesen nem ismertük, Isten jelenlétének a hitben megélt cselekvő és összegző élménye?
Már Szent Pálnál láttuk, hogy Jézus jelenléte csak a szemtanúk által hagyományozódott tovább, azokon a keresztényeken keresztül, akiket a tarsusi Saul ráadásul még gyűlölt és üldözött is.
Én vagyok az, akit te üldözöl - hallotta a damaszkuszi úton -. Ez a hang bizony cselekvő és összegző, vagyis újabb sajátos szempont szerint, rendező módon formálta át azelőtti életfelfogását. Megtapasztalta Jézus Krisztus róla alkotott vágyát, majd Damaszkuszban Anaiassal találkozva megnyílik a hit távlatain.
A cselekvő összegzés mint sajátosan keresztény élmény kettős mozzanatban nyilvánul meg:
1. A különböző vágyak egymásra hatásában a spontán módon vallásos ember vágyai, Istenről alkotott elképzelései találkoznak Jézus Krisztus vágyaival, aki emberré lett, köztünk élt, beszélt, cselekedett és ezeken a csatornákon keresztül kifejezte - úgymond - az emberről alkotott elképzeléseit.
2. A második mozzanatban pedig a megtestesült Jézusban látjuk Isten kinyilatkoztatott vágyait és azt a határozott elkötelezettséget, amellyel Isten a szegények, az üldözöttek, a kirekesztettek oldalán áll, bárhol éljenek a konkrét történelemi pillanatban és helyzetben.
Ott tehát, ahol ez a kettős mozzanat cselekvő és összegző módon megnyilvánul, nemcsak keresztény hittel, hanem a hitben megélt keresztény élménnyel is találkozunk. Ily módom a keresztény élet állandó törekvés, folytonos vágyakozás arra, hogy a jel és a jelzett dolog bújócskájában a keresztény ember gyakorlatai elmélyítsék hitét, reménységét és szeretetét és cselekedeteiben ezek újra és újra egymásra hatva fejeződjenek ki.
Vegyük például az Eucharisztiát.
Az Eucharisztia minden keresztény számára, aki szentmisén vesz részt, hatékony jel, szentség, amikoris felismerjük az Urat a kenyértörésben. Halálra való emlékezés és a feltámadás záloga:
„Halálodat hirdetjük Urunk és hittel valljuk feltámadásodat...". A képzett, a zsidó-keresztény történelmet, az ó- és újszövetséget jól ismerő keresztény ember előtt feltárul az Eucharisztia mint jel szimbolikus tartalmának gazdagsága: átvonulás, vándorlás a pusztában, szövetség, a bűnök bocsánata, hálaadó lakoma, vágyakozás az örök élet asztalához... Az Eucharisztia jelének ez az elmélyültebb ismerete a lelki élménynek csak tartalma, igaz, gazdag tartalma, amely végül is majd a hitben ad hálát és adja át önmagát a jelzett láthatatlan valóság előtt, mely részesedés a Szentháromság titokzatos életéből.
Nem látom, mégis vallom, nem érzem, mégis tanúskodom róla.
Ahhoz pedig, hogy mindez lélektani szempontból is átalakító, cselekvő és összegző vallásos élmény legyen; az Eucharisztiából való részesedésnek egy második mozzanatban, itt és most meg kell nyitnia bennünket azok felé a szegények felé, akikben Krisztus jelen van. Ily módon az Eucharisztia, mint szentség konkrét, lélektanilag átformáló élménnyé válik, amelyből képzett vagy képzetlen keresztény egyaránt gazdagon részesedhet.
Egyrészt megünnepeljük, hogy Isten megosztja velünk életét, gazdagságában részesít, másrészt pedig cselekvő módon igyekszünk ebből a gazdagságból részesíteni a rászorulókat, akik az Isten szándéka szerint „felebarátaink".
A bűnbánat és kiengesztelődés szentségéről
Adósságainkat eltörölte a bűnbánat és kiengesztelődés szentsége által. „Nevében megtérést és bűnbocsánatot kell hirdetni minden népnek, Jeruzsálemtől kezdve" (Lk 24,47). Bármilyen különböző volt is a bűnbánati fegyelem az egyháztörténelem egyes korszakaiban, az Egyház soha nem adta fel a küzdelmet, hogy az üdvösségnek ezt az útját képviselje határozottan. „Bocsássatok meg hetvenszer hétszer". Hozzávetőlegesen tíz évszázad kellett ahhoz, hogy a megbocsátásnak ezt a határozott tanítását az Egyház az emberi lélek minden spontán tiltakozása ellenére végérvényesen elfogadja. Szinté megfellebbezhetetlen hűség, amely nehezen, sokszor éles harcok árán, de legyőzte mindazokat az ellentétes vallásos vágyakat, amelyek megkísérelték elfojtani a megbocsátással kapcsolatos Istentől jövő vágyat.
Az üdvösség keresztény reménységének összetevői között szerepelnek nyilván a jócselekedetek, de ide tartozik a töredelem, a bűnös cselekedetek miatt érzett bánat is.
A bánat bűnvallomáshoz vezet, amikor a gyónó a kiengesztelődés és megbocsátás jelét kapja, a pap bűneitől feloldozza. A megigazulás azonban nem az ember érdeméből, bűnvallomásának tökéletességéből fakad, hanem Istentől jön. „Bocsáss meg nekem Uram, mert bűnös ember vagyok", mondja a vámos, aki bűnösségét elismerve lemond arról, hogy megpróbálja kiegyenlíteni adósságát. Tudja, hogy képtelenség, hisz az egyedül Istentől jöhet. Minden más viselkedési forma a farizeushoz tette volna őt hasonlóvá. Ez utóbbi saját érdeméből gondolta elérni az üdvösséget; nem, ismerte a Krisztusban, elérkezett keresztény reményt.
A vámosnak aktív, összegző keresztény vallásos élményben volt része. Ha a keresztény bűnbánat csak saját bűnösségünket tudatosítaná bennünk, igen középszerű és nagyon emberi találmány lenne, olykor szélsőséges önváddal átitatva, önmagát kényesen figyelő (egocentrikus) vonásokkal.
Ha pedig az ellenkező végletbe esnénk, akkor a bűnvallomás és a feloldozás cselekménye csak a lélektani felszabadulás örömét jelentené és az intézményesített illúzió vádjával lehetne illetni.
Gyóntatószékeink bizonyára ismerik mindkét szélsőséges megnyilvánulást.
A keresztény bűnbánat gazdagsága és ereje abban áll, hogy egységbe ötvözi és egyensúlyban tartja ezt a két szélsőséges pólust. Vagyis helyt ad a jogos bűntudatnak és lemond arról, hogy megfizesse azt, ami mindvégig adósság marad. Istennek Jézus Krisztusban kinyilvánított feltétlen szeretete mindig megelőz és mindig a legelső. Mint ilyen, megfizethetetlen!
Ez a felismerés a bűnbocsánat és kiengesztelődés aktív és összegző megtapasztalása. Lélektani értelemben akkor válik igazán átalakító élménnyé, ha egy úgynevezett második mozzanatban a hétköznapokból a konkrét megbocsátás egy cselekedete társul hozzá.
Például a kiengesztelődés lehetőségét nyújtom annak, aki megbántott, aki nem tud mit kezdeni bűntudatával; a megelőző szeretetet képviselem egy olyan ember számára, akit gyermekkorától fogva rosszul szerettek, durva, stb...Az ilyen konkrét irányba kirótt penitencia termékenyen tárja fel a keresztény bűnbánat erejét és gazdagságát. Isten bízik az emberben; az eltörölt adósság pedig arra ösztönöz, hogy a „felebarát" számára is képviseljem a kiengesztelődést.
Folytathatnánk még a hit megnyilatkozási helyeinek valamint a keresztény élményeknek ilyen szempontból történő elemzését. A szentségek után vizsgáljuk meg most a Szentírást.
A Szentírás tanulmányozása
Itt is felfedezhetjük az aktív összegző tapasztalás kettős mozzanatát: egyrészt törekszik az olvasó az isteni kinyilatkoztatást, sugallatot is felfedezni a Szentírás keletkezésének társadalmi történeti összefüggésein túl, amelyek az emberi tényezőt, az emberi várakozásokat is leírják; másrészt keresi, hogy az eltérő társadalmi, kulturális keretek között ma hogyan képviselhetné a szöveg mondanivalóját, Isten kinyilatkoztatását. Újabb és újabb tökéletlen értelmezések, összefüggések feltárása után lassan teljesedik ki a kinyilatkoztatott mondanivaló. A bibliakutatás és a történettudomány egyre világosabban feltárják Jézus kapcsolatát korának emberi és vallási megnyilvánulásaival. Így jobban lehetővé válik, hogy hitelesen tekintsünk vissza a múltba. Ugyanakkor lelkipásztori szempontból egyre inkább törekedni kell arra, hogy a mindjobban kibontakozó kinyilatkoztatott tartalmat a mai ember összefüggéseiben, társadalmi, kulturális, történeti hátterét figyelembe véve, szinte a hétköznapokba ágyazva bontsuk ki.
Ezzel a kettős interpretációval a jel és a jelzett dolog, a fátyol mögötti mélyebb tartalom egyre jobban kirajzolódik. Aktív összegző látásmód ez, amely egyrészt megkísérli elmélyíteni, milyen vágyak között hatott annak idején a kinyilatkoztatott Ige, másrészt annak erejét és gazdagságát közvetíti a mába. A jel és a jelzett dolog között összefüggés tartalmának megvallása és ennek a tartalomnak a folytonos elmélyítése kell, hogy vezessen bennünket akár a szentségek leírásánál, akár a Biblia olvasásánál vagy az Egyház titkát szemlélve.
Az Egyház misztériuma
Az Egyház a maga emberi és isteni arculatával tökéletlen, kiigazításra, javításra szorul; ugyanakkor azonban Isten lelke vezeti, hogy hűséges maradjon a hitben és felelős a rábízottak iránt, „Királyok uralkodnak a népeken s akiknek hatalom van a kezükben, jótevő úrnak hivatják magukat. Közöttetek ne így legyen. A legnagyobb legyen olyan, mintha a legkisebb volna, az elöljáró pedig mintha szolga volna" (Lk 22,26).
Furcsállóan tekintünk erre az Egyházra, amely emberi arculatában, emberi vágyaival olykor a hatalom illúziójában él - a világi hatalom „pártfogolja" a kereszténységet. Mégis csodálattal tekinthetünk erre az Istenarcú Egyházra, melynek tekintélye és hatalma történelme egész folyamán átsugárzik gyöngeségén és üldözöttségén.
Az Egyház, Krisztus jegyese vágyak konfliktusában éli történelmét, emberi és isteni vágyaktól áthatva. Ezt a szövetséget újra meg újra áthatja, megvilágosítja a szeretet, távlatokat nyit előtte, és ebben az Egyház alapítójának akaratán, egyben önmagára találhat. Ugyanakkor ez az Egyház olyan mértékben a Keresztények Anyja, Anyaszentegyház, amilyen mértékben a Fiúról beszél és tanúságot tesz róla.
Az imádságról
Végül miként állja meg az imádság a cselekvően összegző keresztény élmény próbáját? Azt szoktuk mondani, hogy minden lehet keresztény imádság: a barátság, a szerelem, a kétség, a bukás, egy esemény, egy erős érzelem, egy gondolat, egy terv, a munka, a pihenés, a lázadás, az élet és a halál. Az emberi életnek nincs olyan területe, melyet ne hozhatnánk kapcsolatba a Jézus Krisztusban kinyilatkoztatott isteni Igével.
Nincs olyan valóság, mely az imádságban ne hordozná magában annak a lehetőségét, hogy két vágy, két egymástól eltérő elképzelés és akarat találkozzon, hogy emberi vágyaink és Isten vágyai ne kerüljenek egymással kapcsolatba. Hiszen ez az imádság - ahogy a hittanórákon tanítjuk - beszélgetés Istennel, ahol konfrontálódnak Isten és az ember egymástól eltérő vágyai.
Vegyük azt az egyszerű esetet, amikor egy rajtunk kívülálló eseményről véleményt alkotunk.
Földrengés vagy háborús hírek, munkanélküliség vagy nemzedékek közötti ellentét, munkahelyi problémák, eljegyzés, menyegző, váratlanul érkező gyermek, hűtlenség, válás, hivatás vagy éppen kétség a hivatást illetően, betegség, baleset, halál: egyik sem egyszerűen megoldható esemény. Ugyanakkor senki nem mondhatja meg a másik helyett, hogy annak keresztény elbírálásában ilyen vagy olyan esemény - mint jel - milyen jelzett tartalommal fog jelentkezni. Ez a jelenés vagy az általa kiváltott cselekvés nincs beleírva magába az eseménybe, a jelbe, mintha csak elegendő lenne a hitben feltárni azt, vagy elég lenne valakinek a tanácsát figyelembe venni, aki megmondja, mit kell tenni. A fent említett élethelyzetek nem egyértelműek és többféle megközelítést tesznek lehetővé. Bár fontos, hogy kikérjük a lelkivezető véleményét, megállapításai mégsem helyettesíthetik sem a személyes imádságot, sem pedig az abból fakadó cselekvést, bármily bölcsek és helytállóak legyenek is! A döntést megelőző imádságban a keresztény ember arra törekszik, hogy az adott helyzetet vagy a felvetődő problémát az „Úr szemével", a Szentlélek vágyából kiindulva legyen képes meglátni!
Ebben segíti, ha lehetőség szerint kapcsolatot keres egy-egy evangéliumi részlettel, példabeszéddel. Eközben törekszik, hogy az adott helyzetet bármily kis mértékben is, de átalakítsa úgynevezett keresztény életeseménnyé. A keresztény ember számára a történelmi események lelki mesterek, akiket Isten ad nekünk. Ezeket azonban minden embernek át kell még formálnia imádságában és cselekedeteiben, hogy megvalósítsa Isten tervét - mely az emberiség történelmében megtestesült és amelynek minden egyes keresztény a folytatása.
Egy esemény vagy egy adott helyzet keresztény értelme ezután a konkrét cselekvésben, állásfoglalásban fejeződik ki. Egy döntés igazsága nem mentes a történelmi, társadalmi, kulturális hatásoktól sem, ezért újabb és újabb „pályamódosításokban", állásfoglalásokban tisztázódik.
Amint a példából kitűnik, az imádságban megélt keresztény élménynek is lélektanilag cselekvő összegzésben kell megvalósulnia. Az adott esemény mindenképpen konfrontációt hoz létre és tart fenn az illető személy vágyai és Istennek az evangéliumban kinyilatkoztatott vágyai között. Az imádság ily módon a vágyak átformálódásának a pillanata. Ez az átformálódás azonban nem megy mindén ellenkezés és nehézség nélkül, „belesimulva" az Isten akaratába.
Amennyiben az üdvösség misztériuma - amint az evangéliumokból és az Egyház hagyományából előtűnik - elhatározásainak alapelveként magával ragadja a keresztényt, nagyon is szükség van arra, hogy a későbbiekben értelmi és érzelmi képességeit latba vesse és a hétköznapi élet zavaros, nehéz valóságai között, megélt imádsága cselekvően összegző keresztény élmény legyen, vagyis megegyező cselekedetekben is testet öltsön.
Nem arról van csak szó, hogy a keresztény ezeket az eseményeket mint lelkileg előre vivő megpróbáltatásokat vagy mint a megszentelődés lehetőségét megélje, hanem arról is, hogy azokat átformálja vagy mélyebb jelentést adjon nekik (pl. hűség vagy hűtlenség eseménye egy család életében). Ilyenformán az emberi önzés megnyilvánulásainak helyzetei, egy emberi élet adottságai vagy véletlenül adódó elkerülhetetlen helyzetek keresztény eseményekké válnak (vő. amit a baleset és a funkcionálisan megélt Gondviselés kapcsán láttunk).
Az így megélt imádság tartalmazza mindazokat a jegyeket, amelyek alapján elmondható, hogy keresztény élmény, melyben nyoma sincs az illúziónak (mellyel Freud vádol, tegyük hozzá jogosan, bizonyos imádságokat).
Az elhatározást megelőző imádságban a hívő ember nemcsak azokat az emberi adottságokat hordozza, melyek a konkrét helyzetben eligazítják, hanem azokat a lelki összetevőket is, melyek egyrészt saját vágyai, vallásos elképzelései, másrészt Isten vágyai, amelyeket Jézus Krisztusban kinyilatkoztatott nekünk, ahogyan azt az evangéliumokból és az Egyház hagyományaiból vesszük. Az adott életkérdést tehát a hívő keresztény egész komplexumában képes megragadni.

Hajlamos lesz rá, hogy ezt az összetett helyzetet, mint valami gordiuszi csomót egyetlen csapással, egyetlen megoldással átvágja Ilyen lenne például az általános kiengesztelődés vágya, mely testvéri szeretetben valósulhatna meg. Ez még hitoktatása idejéből maradt benne, mint olyan csodálatos eszme, mely után érdemes vágyakozni. Íme a saját vágya, melytől függetlenül a valóság arra ösztökéli, hogy állást foglaljon itt és most egy történetileg nem kiengesztelődött, feszültségektől áthatott társadalomban.
Vajon vágyaiba menekül és álmaiban dédelgeti a testvéri szeretet ideálját?
Ekkor lép be a megkülönböztetés ajándéka, amelynek segítségével igyekszik az imádságban azonosulni az evangéliumok Krisztusával és figyelembe veszi Krisztusnak az evangéliumok számos helyén kifejezett vágyát, ahol azonosítja magát a legszegényebbekkel, az igazságtalanul kirekesztettekkel. A döntés igazságát önmaga számára is saját konkrét cselekvése, illetve az azt követő pályamódosítások fogják megerősíteni.
Az ily módon megélt imádság alapvetően személyes és közösségi élmény. Az evangéliumok aktualizált elmélyítésével építi a keresztény közösséget. A keresztény hagyomány mindig is ragaszkodott a Lélek ajándékai megkülönböztetésének gyakorlatához. Ez áll a cselekvő összegzésben megélt keresztény élményekre is: szentségi gyakorlat, a Szentírás értelmezése, az Egyház titkában való elmélyülés, az imádság teret adhatnak téves értelmezéseknek is.
Az illúzió csapdáját elkerülendő a cselekvően összegző keresztény tapasztalás törekszik arra, hogy az evangéliumok kinyilatkoztatásával és az Egyház hagyományával megegyező módon, a lélektan szempontjait figyelembe véve, szintézisben lássa az ember vágyait a maga adottságaival, az Isten vágyait, amint azok a kinyilatkoztatásból és a hagyományból előtűnnek valamint a belőlük fakadó konkrét átformáló cselekedeteket.
C) A keresztény élmény mint elutasítás, tiltakozás
A funkcionális vallásosságról szóló fejezetben már láttuk, hogy a különböző korokban - s ez alól a mai sem kivétel -, milyen sok emberközpontú (antropocentrikus) vágy táplálta az Isten(ek) iránti vallásos tiszteletet.
Sok, gyakran keresztény módon nevelt kortársunk beszél úgy Istenről, mintha csak azért létezne, hogy meghallgassa kéréseiket, összegyűjtse őket egy megfelelő erkölcsi tanítás körül, hogy a megfellebbezhetetlen halál ténye által átélt lelki válságon átsegítsen, hogy a bűnös lelkiismeretet szertartások által lecsillapítsa, vagyis hogy hiányaikat betöltse.
Jézus Krisztus szavai és cselekedetei azonban nem mindig egyeznek meg a mi elvárásainkkal.
Íme néhány példa ennek alátámasztására
Az az emberi végességünkből adódó vallásos vágy, hogy az erős és hatalmas, mindenható Isten beleszóljon életünk folyásába nem egyezik annak az Atyának a képével, aki felkelti napját jókra és gonoszokra egyaránt. Ez az Atya hagyja, hogy a búza és a konkoly együtt növekedjen és nem küldi el légiónyi angyalát, hogy választottját megvédelmezze. Mire szolgál egy ilyen Isten?
A mindenkinek tettei szerint elvből születik a büntető és jutalmazó Atya vallási elvárása. Mindezzel nehezen egyeztethető össze az Atya képe, aki nap mint nap várja a tékozló fiú hazatérését, hogy örökségébe visszahelyezze, látszólag fivére kárán. Nem botrányos az ilyen viselkedés?
Sokakban él egy olyan erős és jól körvonalazható vallási közösséghez tartozás vágya, ahová a távoliak, a többiek, a pogány nemzetek nem kerülnek be. Az apostolok és nyomukban nemzedékek sorai a Lélek erejében azonban küldetést kaptak, hogy minden nemzetnek hirdessék az üdvösséget, még a bűnösöknek is. Nem utópisztikus elképzelés mindez?
A történészek és az antropológusok jobbára egyetértenek abban, hogy a szervezett vallásosság mindig éles határt szabott a profán és a szent világa között. Hogyan felel meg a vallásosságnak ezzel a történelem folyamán kimutatható alapvető törekvésével az a tanítás, mely lépésről lépésre áthágja a „tiszta" és a „tisztátalan" mereven megszabott határait és azt hirdeti, hogy a „szombat van az emberért...?"
A zsidó vezetők elzárkóztak attól a nyitott vallási felfogástól, amelyet már néhány próféta is hirdetett (pl. Jónás). Felmérték egy olyan Isten létezésének veszélyét vallásos elképzeléseikre, akit Atyának hívnak és aki egyáltalán nem felel meg az imént felsorolt elvárásoknak.
Megállapítható tehát, hogy a Jézus Krisztus által kinyilatkoztatott Isten vágyai lélektani ellenállást váltanak ki.
Egyrészt sok esetben homlokegyenest szemben álltak azokkal a zsidó hagyományokkal, amelyek az akkor élő (és ez a későbbi korok) emberei „felettes énjébe" az oktatás révén épültek be.
Másrészt pedig alapvetően megkérdőjelezte az úgynevezett funkcionális, spontán vallásos elvárások igazi motivációját.
Bizony nem könnyű asszimilálni ezeket a jézusi szavakat és cselekedeteket, ezért lélektani ellenállásba ütköznek. Nem töltik be a vallásos vágyakat, nem adnak vigasztalást, jogorvoslást, meghallgatást.
Egyes evangéliumi részletek és a példabeszédek; különösképpen Jézus válaszai gyakran tesznek említést beteljesületlen vágyakozásról, vigasztalásról, igazságtételről. Ezekben a részletekben a beteljesületlen állapot gazdagabb útként tárul elénk, ahol messzebbre jutunk, ahol nem - annyira a vélt kielégülés ajándékával, mint inkább az ajándéknak a forrásával, adományozójával találkozhatunk.
A minden szomjúságot megszüntető forrásvíz, majd az élő vízforrás először egy kézzel fogható valóságot, majd egy metaforikus képet jelöl, mely egyrészt egy tiltást old fel és helyébe az összetartozás tényét állítja („a zsidók ugyanis nem álltak szóba a szamaritánusokkal"), másrészt pedig a messiási időket hirdeti („Én vagyok az, aki veled beszél"). Vége Isten kizárólagos imádásának Jeruzsálemben vagy Garizina hegyén: Lélekben és igazságban fogyják imádni az Atyát (Jn 4,1-42).
Jézus szava nem elégíti ki az asszony szomjúságát, mely a szeretet utáni vágyakozás metaforája, hanem elmélyíti azt!
Amint egy férfi és egy nő között a szeretet nem az egymás iránti nemi vonzódásban teljesedik ki, hanem egymás másságának elfogadásában, egyéni történetük, férfiúi és női vágyaik mássága elkerülhetetlenül nézeteltérésekhez is vezetnek, melyeket a szeretet erejében haladnak meg.
Ugyanúgy Isten irántunk való szeretete, mely az Evangéliumokból sugároz felénk, nem azt jelenti, hogy vallásos elvárásainkat mindenestől betölti, hanem hogy a rá sajátosan jellemző vágyakat kinyilatkoztatja: a feltétlen megbocsátást, a szegényekkel, a bebörtönzöttekkel, az üldözöttekkel való azonosulást, a szolgálatban megmutatkozó hatalmat és az elkerülhetetlen üldöztetést, mely kísérője mindezeknek a vágyaknak. Mindezek persze gyakran felborítják elképzeléseinket és ellenállást váltanak ki, holott azok az irántuk való szeretet megnyilvánulásai.
,Jaj nektek, ha az emberek hízelegnek nektek; hisz atyáink is így tettek a hamis prófétákkal" (Lk 6,26)
Isten üzenete tehát, amint azt Jézus Krisztus kinyilatkoztatta nekünk, bizony zavaró. Arra ösztönöz, hogy vágyainkat szeretetben és imádságban Isten vágyaiba szelídítsük egészen addig a pontig, míg végül ez az Isten (Jézus Krisztus Istene, a keresztény Isten) vágyakozik mibennünk.
Számos törekvésünk (vágyunk) érthető módon mindenestül ellenáll ennek a fajta megtérésnek. Mindez lélektanilag nyomon követhető.
Ezt a majdnem tudatos ellenállást figyelhetjük meg például, amikor bizonyos közösségek vagy lelkiségi irányzatok a Szentírás egynémely szövegrészletét feltétlen előnyben részesítik, míg más evangéliumi részletekről tudatosan vagy tudat alatt teljesen elfelejtkeznek. A választott evangéliumi szövegek alátámasztják és megerősítik azt az értelmezést, mely a közösség vágyaiba beleillik. A karizmatikus közösségek összejövetelein szinte véget nem érően ismétlik, éneklik az öröm és a béke témájához kapcsolódó szövegeket: az üdvösség már jelen van.

Ezzel szemben a harcos bázisközösségek elragadtatással olvassák és elemzik azokat a példabeszédeket, melyekben Jézus üzenete a társadalmi, politikai erőkkel szembeni fellépését sugallja.
Ily módon úgy tűnik, hogy mindenki a szerint választ az evangéliumi szakaszok közül, hogy melyik az a részlet, mely számára kívánatos, amelyik megerősíti őt választott célkitűzéseiben. Ez mindenesetre kényelmesebb, mint választott lelki célkitűzéseiket több zavaró vagy akár ellentétes megnyilatkozású evangéliumi részlet mérlegére tenni.
Egy másik ilyen alapvető ellenállás a szent szövegek jelentésével szemben az, amikor a szentírásban található csodaleírásokat igyekeznek mélyebb jelentésüktől szinte elszakítani és csakis önmagukban mint egykori csodás eseményt szemlélni.
A meggyógyított béna például a bűnök megbocsátásának előképe; a kenyérszaporítás pedig, ahol mindenki jóllakott és tizenkét kenyérkosárra való maradékot szedtek össze, az Eucharisztia táplálékának és kimeríthetetlen gazdaságának előképe.
Megfigyelhető, mennyivel kényelmesebb és kevésbé zavaró, ha valaki a csodálatos halfogás körülményeiről beszél, mintha a tanítványok és a keresztények alapvető küldetéséről beszélne „emberek halászai lesztek" és a hálóban „mindenféle hal volt”.
Szinte azt látjuk, hogy a vágy törekszik fixálni, megtartani a figyelmet a múlt eseményen, melynek megvalósulása a jelenben bizony kevéssé valószínű. Ezzel az illető nemhogy rátalálna, hanem inkább elfordul az Úr Jézus vágyától. Itt az ellenállás a figyelmet a múltra szegezi és inkább a funkcionális vallásosság jellegzetességei felé csúszik.
Az ellenállásnak sokkal finomabb megnyilatkozásai azok az énekek, melyeknek dallama és harmóniája homlokegyenest ellentétes a szöveg mondanivalójával.
Egészen szembeötlő például a Christus vincit, Christus regnat, Christus imperat széles orgonakíséreté és maga Krisztus Király szelíd, békés uralma közti különbség.
A Magnificat öblös orgonafutamai is sokszor látszólag külön életet élnek attól az üzenettől, hogy Isten az alázatosakat meghallgatja, a kicsinyeket pedig felemeli.
A „Győzelemről énekeljen...„ kezdetű népének szövegét is ütemről ütemre elárulja az ének dallama. Nem hiányoznak tehát a példák arra, hogy ez az evangéliumi szövegek iránti ellenállás milyen sokféle és árnyalt módon nyilvánulhat meg.
Vajon az olvasó olyan megközelítéssel olvassa-e az evangéliumokat, hogy ne csak önmagával, a saját kérdéseire adott válaszokkal találkozzon, hogy ne fojtsa el azokat a szövegrészleteket, amelyek ellenállásával találkoznak, hanem rátaláljon Jézus Krisztus szándékaira?
A Szentírási szövegek strukturális elemzése
Napjainkban a strukturális szövegelemzés egyre több területen elterjedt, így a Szentírás szövegeinek elemzésénél, sőt a korszerű hitoktatásban is igyekeznek szerephez juttatni. A munkamódszer célja, hogy a külső forma mögött az olvasó felfedezze a lényeget, a mélyebb szövegösszefüggést. Ez a fajta szövegelemzés magát a szöveget veszi alapul a maga tárgyiasult valóságában, a szubjektívumtól elvonatkoztatva.
Témánk szempontjából úgy tűnik, hogy ez a módszer kiküszöböli annak a lehetőségét, hogy a szöveg mondanivalóját elfojtsuk vagy a magunk elképzeléseit vetítsük ki rá. Bizonyos előnyök mellett a szövegelemző módszer hátránya, hogy kikapcsolja az olvasónak azt a vágyát, amelyből kiindulva párbeszédbe léphetne mindazzal a szubjektív szándékkal, mely annak idején lehetővé tette a szövegrész létrejöttét. Túlságosan is tárgyiasul a szöveg. Elszakad attól, hogy miért reagáltak ellenségesen vagy értetlenül, vagy éppen közömbösen a résztvevők.
Az igazán kielégítő szövegelemző olvasás igyekszik felszínre hozni a szándékokat, melyek a szavak ilyen vagy olyan megválasztását eredményezik, igyekszik rámutatni a szövegben szereplők törekvései közti feszültségre, hogy mindezek a tényezők tudatosuljanak az olvasóban.
A szövegrészek ilyenfajta megközelítése elvezeti az olvasót ahhoz, hogy keresse a beszélő szándékait (melyek az egyszerű szövegelemzésnél a szövegbe merevednek és nem kerülnek felszínre), és felfedezze önmagát, mint akit ez az egész találkozás egy kicsit átalakított, kimozdított eddigi helyzetéből.
Ez a találkozás csak akkor jöhet létre, ha a szöveget bizonyos távolságból szemlélem és elfogadom mint valakinek a szándékát, a vágyát, mely a szavak megválasztásában is megnyilvánul, még ha tudat alatt is. Amit a szöveg közöl, az beszédes az olvasó számára - de legalább annyira az, amiről hallgat. Így van ez nemcsak bármilyen szöveg, levél vagy könyv, de az Újszövetség olvasásánál is.
Így olvasva az Újszövetség lapjait hivő és nem hivő egyaránt felfedezheti az Úr Jézusnak azt a határozott szándékát, hogy korának vallásos szókincséből választva egyes szavakat, mint test, víz, lélek, fiú, szegények, bűn, atya..., egészen új, eredeti; semmiféle addigihoz nem hasonlítható értelemmel töltse meg azokat.
Ahhoz tehát, hogy szakítsunk a Szentírás szövegeinek saját vágyainkat belevetítő olvasásával, az szükséges, hogy a szövegelemző megközelítésen túl figyelembe vegyük a kortörténeti egzegézis adatait is. Lélektani szempontból pedig engedjük hatni az ellenkezéseket, az elfojtásokat mindaddig, amíg motivációjuk nyilvánvalóvá nem lesz. A szöveg kapcsán engedjük felgyülemleni a kérdéseket. Nem annyira a felelet miatt, hanem hogy a kérdező előtt világossá váljon, hogy kérdése milyen vágyból fakad. Végül is ez vezeti majd rá az olvasót, hogy felismerje elfojtott vágyát és megnyíljon az Isten üzenete előtt.
A tudatossá vált vágyaknak ez a játéka képes csökkenteni az illúziókat.
Boldog az a gyermek, aki a hittanórán a Péternek adott parancsot hallva, hogy dugja vissza hüvelyébe kardját, képzeletében magával viszi titkolt lázadását ezzel az áldozattal szemben, egyben azt a meggyőződést is, hogy ez az igazság.
A minden előnyszerzés gondolatától független kérő imádság
Vannak, akiknek elmegy a kedve mindenféle imától attól a felismeréstől, hogy emberi nyomorúságaink kiáltásai, könyörgéseink végső soron azért szólítják Istent, hogy ő azután ajándékaival betöltse.
Vannak, akik elkeserednek azon, hogy kéréseik egy jobb, békésebb világért nem változtatják meg a szembenálló feleket és erre fölszakítanak minden imával.
Mások megpróbálják elmélyíteni, megtisztítani imádságukat. Kérésükben inkább azt keresik, mi is az Isten akarata a jelen pillanat kihívásai, eseményei közepette és melyek azok az isteni ígéreték, amelyek eljövetelét várjuk.
Hogyan imádkozzunk keresztény módon az élet szélsőségesen nehéz helyzeteiben, például az édesanya gyógyíthatatlan betegsége láttán, amikor tudjuk, hogy orvosilag nincs sok remény?
Vannak, akik nem kérnek semmit, akik a szeretett személy életét, halálát Istenre bízzák. Imádságuk az, hogy ebben az esetben rátaláljanak Isten akaratára. Mivel nem tudnak változtatni a dolgok menetén, ők maguk változnak, sőt szinte előre vetítik az eljövendő halál képét.
Ez az imádság hősiesnek tűnik, keresi egy mindenképpen kikerülhetetlen esemény mélyebb értelmét. De vajon az Isten akaratába való belesimulásról, megtérésről beszélhetünk-e vagy inkább sztoikus elfogadásról, vágy nélküli állapotról van szó? A vágy nélküli beletörődés azonban nem jelent keresztény élményt, keresztény imádságot.
Egy példával élve: a csecsemő sír, hogy megetessék. Ha többé nem sírna, hogy a várakozás miatt ne szenvedjen, soha nem épülne ki személyiségében sem az idő, sem pedig annak a személynek a képe, akinek szeretetére vágyakozik. Ha a gyermek már nem kérne, tiltakozna, sírna többé, hogy elégedetlenségét kifejezze, soha nem fedezné fel az embereket és a világ kemény törvényeit.
Ha nagyon rendesen és okosan, édesapja és édesanyja elvárásai szerint viselkedne, akkor azt a vágyat érlelné önmagában, hogy örökké velük maradjon. Lélektanilag megszűnne növekedni. Talán sohasem tudná meg, mit jelent önmagától, saját belső indításaiból kiindulva vagy egy másik személy felé törekedve vágyakozni valamire. Mindent a szülők vagy a szülőpótlékok elképzelése szerint tenne. Semmit nem várna a világtól: nem remélne, nem szeretne, talán már saját vágyai tudatát is elvesztené.
De élhet-e egy keresztény így, vágyaktól steril állapotban?
Jób példája inkább azt az embert mutatja be, aki keresi az események értelmét és ha nem találja, vitatkozik Istenével. Ha imádsága egyedül arra lett volna hivatott, hogy az élet kemény valóságában megnyilvánuló isteni tervet minden ellenkezés nélkül, a hulla engedelmességével elfogadja, megadással letette volna a fegyvert az elkerülhetetlen halál előtt anélkül, hogy legalább kérte volna az élet lehetőségét. Az ilyen imádság ösztönözné arra, hogy egy olyan Atyát képzeljen el, aki a siralomvölgyben élők életébe távolról sem akar belekeveredni, aki a halál utáni életbe várja az embert, amely mellett minden földi erőfeszítés idejétmúlt. A két állapotnak semmi köze sincs egymáshoz. Sztoikus bölcsességgel elfogadjuk az életet a halálon túli élet ígéretében.
Márpedig nem ez volt az Emberfia viselkedése a halál elfogadása előtt. Bár elfogadta, hogy meg kell halnia, kérte, hogy élhessen, „ha lehetséges". Ezzel dicsőítette meg az Atyát, akinek róla elképzelt tervéhez mindvégig megalkuvás nélkül hűséges volt. Ezért feszítették keresztre, mint rabszolgát, és nem kövezték meg, mint valami eretneket, hiszen egész életében nekik, a szolgaságban élőknek hirdette a szabadulást. Tanítványai pedig halálát egyszerre gyászként és jelenlétként elfogadva kérték, hogy reménységük élhessen. Ezért kapták meg nem a filozófia halhatatlanságát, hanem a Lélekét, aki a legelső Pünkösdtől kezdve segítette őket a világ végéig.
Az imádságban a vágy keresztény megtérése abból az állandó összeütközésből fakad, ami az Atya vágyait hirdető evangéliumi üzenetek és az imádkozó összes egyéb várakozásai között feszül.
A keresztény embernek tehát imádságában időt és helyet kell találnia a legkisebb és legnemesebb vágyai kimondására is: hogy a holnapi kirándulásra jó idő legyen, hogy a vizsga sikeres legyen, hogy a háború, az árvíz, az éhség megszűnjön, hogy egészségesen megszülessék a gyermekünk, hogy a beteg édesapa meggyógyuljon stb... Egyedül csak az ilyen kérő imádság ad lehetőséget arra, hogy a keresztény ember konfrontálódjon mind a világ kemény valóságával, mind Jézus Krisztus szavaival, melyek annál nagyobb helyet kapnak saját vágyai mellett, minél nagyobb összhangba hozza őket a szeretet.
Vágyaink megtérése az Isten vágyai felé abban a lépésről lépésre haladó folyamatban megy végbe, melyben mind a legelemibb emberi, mind vallásos kéréseink az Evangélium üzenetével találkoznak!
Érdemes még felfigyelni arra, hogy az imádságban és az emberi kapcsolatokban kétféle megközelítési nyelvezetet találhatunk meg:
- az egyik önmagunk kifejezése és a másikkal való kapcsolatteremtés (kommunikáció), mely a közös pontok feltárásán törekszik
- a másik pedig igyekszik a másikra befolyást, nyomást gyakorolni, őt megváltoztatni.
Két felnőtt között, akiket a barátság vagy a szerelem köt össze, ez a kétfajta megközelítés mindig bizonyos feszültségben van egymással. A közös pontokat feltáró kapcsolatteremtés normális esetben felülkerekedik a másikat megváltoztatni akaró megközelítésén. Így van ez azok között is, akiket a közösségi élet köt össze egymással.
Érvényes ez az Istennel való kapcsolatunkra is. Tehát ezért van az, hogy a mélyen vallásos emberek képesek felebarátaikkal olyanfajta kapcsolatot kialakítani, amelyben teljesen tiszteletben tartják a másik önállóságát, emellett egyéniségük gazdagságát is feltárják.
Végül pedig hasznos emlékeznünk a következő sorokra Szent Pálnak a Rómaiakhoz írt leveléből: „Gyöngeségünkben segítségünkre siet a Lélek; mert még azt sem tudjuk, hogyan kell helyesen imádkoznunk. A Lélek azonban maga jár közben értünk, szavakba nem önthető sóhajtozásokkal" (Róm 8,26). Képviseli az Atya felé kéréseinket, tudatosítva ezzel a fiakban egyszersmind azt a távolságot is, ami köztük és az Atya között van, de „segítségünkre sietve" egyre inkább segít legyőzni azt az ellenállást, ami a fiakban, Isten vágyai iránt van jelen.
D) Keresztény élmény: az azonosulás mint a szeretetben való kiteljesedés útja
A keresztény üzenetnek megfakulását láthatjuk, amikor Istent megközelítéseinkben globális címszavakban nevezzük meg: Isten maga a szeretet, a vágyak beteljesülése, a szeretet végső célja. Gyakran a megnevezéseket csupa nagybetűvel írják: Ezek az általános szólamok valahol a reklámokra, a kortes- beszédekre emlékeztetnek: minél nagyobb sikerük van, annál általánosabbak.
E fejezet címe az azonosulás mint a szeretetben való kiteljesedés útja, miként törekszik a keresztény ember életidejének, családi, társadalmi hátterének és egyéb közegeinek kontextusából szeretetének tárgyával, az Istennel azonosulni. Erre a szeretetben való azonosulásra nevelhetnek már a hittanórák is.
Milyen azonosulási lehetőségeik vannak a gyermekeknek például az „elveszett bárány" példabeszédet hallgatva?
a.) „Az édesanyámra emlékeztet ez a történet, amikor a bátyám későn érkezett haza Nem törődött velünk egészen addig, amíg telefonon hírt nem kapott arról, hogy bátyám nem veszett el, jó helyen van."
b.) „Ez a történet arra emlékeztet, amikor kirakós játékommal játszottam és nem találtam az egyik figurát a dobozban. Az egész szobát fel kellett forgatnom. Nem tudtam játszani addig, amíg meg nem találtam az elveszettet."
Az a) válaszban a megkérdezett nem az „elveszett báránnyal" azonosítja magát - ez egy harmadik válasz lehetne -, hanem azokkal a gyerekekkel, akiket édesanyjuk ideiglenesen magukra hagyott.

Megjegyzendő, hogy az a) esetben a gyermek inkább a szeretetet befogadó, a gyöngédségre vágyó szemszögéből nézi a példabeszédet. A történet aktív szereplője helyett a szeretetet passzívan befogadó szereppel azonosítja magát.
A b.) válasz a gyermeket épp ellenkezőleg, a tulajdonos gondos aggódásával mutatja be, ily módon ő a cselekvő szeretet oldalán áll. Mélységesen azonosul az Úr aggódásával az elveszett bárány miatt. „Nem tudtam játszani addig, míg meg nem találtam az elveszettet.” Bármily tökéletlennek tűnik is ez a szeretet, vágya mégis a pásztor vágyával azonosul. Valljuk be, hogy így cselekedne minden bölcs és előrelátó ember bármily életkorban. Kérdés, hogy sikerült-e ennek a gyermeknek Jézus, az Üdvözítő vágyával azonosulnia.
[19]
Láthatjuk tehát, hogyan csapódik le a hitoktatás folyamán egy-egy példabeszéd a gyermekekben. Nem valószínű, hogy azonosulni tudtak a példabeszéd alap üzenetével, ami a közösség öröme egyetlen megtérő bűnösön és amely nagyobb, mint a 99 igaz fölött érzett öröm.
Vannak gyerekek, akik a pásztorral, a történet elbeszélőjével azonosulnak. Félő azonban, hogy elakad a példabeszéd mélyebb üzenete. Felnőtt korban talán Jézus szándékából, aki a feltétel nélküli megbocsátás közösségi örömére hív, sokan az elveszett báránnyal azonosítva magukat csak azt jegyzik meg, hogy a megbocsátás ajándékát ők is megkaphatják
Mások meg rossz érzéssel veszik tudomásul annak a pásztornak a képét, aki otthagyja őket a bűnösért, vagy Atyaként visszafogadja szeretetébe azt, aki eltékozolta örökségét. Az idősebbik testvér mintáján ők sem tudnak kilépni az igazságosság vallásosságából és erkölcsiségéből, megtorpannak, amikor Jézus a megbocsátás feletti örömre hívja meg őket. Ahhoz, hogy részt vehessünk az Atya örömében, nem elég hinni abban, hogy Ő szerető Atya, hanem törekednünk kell azonosulni vele, azon vágyával, hogy örül, ha megbocsáthat. Ez az Atya más Isten, mint a funkcionális vallásosság istenei.
Ebben a távlatban az azonosulás kiteljesíti a szeretetet. Krisztus követése lélektanilag is megvalósítható. Ennek megvilágításán vegyünk egy példát a személyiség fejlődéséből. Az azonosulás része annak a folyamatnak, amelyben a gyermek, aki számos kapoccsal kötődik szüleihez, elfogadja az atya törvényét, mely érzelmi növekedését irányítja: „Az anyáddal való kizárólagos egységben nem fogsz tudni felnőni", „Ne öld meg se apádat, sem anyádat! ". Más szóval: „Ismerj önmagadra, mint egy téged megelőző kapcsolat fiára, ahol ebből a kapcsolatból kaptad kettős nevedet (kettős eredetedet)". Ez a ki nem mondott törvény lélektanilag akkor aktualizálódik, ha a szülők mindketten ezt akarják és ráadásul a gyermek is elfogadja. A növekedéshez szükséges, hogy a gyermek szakítson az anyával, a szükségletek szintjén megrekedt kapcsolattal és kinyíljon a valóság felé.
Ebben az állapotban az agresszivitás és a szeretet erői lépnek egymással kapcsolatba, és a gyermek személyisége végül is úgy alakul ki, hogy elfogadja a szülők vágyát és arra a maga sajátos módján válaszol.
Mindez nem jelen szakítást a múlttal, hanem az apai és anyai gyökérből a szülők vágyához való azonosulás folytán önálló személyiség kezd kialakulni.
Az iménti példában az azonosulás az emberi személyiség kialakulását jelenti. A személyiség azonban a továbbiakban gazdagabbá, árnyaltabbá válik, másokkal egy sereg azonosulás folyamatában találkozva, viselkedéseket, tulajdonságokat vesz át valóságos, vagy képzelt személyektől.
A funkcionális vallásosság kapcsán már szó esett arról, hogy az ember hajlamos a maga vágyait, szükségleteit Istenre kivetíteni. Ő csak azért van, hogy elvárásainkat beteljesítse. Ahelyett, hogy vele törekednénk azonosulni, őt próbáljuk elvárásainkhoz igazítani. A hit terén az ilyen félreértés hasonlítható a gyermeknek az anyához való kötődéséhez, amikor is passzív függőségi viszonyban mindent tőle vár.
Nem elegendő tehát az Istenhez, a valláshoz, a szeretethez való ragaszkodás, ha nem társul hozzá az a törekvés, amely a ragaszkodást felelős szeretetté formálja. Az pedig a másik szándékát keresi és azt, hogy miként válaszolhat rá. EZ MÁR SAJÁTOSAN KERESZTÉNY ÉLMÉNY.
„Mindezt nekem tettétek"
A dogmatikus teológia emlékeztet arra, hogy a Fiú a Szentháromság misztériumában tökéletesen azonos az Atyával. A szeretetből fakadó megtestesülés misztériuma ezt semmiképpen nem vonja kétségbe. Ugyanazzal a szeretettel szerette az embereket, amely egybekapcsolta Őt az Atyával. „Amint engem szeret az Atya, úgy szeretlek én is titeket... Aki szeret engem, az megtartja tanításomat... Aki hisz bennem, ugyanazokat a tetteket viszi végbe, amelyeket én véghez vittem, sőt, még nagyobbakat is... Ha gyűlöl majd benneteket a világ, gondoljatok a tőlem kapott tanításra: nem nagyobb a szolga Uránál" (Jn 15,9;14,12,23;15,20).
Jézus nem csak a szegények, a gyöngék, a betegek, az elhagyatottak felé fordult. Mindez nem okozott volna megbotránkozást! Továbbá nem csak a szegényekhez, az asszonyokhoz és kora társadalmának peremén élőkhöz (vámosokhoz, bűnösökhöz) közeledett. Mindezen csak csodálkozhattak az emberek! Bizonyos esetekben még a Törvényt és annak emberi magyarázatát is támadta: a társadalomból kiközösített leprás kapcsán, akit a Törvény tisztátalannak ítél, az ördögtől megszállott miatt, akihez tilos közeledni, a házasságtörő asszony láttán, akit a Törvény szerint meg kell kövezni és a rabszolga miatt, akit csakis kereszthalállal lehet büntetni. A Templom vallási ideálja számára idegen és kirekeszti azt a Jézust, aki az Atya kivételes választását képviseli a szegények, a bűnösök, az idegenek felé.
„Krisztus megváltott minket a Törvény átkától" (Gal 3,13), kinyilvánítva vágyát, amelyben a szegényekkel, az üldözöttekkel, a bebörtönzöttekkel, a betegekkel azonosítja magát, az emberiség számára új REMÉNYSÉG alapjait vetette meg: „Éhes voltam és ennem adtatok, szomjas voltam és innom adtatok, idegen voltam és befogadtatok, ruhátlan voltam és felruháztatok, beteg voltam és meglátogattatok, börtönben sínylődtem és felkerestetek" (Mt 25,35-36).
Valósággal hihetetlennek tűnő szavak ezek („Uram, mikor láttunk téged így?" (Mt 25,37), lélektanilag annyira máshonnan jövő vágy ez:
„Amit e szerencsétlenek közül egynek is tettetek, velem tettétek". Ennek a minden emberi vágytól oly határozottan különböző vágynak a valóságát semmi sem bizonyítja jobban, mint az a lélektani ellenállás, amelybe ütközik, az alapvetően ellentétes álláspontok, melyeket nem csupán érzelmi, de tudatalatti szinten is kivált, valamint az Egyház folytonos törekvése egész történelme során, hogy teljesebben megtérjünk, jobban odaforduljunk az Üdvözítő szándékához.
A hívő, aki felismeri Jézusban az Üdvözítőt, látja a legnyomorultabbakkal való azonosulás kifejeződését. Az emberi természetet magára véve Jézus a legradikálisabb módon részesedik benne. Velük való azonosulásának lélektani „kenózisa" teljes összhangban áll a „kenózis" teológiai gondolatával.
Bármilyen hűségesen törekszik is a keresztény ember az Úr szándékaival való azonosulásra, figyelembe kell vennie alapvető végességét, hiányosságait és törekednie kell felnőtt módon szeretni az Urat, aki azonosítja magát a szolgákkal.
„Sorsuk nyomorúságában az emberek Istenhez mennek,
Segítséget, boldogságot és kenyeret kérnek.
Szabadítsa meg őket betegségtől, bűntől és haláltól;
Keresztények és pogányok mind így cselekednek.
Az emberek Istenhez mennek és megtalálják Őt a nyomorban,
szegényen, megvetetten, otthon és kenyér nélkül,
bűntől halálra sebzetten. A halál előtt végtelenül gyöngén.
A keresztények pedig Istennel együtt a KERESZTHEZ járulnak!"
(D. Bonhoeffer: Ellenállás és engedelmesség)
 
VI. Gyakorlati tanácsok
Az egyháznak minden idők minden emberéhez küldetése van. Ez az általános küldetéstudat készteti arra, hogy minden korban újmódszerek után kutasson, amelyek által hatékonyan továbbíthatja az evangélium üzenetét. Ennek az üzenetnek fontos mozzanata a nehézségekkel küzdő, válságban levő, szenvedő ember megsegítése. Jézus Krisztus nyilvános működését ezzel a programmal kezdte: fölkarolta az elesetteket, testi-lelki betegeket gyógyított.
A lelkipásztori tanácsadás ma új feladatként, az üdvösség hirdetésének új útjaként áll az egyház előtt. Az élet problémáival egyedül megbirkózni képtelen, kételyektől gyötört emberre is vonatkozik Jézus mondása: „amit e legkisebb testvéreim közül eggyel is tettetek, velem tettétek" (Mt 25, 40). Megsegítésük és felemelésük hiteles evangéliumi munka. Valójában nem egészen új tevékenységről van itt szó. A lelkipásztori tanácsadás mindig is kiváltságos helyet foglalt el a tanító egyház életében. újak azonban a módszerek, a modern lélektan által felkínált meglátások, amelyeket fel lehet és fel kell használni a lelkipásztori tanácsadásban. Új az is, hogy ismét hangsúlyozzuk: a lelkipásztori tanácsadás bizonyos fokig minden keresztény feladata.
Mi a lelkipásztori tanácsadás?
Psychológiai szempontból egyszerűen úgy határozhatjuk meg, mint két ember személyes viszonyát olyan helyzetben, amelyben az egyik - a tanácsadó - igyekszik a problémával hozzá fordulónak - a kliensnek - segítségére lenni. Általános értelemben véve tanácsadó lehet a szülő, a nevelő, a barát is, amikor gyermeke, tanítványa, kollégája tőle várja problémájának megoldását. Szoros értelemben akkor beszélünk pszichológiai tanácsadásról, amikor a kliens pszichés problémájával a megfelelő szakemberhez fordul.
Az előzőeket a lelkipásztori tevékenységre alkalmazva általános értelemben tanácsadás lehet az is, amikor a szülő felteszi a kérdést a papnak, ha az utcán összetalálkoznak: plébános atya, mit tegyek? Eddig a fiam jött velem a templomba, most meg nem akar. A pap válasza már a tanácsadás kategóriájába tartozik. - Szorosabb értelemben azonban akkor beszélünk lelkipásztori tanácsadásról, amikor valaki problémájával kifejezetten azt keresi fel, akitől elvárja, hogy képzettsége, küldetése folytán lelkileg segíteni tud rajta. Legtöbbször úgy fog ez megnyilvánulni, hogy megkérdezi: mikor jöhet el a plébániára, szeretne valamit megbeszélni. Ebben az esetben tudatos a tanácskérés. Elvárja a tanácsadótól, hogy időt és energiát szenteljen rá.
A kliensre összpontosított tanácsadás - Carl R. Rogers iskolája
Carl R. Rogers 1902-ben született, teológiát végzett. A harmincas évektől foglalkozott pszichológiai tanácsadással. Elgondolásának lényege többek között az, hogy egy kifejezetten tanácsadó rendszert (councelling pszichology) kívánt kidolgozni. Pályafutását nem súlyos betegek kezelésével kezdte, mint Freud vagy Jung. Meglátásait csak a későbbiekben igyekezett kiszélesíteni a súlyosabb esetekre. Praxisát normális, illetve kevésbé zavart személyekre alkalmazta, akik mindamellett kisebb-nagyobb személyiségkonfliktusokkal küszködtek. Rogers emberképe könnyen beleilleszkedik az evangéliumok szellemébe.
a) Rogers szerint minden esze használatán valamiképpen eljutott emberben benne rejlik a képesség, hogy életének irányítását saját kezébe vegye. Az ember természetéhez tartozik, hogy kifejlessze önmagát; örömét leli abban, ha szunnyadó lehetőségeit kibontakoztathatja, s ezért törekszik is erre. Honnan van az, hogy egyesek mégsem képesek ezt megtenni, mások meg segítségre szorulnak, pszichológushoz kell fordulniuk? Onnan, hogy a számukra jelentős személy (szülő, nevelő, felettes stb.) tudatosan vagy félig tudatosan nem fogadta el őket úgy, ahogy voltak. Talán szerették őket, de nem osztatlanul. Tehát úgy élték meg ezt a viszonyt, hogy a számukra fontos személy leértékeli őket, vagy legalábbis egyes törekvéseiket, igényeiket. Ezek következtében ők maguk is kezdték elfojtani, eltitkolni azt, ami a másiknak nem tetszett. Remélték, hogy legalább ezen az úton biztosíthatják megbecsülését, szeretetét. Eljárásuk azonban benső meghasonlást okozott: a törekvések nem szűntek meg létezni, csak nem juthattak még saját maguk előtt sem felszínre: Néha ez a folyamat olyan fokot érhet el, hogy az illető már valóban nem lesz képes maga dönteni, életének irányítását kezébe venni. Szenved és konfliktusba kerülhet környezetével.
Rogers tanácsadói elve kliens-központú, non-direktív módszer. A tanácsadó teljesen a kliens belső világára figyel, azt helyezi középpontba és abba semmit be nem visz, ami attól idegen. Szinte közhely, hogy a kliens (páciens) által hozott probléma megoldása a páciens felfogásmódjában, viszonyulásában bekövetkezett változás eredménye.
A megoldás kulcsát Rogers abban látta, hogy a tanácsadó (pszichológus, lelkipásztor, nevelő) autentikusan és fenntartás nélkül elfogadja a klienst úgy, ahogy van, s ezt magatartásában és szavaival is kifejezésre juttatja. Ezzel a kliens számára új erőtér nyílik meg, amiben erőt merít, hogy önmagát jobban felismerhesse, elfogadja és ebben az újonnan megélt viszonyban vállalni merje a számára helyes utat.
Az első kulcsszó a másik fenntartás nélküli: elfogadása. Azt jelenti, hogy a tanácsadó érzelmi és értelmi síkon pozitív módon fordul a kliens felé: Nem gyakorol értékítéletet és nem alkalmaz viszonyulási sablonokat, amelyek alapján a kliens negatív minősítést kaphat és a tanácsadó szemében értéktelennek vagy ellenszenvesnek tűnhet. Nem osztályozza a hozzá fordulókat, még félig tudatosan sem. Az ilyen pozitív, értékítéletet nem tartalmazó magatartás kialakítása néha nehézségekbe ütközik azoknál (pl. a papoknál), akik éppen képzettségük révén fogékonyak a tények, események erkölcsi értékelésére. A tanácsadó fogadja el, hogy a másik olyan, amilyen, és erről a pontról induljon el vele olyan ritmusban, amilyenben az haladni képes. A fenntartás nélküli elfogadás nem beleegyezést jelent, csak annak jóindulatú megélését, hogy a kliens miként tárja fel magát, milyen tényt közöl, milyen érzelmi reakciókat mutat.
A második kulcsszó a hitelesség, az autenticitás. Megkívánja, hogy a tanácsadó teljes emberként, teljes bevetéssel álljon kliense rendelkezésére. Véle együtt haladjon, teljes személyiségét latba vetve. Ha a tanácsadó például arra gondol, mialatt az utcán a szülővel beszélget; hogy milyen jó lenne már otthon lenni, akkor ez valószínűleg érződik magatartásán. A kliens legelemibb megbecsülése megköveteli, hogy a tanácsadó valóban rá összpontosítsa figyelmét, neki szentelje idejét és energiáját, próbálja átélni, mi megy végbe a másikban, annak tudatában, hogy az egy tőle különböző személy.
A hitelesség másik oldala a személyes beleélés a kliens élményvilágába. A tanácsadónak bele kell helyezkednie a kliens önmagáról alkotott képébe - annak érzelmi és átélt elemeivel együtt. Ezt nevezzük „empátiá"-nak. Az „együttérzés" szó nem egészen fedi ezt a fogalmat, helyesebb a „beleélés", „együttes átélés". Empátiáról már Arisztotelész is említést tesz a drámai élmény, a katarzis kapcsán.
A néző szinte azonossá válik a hőssel; átveszi annak érzelmeit. A fogalmat a múlt század végén a német Theodor Lipps (1897) alkalmazta az esztétikai élmény lélektani folyamatának leírásakor. A műélvező figyelme fokozatosan eltávolodik önmagától, a tudatból kiszorul az önreflexió, az én egybeolvad a műélvezet tárgyával. Alfred Adler az 1930-as években írja, hogy „empatizálni annyit jelent, mint látni a másik ember szemével, hallani a másik ember fülével és a másik szíve szerint érezni". Az empatikus magatartásnál a tanácsadó engedje kicsengeni saját bensejében a kliens által megélt élményeket, a közölt valóságot.
A tanácsadó viszonya a klienshez sajátos kapcsolat. Különbözik mind a szülő-gyermeki, mind az elöljáró-alattvalói, mind pedig a baráti viszonytól, mondhatnánk úgy is; hogy meleg, szeretetteljes, de nem túl meleg viszony, nehogy megperzselje önmagát és képtelen legyen tárgyilagosan közreműködni a másik benső fejlődésében. A tanácsadó csak akkor tudja a kliens szabadságát elősegíteni, ha annak közlésein keresztül mintegy tükröt tart elé, amiben a másik tárgyilagosan szemlélheti önmagát és rátalálhat személyiségének hiányzó láncszemeire. Mindaz, ami függőséget teremthet a kliensnél, ellene van a hiteles tanácsadói viszonynak, öntudatlanul is a tanácsadó személyét helyezi előtérbe. A helyes tanácsadás alapját tehát a tanácsadó megfelelő beállítottsága alkotja. Ha sikerül megteremtenie ezt az igazán emberi és éppen ezért szabadságot sugárzó atmoszférát, ha megvan benne a kellő érzékenység, ha a másikat felnőtt szeretettel veszi körül, akkor már feltárult a fél kapu, amelyen keresztül a kliens önmagára, problémái helyesebb értékelésére találhat.
b) A kliens megújult önelfogadásához vezető kapu másik szárnyát a tanácsadó feleletei alkotják. A kliens közvetlenebbül és „kézzelfoghatóbban" kell megtapasztalnia, hogy elfogadjuk, megértjük, meg akarjuk őrizni saját látásmódját, érzelmeit, „vele érzünk" segítőtársként.
A harmadik kulcsszó a visszatükröző felelet. Ha a felelet valóban visszatükrözi, amit a kliens közölt, akkor tudomására juttatja, hogy megértettem, figyelmem teljesen az övé volt, „vele érzek". Pusztán azt állítom eléje, amit ő átélt, nem vettem el belőle, de nem is tettem hozzá. Ezzel a kliens érzi, hogy tiszteletben tartom, elfogadom őt úgy, ahogy van: „Meleg", „emberi" tükörképben látja magát.
Négy típusú visszatükröző felelet van. Az egyik, amikor a tanácsadó csak egy „igen"-t, „hm"-öt vet közbe vagy fűz a kliens mondatához. Mit fejez ez ki? Azt, hogy „megértem, követem, nyugodtan folytathatja". Máskor szinte szószerint, visszhangként ismétli, amit a kliens mondott vagy egy hosszabb elbeszélés utolsó szavait, mondatát. Azaz a visszhang, éppen mert megértést fejez ki, további megnyilatkozásra készteti a partnert. Visszatükrözés az úgynevezett „összefoglaló" felelet is. Ezt szintén hosszabb közlések végén adják a tanácsadók. Ha ugyanis a tanácsadó valóban a kliensre összpontosít, nem beszél hosszan: Végül van úgy, hogy a tanácsadó kidomborítja azt, amit a kliens ugyan nem fejezett ki szószerint, de bennfoglalóan közölt. Az ilyen típusú felelet lendületet ad a beszélgetésnek. Vigyázni kell azonban, hogy ne váljon „értelmezéssé", azaz ne csapjon át olyan dolgok feltárásába, amit a pszichológus, a tanácsadó észrevett, de a kliens még nem élt meg, nem érzi, nem közli.
A lelkipásztori tanácsadásnál figyelembe kell venni a nem verbális kommunikáció megnyilvánulásait is. Ilyen kommunikációs módok például a mimika, a tekintet, a hangszín, a hangerő, a hanglejtés, a beszéd formai jegyei - így a hangsúly, a szünetek elhelyezése - és a beszéd dallama. Ide tartoznak még a kézmozdulatok, gesztusok, a testtartás, sőt a távolságtartás is, azaz milyen közel vagy távol tartom magam a beszélgetőpartnertől.

A lelkigondozás céljából alkalmazott kommunikációs folyamat több lépcsőből tevődik össze. Ezek:
1) a kapcsolatfelvétel módja (hol, milyen körülmények között találkozunk, lehetőséget adunk-e a folytatásra),

2) a megállapodás (a tanácsadó felajánlja a segítségkérőnek, hogy találkozzanak, folytassák a beszélgetést),

3) a beszélgetés helyének atmoszférája (képek, bútorok, világítás),

4) a beszélgetőpartnerek elhelyezkedése (hogy egymásra is tudjanak nézni, de alkalmasint máshová is), 

5) a beszélgetés kereteinek meghatározása (diszkréció: az elmondottak kettőnk között maradnak, idő behatárolása). A beszélgetés sikerét könnyen veszélyeztethető kommunikációs formák lehetnek a bagatellizálás; a dogmatizálás, a moralizálás, az általánosítás és az utasítás.

A kommunikációt segítő magatartási formák: figyelő meghallgatás, beleélés, a másik elfogadása, nyitottság. Ügyeljünk a beszélgetés befejezésére is. Az utolsó tíz perc segítse az új felismerések elmélyítését (meddig jutottunk, van-e szükség további beszélgetésre). Az elbúcsúzással még nem ért véget a beszélgetés: a kiértékelés legalább annyira hozzátartozik.
Csoportdinamikai megfontolások
A gyakorlati lelkipásztorkodás során papok és világiak egyaránt szembesülnek azzal a ténnyel, mekkora erőt jelenthet a közösség egy-egy probléma megoldásában. A csoportdinamika segíti a csoport tagjait:
1) önismeretük elmélyítésében,

2) mások jobb megismerésében,

3) az önbecsülésben,

4) a kommunikációs készség növelésében,

5) a hatalomhoz való kiegyensúlyozott viszony megtalálásában.

Az utolsó évtizedekben számos pszichológus és szociológus tanulmányozta a különböző csoportok dinamikáját. Ezek közül kiemelkedők R. Cohn témaközpontú interakciós modellje (T.I.M.). R. Cohn (*1912) elmélete szerint az embert pszichoszomatikus és szociális egységében kell tekinteni, bel- és külvilágában, a múlt és a jelen, az egyén és a csoport, illetve annak munkája közötti egyensúlyban. Elképzelése szerint ez az egyensúly a személyiség fejlődésének hordozója, mely lehetővé teszi az egyén számára az ellentmondások integrálását. Ezekből a megfontolásokból születtek például a következő alapelvek, mint légy saját magad elnöke, te magad döntsd el, mikor akarsz beszélni vagy hallgatni; ne úgy beszélj, hogy mi, az ember, egyesek, azaz ne menekülj személytelenségbe, hanem mondd: én.
 
I. A csoport születése
Egy-egy csoportban a hangsúlyos szerepeket a következő sémával szemléltethetjük. 
a.) A vezér vagy hangadó,

b.) az ellenfél vagy opponens, c.) a szimpatizáns,

d.) a semleges vagy aktív megfigyelő.

Az egészséges csoport alkalmat ad arra, hogy ezek a pozíciók és szerepek folyamatosan változhassanak. Mindenképpen elkerülendő, hogy bármelyik tag megmaradjon egy adott pozícióban (mindig ugyanaz a bűnbak).
 
II. A csoport fejlődése.
Ebben a folyamatban beszélhetünk a) a csoportot segítő, b) a csoport munkáját akadályozó összetevőkről.
a.) A csoportot segítő összetevők a bátorítás, a közvetítés, a gondoskodás, a normaadás, az aktívan résztvevő megfigyelés, a feszültségeket csökkentő magatartás.

b.) A csoport munkáját akadályozza a támadó, a feltűnést kereső, a kiváltságos, a visszahúzódó, az önigazoló magatartás.

 
III. Csoportvezetői stílusok.
a.) Autoritatív: A vezető teljes mértékben kezébe veszi és kézben tartja a csoport irányítását. Minden tőle függ és mindig új impulzust kell adnia. Az ilyen csoportok szinte alig képesek konstruktívan együttműködni más csoportokkal.

b.) Laissez faire: A szabadság benyomását kelti, hiszen mindenkinek saját magának kell a helyes utat megtalálnia. A csoport működése azonban nehézkes, mert állandóan önmagával van elfoglalva.

c.) Demokratikus: Egyesíti magában az előzőek pozitív vonásait. A csoportvezető tekintélye szakmai jellegű. Az ilyen vezető egyensúlyban tartja a maga aktivitását és a résztvevők szabadságát.

• Autoritatív 

• Laissez faire

• Demokratikus

A kisközösségekben valósulhat meg legteljesebben, az egyházi élet keretén belül a demokrata vezetői stílus. A kiscsoport természete szerint előmozdítja a horizontális kapcsolatot a tagok között. A közös imádság pedig vertikálisan nyit. A kisközösség vezetője igyekezzen a tagokat a keresztény nagykorúságra elvezetni. Tartózkodjon a kész válaszoktól, de szaktudását kamatoztassa a csoport javára. Az egyházi kisközösségek a krisztusi szeretet és egység melegágyai. A kisközösségek törekedjenek arra, hogy beépüljenek a nagyobb közösségbe, a helyi egyházba. Eszményien úgy lehetne a kiscsoportokban rejlő bensőséges és dinamikus tanúságtételt összeegyeztetni a nagyobb egységet jelképező egyházközséggel, hogy minden hívő tagja lenne valamelyik kisközösségnek és ezek együtt alkotnák az egyházközséget. Az egyes tagok jobban megtapasztalhatnák a krisztusi szeretet mélységét, míg az egész közösség sugározná a szeretet egységét.
Ez a fejezet Benkő Antal, S.J. és Szentmártoni Mihály, S.J. „Testvéreink szolgálatában" című műve valamint dr. Hézser Gábor, „A pásztori pszichológia gyakorlati kézikönyve" alapján készült.

